ހަތަރު އުދަރެސް (17) | Esfiya - Dhivehi Vaahaka Site\n“ޕްލީޒް ލިއު…” އަހުނަފްގެ އަޑުގައިވެސް މިހާރު ވަނީ ވޭނީ ކެކުޅުމެކެވެ. ލޯބިވާ މީހެއްގެ ރުއިމުގެ އަޑުއަހަން ކެތް ކުރެވޭނީ ކާކަށް ހެއްޔެވެ؟\n“ވަޓް؟!” އަހުނަފްއަށް ހަޅޭއްލަވައިގަނެވުނެވެ. އެއަޑު އިވިފައި ލިއުޒާގެ ރުއިން ކުރިއަށްވުރެވެސް ގަދަވިއެވެ.\n“ސޮރީ.. ސޮރީ….” ލިއުޒާ ރޯ އަޑު އަހާކަށް އަހުނަފްއަކަށް ކެތެއް ނުކުރެވެއެވެ.\n“އެކަމަކު ކިހިނެތް….؟” ރުއިމުގެ އަޑު މުޅިން ކެނޑި ގިސްލުމަކަށް ބަދަލުވުމުން އަހުނަފް އަހާލިއެވެ.\n“އަހުނަފްއަކަށް ނޭނގޭތަ.. ކިހިނެތް ވާ ކަމެއް ކަން އެއީ..؟” އަހުނަފްގެ އެ ސުވާލުން ލިއުޒާއަށް ހިނިތުން ވެލެވުނެވެ.\n“އެހެންނެއް ނޫނޭ…” އަހުނަފް ގެ ޖަވާބުއައީ ވަރަށް މަޑުންނެވެ.\n“ލިއު އަހަންނާ އިންނަން ވީނު..؟” އެއްވެސް އެއްޗެކޭ ނުބުނެ އިރުގަނޑެއް ވަންދެން ހުރުމަށްފަހު އަހުނަފް އަހާލިއެވެ. އެ ސުވާލާއެކު ލިއުޒާގެ ނޭވާ ހުއްޓުނު ކަހަލައެވެ.\n“ކީ-ކީކޭ….؟” ލިއުޒާއަށް ބުނެވުނީ މިހާ ވަރަށެވެ.\n“ވިލް ޔޫ މެރީ މީ..؟” އަހުނަފް އޭނާގެ ސުވާލު ތަކުރާރު ކޮއްލިއެވެ.\n“ކިހިނެތް- ކިހިނެތް އެ-އެހެން ވާނީ….. އަރީ އޯ..؟” އަހުނަފް އެހެން އެހުމުން ލިއުޒާގެ ހިތުތެރޭގައި ބުނަން ނޭނގޭ ބިރުވެރިކަމެއް އުފެދުނެވެ.\n“އަރީފު އަށް ކަމެއް ވެއްޖެތަ؟! މިއޮތް ހުރިހާ ދުވަހުވެސް ލިއުޒާ އޭނަ ދެކެ ލޯތްބެއް ނުވޭ.. އޭނަވެސް-” އަހުނަފް އުޅުނީ އަރީފު ލުޔާއާއި މެދު ދެކޭ ގޮތުގެ ވާހަކަ ބުނާށެވެ. އެހެނަސް އޭނާގެ ވާހަކަ މެދުކަނޑާލުމަށްފަހު ލިއުޒާ ވާހަކަ ދެއްކިއެވެ. މިފަހަރު އޭނާގެ އަޑުގައިވެސް ވަނީ ނުރުހުމުގެ އަސަރެވެ.\n“އަހުނަފް މޮޔަ ވީތަ؟؟ އެއީ އަހުނަފްގެ އެންމެ ގާތްއެކުވެރިޔާ! އެހެންނޫނަސް ލިއުގެ މަންމަމެން ވެސް ބުނާނީ ކީކޭ؟!”\n“މަންމަމެން ލިއު ނެރެލައިފިއްޔާ އަހަރެން ލިއުޒާ ބަލަހައްޓާނަން.. ދުނިޔޭގެ ހުރިހާ އުފަލެއް ދޭނަން… އެވަރު ތަނަވަސްކަން އަހަރެންގެ އެބަހުރި…. ޕްލީޒް ލިއު… ތި ބަނޑުގަ އޮތީ އަހަރެންގެ ދަރިއެކޭ…” އާދޭސް ކުރަމުން ދިޔައިރު އަހުނަފްގެ ލޮލުން ކަރުނަ ފާއްދާލިއެވެ. އޭނާގެ އަޑުވެސް ވަނީ ކުރަކިވެފައެވެ.\nލިއުޒާގެ ފަރާތުން އެއްވެސް ޖަވާބެއް ނާދެއެވެ.\n“ނުވާނެ ވައްޓާ-” އަހުނަފްއަށް ބުނެވުނީ މިހިސާބަށެވެ.\n“އަހުނަފް މޮޔަވީތަ؟!” ލިއުޒާ ރޮއެގަތެވެ. “އަހަރެން ނޫޅެން ދަރިފުޅު ވައްޓާލާކަށް.. އެކަމަކު އަހުނަފް އާ އެއްކޮށް އުޅެވޭކަށްވެސް ނެތް…”\n“ތީ އަހަރެންގެ ދަރިއެއް! އަރީފުގެ އެއް ނޫން! ލިއު ޕްލީޒް… އައި ލަވް ޔޫ….” އޭނާއަށް އަދިވެސް ރޮވެނީއެވެ.\n“އައި ލަވް ޔޫ ޓޫ.. އެކަމަކު އަރީފުއާ މެރީ ކުރުން ނޫން ގޮތެއް ނެތް….” މިހެން ބުނެފައި ލިއުޒާ ފޯނު ކަނޑާލިއެވެ. އަދި ރުއިންގަނޑު ހިންދާލުމަށްފަހު ދެ ލޯ ފޮހެލިއެވެ.\nއަހުނަފް ކޮޓަރީން ނިކުމެލީ ބޯ ހަމަ ޖައްސާލުމަށެވެ. އޭރު ސިޓިންގރޫމުގައި އޭނާގެ މަންމައާއި ބައްޕަ އުޅެއެވެ. ހީވަނީ ކޮންމެވެސް ބޮޑު ވާހަކައެއްގައި ތިބި ހެންނެވެ. އަހުނަފް ހިނގައިގަތީ ބޭރަށް ދިއުމަށެވެ. އެހެނަސް މަރީނާ ގޮވާލުމުން އޭނާގެ ފިޔަވަޅުތައް ހުއްޓުނެވެ.\n“އާދެބަލަ މިތަނަށް…” ސޯފާއަށް އިޝާރާތް ކޮއްލަމުން މިފަހަރު ވާހަކަ ދެއްކީ ރަމީޒެވެ. އަހުނަފް އަނގައިންވެސް ނުބުނެ ގޮސް ބައްޕަ ގާތުގައި އިށީނެވެ.\n“ވަރަށް ބޮޑު ވާހަކައެއް ދައްކަން ވެގެން.. މީގެ ކުރިންވެސް ދަރިފުޅު ގާތު މިވާހަކަ އެކި ގޮތް ގޮތަށް ދެއްކިއްޖެ…”ރަމީޒު ވާހަކަ ދައްކަން ފެށުމުން އަހުނަފް އިސް އުފުލާލުމަށްފަހު އޭނާގެ ބައްޕަގެ މޫނަށް ބަލާލިއެވެ. ބައްޕަ އެ ދައްކަން އުޅެނީ ކޮން ވާހަކައެއްކަން އަހުނަފްއަށް ހަމަ ރަނގަޅަށްވެސް އެނގެއެވެ.\n“ދަރިފުޅު އަދިވެސް މީހަކާ އިންނާކަށް ނުވޭތަ؟ ބައްޕަ ބޭނުން ބައްޕަ ދުނިޔޭގަ ހުއްޓައި ދަރިފުޅު ކައިވެނި ކުރާތަން ދެކެން… އަދި ކާފަ ދަރިއަކުވެސް..”ރަމީޒުގެ ވާހަކަތައް އަޑުއަހަން އަހުނަފް އިނީ ޖެހިތާ އިން ބުދެއް ފަދައިންނެވެ.\n“އަސްލު މަންމަމެން ބޭނުމީ ދަރިފުޅު ޒީޝާންއާއި ގުޅެން.. ކިހާ ރަނގަޅު ކުއްޖެއް.. އެހާމެ ގެވެހި.. ރީތިވެސް މެ… އަދި ދަރިފުޅުދެކެ އެހާ ލޯބިވޭ…” މިފަހަރު ވާހަކަ ދެއްކީ މަރީނާއެވެ.\n“އެކަމަކު އަހަރެން ލޯބިވަނީ އެހެން މީހެއް ދެކެ…” އިށީން ފަހުން ފުރަތަމަ ފަހަރަށް އަހުނަފް ވާހަކަ ދެއްކިއެވެ.\n“އެހެން ވީރު އެކުއްޖަކު މަންމަމެންނަށް ދައްކަން ވީނު.. ފޮރުވައިގެން އުޅުނީމަ ނޭނގޭނެއްނު..” މަރީނާ ވާހަކަ ދެއްކީ ވަރަށް އުފާވެފައި އިނދެއެވެ.\n“އެއީ އަހަރެންގެ މީހެއް ނޫން.. ލިބެން އޮތް މީހެއް ވެސް ނޫން..” އަހުނަފް ވާހަކަ ދެއްކީ އިސްދަށަށް ޖަހައިގެން އިނދެއެވެ. އޭނާގެ ދުލުން އެ ބަސްތައް ނިކުތުމާއެކު މަރީނާ އޭނާގެ ބުރަކަށީގައި ފިރުމަން ފެއްޓިއެވެ. ދަރިފުޅުގެ ހިތާމަ ބަލަން އިނުމަކީ މައި ލަނގޮޑިއަށް ކެތްވާނެ ވަރުގެ ކަމެއް ނޫނެވެ.\n“ދެން އެހެންވީރު ޒީޝާން އާ ކައިވެނި ކޮއްގެން ތި ކުއްޖެއް މަތިން ހަނދާން ނައްތާލަން މަސައްކަތް ކުރޭ… ލޯބިވާނީ ދެކެ ދެނެގަނެވުނީމަ.. ޒީޝާން އާ އެއްކޮށް އުޅެން ފެށީމަ ލޯބި ވެސް ވެވޭނެ…” ރަމީޒު އޭނާއަށް ފެންނަ ގޮތް ބުނެލިއެވެ.\n“އަޅުގަނޑު ވިސްނާނަން…” ލިއުޒާ އަރީފު އާއި އިންނަންޏާ އަހުނަފް ވަކި އިންތިޒާރު ކުރުމުގެ ބޭނުމަކީ ކޮބާހެއްޔެވެ؟ އެއަށް ވުރެ އޭނާއަށް ރަނގަޅުވާނީ ލިއުޒާގެ މަތިން ހަނދާން ނައްތާލަން މަސައްކަތް ކުރުމެވެ.\nއަރީފު ލިއުޒާ މެން ގެއަށް ދިޔައީ އޭނާ ގުޅާފައި ބުނުމުންނެވެ. ފޯނު ކޮއްފައި ބުނީ ވަރަށް ބޮޑު ވާހަކައެއް ބުނަން ބޭނުމެވެ. އަޑުގައި ހާސްކަމެއް އެކުލެވިގެން ވާތީ އަރީފު އިނީ ހިތް އަވަސްވެފައެވެ. އަނެއްކާ ލުޔާދެކެ އޭނާ ލޯބިވާކަން ލިއުޒާއަށް އެނގުނީ ބާވައެވެ؟ މިޚިޔާލުގައި އޭނާ އިންދައި ލިއުޒާ އައިސް އަރީފުގެ ގާތުގައި އިށީނެވެ. ސިޓިންގ ރޫމުގައި އިތުރު އެއްވެސް މީހަކު ނެތެވެ. ޓީ.ވީގެ އަޑު މަޑު ކޮއްފައި ހުރި ނަމަވެސް ހިންދީ ލަވައެއްގެ އަޑު އިވެމުންދިޔައެވެ.\n“ކިހިނެތްވީ މާ ހާސްވެފަ؟ ކޮން ވާހަކައެއް ބުނަން އުޅުނީ..؟” އަރީފުގެ އިނގިލިން ލިއުޒާގެ ނިތްކުރިމައްޗަށް އަރާފައިވާ ރޫތައް ފަވާލަމުން ބުންޏެވެ.\n“އައި ލަވް ޔޫ..” ލިއުޒާ ލޯމަރާލުމަށް ފަހު ބުނެލިއެވެ. އަރީފުގެ ކުރިމަތީގައި އިނދެގެން އެހެން ބުންޏެއް ކަމަކު އޭނާއަށް ކުރިމަތިން ސިފަވަމުން ދިޔައީ އަހުނަފްގެ ސޫރައެވެ. އޭނާގެ ފިރިހެން ވަންތަ ހަށިގަނޑެވެ. އެ ސާދާ ހިނިތުންވުމެވެ.\n“އައި ލަވް ޔޫ ޓޫ.. އެވާހަކަ ބުނަން ވެގެންތަ މާ ވަރަކުން ތި ގެނައީ..” އަރީފު ލިއުޒާގެ ދަތްދޮޅީގައި ހިފާ އިސް އުފުލުވާ ލަމުން ބުނެލިއެވެ. އޭނާގެ ހިތާ ދެކޮޅަށެވެ. ހަމަ އެވަގުތު ލުޔާ ބޭރުން އައިސް ގެއަށް ވަންނަނީއެވެ. އަރީފުގެ އެ ލަފްޒުތަކާއި އެ ހަރާކާތް ހިވީ ލުޔާގެ ހިތަށް ބަންޑުން ކޮއްލި ބައި ނާޅި އަފުނޯސް ކަށި ތަކެއް ހެންނެވެ. ގެއަށް ނުވަދެ އަނބުރައި އައި ކޮޅަށް ހިނގައި ގަތީ އެ މީހުންނަށް އޭނާ ފެނި ދާނެތީއެވެ.\n“ހިނގާ މެރީ ކުރަން..؟” ލިއުޒާ އޭނާ ބުނަން ބޭނުންވި ވާހަކަ ވަރަށް ސީދާކޮށް ހާމަ ކުރިއެވެ.\n“އޭނ… މެރީ އޭ….” އަރީފު ދިޔައީ ސިއްސައިގެންނެވެ. ލިއުޒާ އެހެން އަހާފާނެއެކޭ އޭނާގެ ހިތަކަށް ދުވަހަކުވެސް ނާރައެވެ.\n“ހްމމ.. މެރީ.. ރައްޓެހި ވެގެންވެސް އުޅެވިއްޖެއެއްނު..މަންމަމެންވެސް އެހާ ހިތް ހަމައެއް ނުޖެހޭނެ މިހެން އުޅޭކަށް..” ލިއުޒާ ބޭނުން ވީ ކޮންމެވެސް ބަހަނާއެއް ދެއްކުމަށްފަހު އަރީފު އެއްބަސް ކުރުވާށެވެ.\n“މިހެން އުޅޭށޭ… އަހަރުމެން ނުބައި ފާޑަކަށް އެބަ އުޅެންތަ؟ ފާފައެއް އެބަ ކުރަންތަ؟” ލިއުޒާ އާއި ޚިލާފަށް އަރީފު ބެލީ އެކަމާ ދެކޮޅު ހެދޭތޯއެވެ.\n“އަރީ އަހަންނާ މެރީ ކުރަން ބޭނުން ނޫނީތަ؟ މިއޮތް ހުރިހާ ދުވަހު ތިދެއްކީ ދަޅައެއްތަ؟” ލިއުޒާ ހާސް ވާން ފެށުމުން ރުޅިއާދެވުނެވެ.\n“ލިއު ހަމަޖެހިބަލަ… އަދި މެރީ ނުކުރެވިފައެއް ނެތެއްނު…” އަރީފު މަސައްކަތް ކުރީ ލިއުޒާއަށް ވިސްނައި ދެވޭތޯއެވެ.\n“ކޮބާތަ މައްސަލައަކީ؟ ހަމަ މެރީ ކުރިޔަސް މި އުޅޭގޮތަށް ދޯ އުޅޭނީ… މިހާރުވެސް ހަތަރުދަމު މިގޭގަ ވިއްޔަ ތި އުޅެނީ.. ބޭނުން ނޫނިއްޔަ ސީދާ ކޮށް ބުނެބަލަ.. އޭރުން އަހަރެން ގޮސްފާނަމޭ… އަރީފު މިނިވަން ވާނެއްނު..!” ލިއުޒާ މިހެން ބުނިއިރު ހިތާ ހިތުން ދުޢާ ކޮއްލެވުނެވެ. އަރީފު ދެކޮޅު ހަދާތޯއެވެ. އޭރުން ފަހަރުގައި އަހުނަފްއާއި އެކު ދިރިއުޅުން ކުރިއަށް ގެންދެވިދާނެއެވެ. އެހެނަސް އަރީފު އެކަމާ ދެކޮޅެއް ނަހަދައެވެ. އޭނާއަށް ގަބޫލު ކުރެވުނީ ލިއުޒާ ހިތުގައި ޖެހުނީ ކަމަށެވެ.\n“ސޮރީ ޑާރލިންގ… ހިނގާ މެރީ ކުރަން..” ލިއުޒާގެ ބޯ އަރީފުގެ މޭމަތީގައި ބާއްވާލަމުން އޭނާ ބުންޏެވެ. ލިއުޒާގެ ހަށިގަނޑުގެ ހޫނުކަން އިހުސާސް ވި ނަމަވެސް އޭނާ ވަނީ މުޅިން ފިނިވެފައެވެ. ލުޔާ ނޫން އެހެން މީހަކަށް އެއަތް ތެރެއިން ޖާގައެއް ދޭކަށް އޭނާ ބޭނުމެއް ނުވެއެވެ.\nލުޔާގެ ހަނދާން އާވުމާއެކު އަރީފަށް ލޯ މަރާލެވުނެވެ. ސަހަރޯއެވެ. އޭނާ ވާނީ ލުޔާގެ ޅިއަނަށެވެ. އަބަދުމެ އުޅެން ޖެހޭނީ ލުޔާ ކުރިމަތީގައެވެ. އެ ހިތަށް ކެތް ވާނީ ކިހިނަކުން ހެއްޔެވެ. ލިއުޒާގެ އެދުމަށް ދެކޮޅު ހެދުމަށްފަހު ގޮސް ދުވަހަކުވެސް ލުޔާ ނުފެންނަ ތަނެއްގައި ހުންނަން ޖެހުނަސް މާ ރަނގަޅު ވާނެއެވެ. ނުފެންނަ މަލެއް ބިންނަން ބޭނުންވެ ނުބިނދެވުމަށްވުރެ އަތް ފޯރާފަށުގައި އިން މަލެއް ނުބިނދެވުމުން ހިތަށް ވާ ތަދު މާ ބޮޑު ވާނެއެވެ.\nއަރީފުގެ މޭތެރެއަށް ބޮނޑި ވެގެން އޮތް އިރު ލިއުޒާގެ ލޮލުން ކައުނައިގެ ކޯރެއް ފައިބަމުން ދިޔައެވެ. ގަމީސް ތެންމަމުން ދިޔައިރު އަރީފު ނިންމައިގެން ހުރީ އެއީ އުފާވެރިކަމުގެ ކަރުނަ ކަމަށެވެ. އެހެނަސް މިއަދު ލިއުޒާއަށްވުރެ ބޮޑު ހިތާމަ ވެރިއަކު މުޅި ދުނިޔޭގައިވެސް ނުވާނެއެވެ. އަހުނަފްގެ އެދުމަށް އެއްބަސް ވެވުނު ނަމައޭ އޭނާގެ ހިތަށް އަރަމުން ދިޔައެވެ. މަންމަމެންގެ ކުރިމަތީގައި ކިތަންމެ ބަދުނާމެއް ވިޔަސް މިހާރު އެ ހިތަށް އެވާ ތަދު ހަމަގައިމުވެސް ބަރުދާސްތު ކުރާކަށް ނުޖެހޭނެއެވެ.\n“މާދަމާ ފޯމު ނަގައްޗޭ… އެންމެން ގާތު ބުންނަންވެސް ޖެހޭނެއްނު” ތަންކޮޅެއް ދުރަށް ޖެހިލުމަށްފަހު އަރީފުގެ މޫނަށް ބަލާލަމުން ލިއުޒާ ބުންޏެވެ.\n“މާދަމާއޭ… އަދި ޕްލޭން ވެސް ކުރަން ވާނެއްނު.. ހެދުމާ، ކޭކާ، ޕާރޓީއާ….” އެއްބަސްވި ނަމަވެސް އަރީފު ބޭނުންވަނީ އެކަންތައް ވީހާވެސް ލަސް ކުރާށެވެ.\n“އައި ޑޯންޓް ވޯންޓް އަ ޕާރޓީ.. ދެން ފެމިލީ އާ ޔިވާމް އިންވައިޓް ކުރީމަ ނިމުނީ އެއްނު…” ލިއުޒާ އިސްދަށަށް ޖަހާލުމަށްފަހު ބުންޏެވެ. އޭނާގެ މިހަރަކާތުން އަރީފު ހީކުރީ ލިއުޒާ ހިތްހަމަ ނުޖެހުނީ ކަމަށެވެ އެހެންކަމުން އޭނާ ދެކޮޅެއް ނަހަދައެވެ.\n“އަހުނަފް އާއި ޔިވާމް އެއްނު ދެ ހެކި ވެރިންނަށް ވާނީ.. ދެން އެހެންވީރުން އިތުރު މީހެއް ނުހުންނާނެ ދޯ…” އަރީފު ވާހަކަ ދެއްކީ ވަރަށް މަޑުމޮޅު ރާގެއްގައެވެ. އަހުނަފްގެ ނަން އިވުމާއެކު ލިއުޒާއަށް ހީވީ އޭނާގެ ފައިދަށުން ބިންގަނޑު ދެމުން ހެންނެވެ. ދުވަހެއްގެ ކޮޅުންވެސް އަހުނަފް އޭނާގެ ކައިވެންޏަކަށް ނާންނާނެ ކަން ލިއުޒާއަށް އެނގެއެވެ.\n“މާދަމާ ކާން ދަމާ… ގޮސް ބުނާނީ ދޯ…” ލިއުޒާގެ އަޑުގައި ރިހުމެއް ވެއެވެ.\n“އޯކޭ…” އަރީފުގެ އަޑު ވަނީ ކުރަކިވެފައެވެ. ލުޔާ ގެއަށް ވަދެގެން އައި މަންޒަރު އޭނާއަށް ފެނުނީ އެވަގުތުގައެވެ. ކުއްލިއަކަށް ލިއުޒާ ދުރުކޮއްލެވުނީ ބޭއިޚްތިޔާރުގައެވެ. އެއާއެކު ލިއުޒާވެސް އަރީފު ބަލަހައްޓައިގެން ހުރި ދިމާލަށް ކަޅި ހިންގާލިއެވެ. ލުޔާ ފެނުމާއެކު ލިއުޒާ އޭނާއަށް ގޮވިއެވެ.\n“ވަރަށް ހެޕީ ނިއުސްއެއް އެބޮތް…” ލިއުޒާ ވާހަކަ ދައްކަމުން އަރީފުގެ އަތުގައި ހިފާލިއެވެ. އެއާއެކު ލުޔާގެ ކަޅި ހުއްޓުނީ އެދެމީހުންގެ ގުޅިފައިވާ އަތަށެވެ.\n“ވީ އާރ ގެޓިން މެރީޑް!” ލިއުޒާ ވަރަށް އުފާވެރި މޫނެއް ދައްކަމުން ބުނެލިއެވެ.\nއެ ލަފްޒުތައް ވަކި ވަކިން އައިސް ލުޔާގެ ހިތް ތޮރުފަލިއެވެ. އެއްވެސް ހިފެހެއްޓުމެއް ނެތި އޭނާގެ ލޮލުން ކަރުނަ އޮހެން ފެއްޓިއެވެ. ހަމައެއާއެކު ދުވެފައި ގޮސް އޭނާ ލިއުޒާގެ ގައިގައި ބައްދާލިއެވެ.\n“ކޮންގްރާ… އައި- އައި އޭމް ސޯ ހެ- ހެޕީ ފޯރ ޔޫ…” ލުޔާ އަށް ވާހަކަ ދެއްކުނީ ހަމަ ކިރިޔާއެވެ. އޭރުވެސް އޭނާގެ ކަރުނައެއް ނުހިކެއެވެ. ބޮޑު ތޫފާނެއްގައި ކަފަކޮޅެއް ނެތި ދާހެން މިއަދު އޭނާގެ ހިތް ވަޔާ އޮޔާ ބެހިއްޖެއެވެ. އަނބުރާ އޭގެ ޖަގަހައަށް ގެންނާނެ މަގެއް ވެސް ނެތެވެ. އޭނާއަށް ދުނިޔޭގައި ހަމަ އެއްވެސް އުފަލެއް ނެތީ ހެއްޔެވެ؟\n“އޯ ލުޔާ… ރޮންޏާ ދޮންތައަށް ވެސް ރޮވޭނެ…” ލުޔާގެ ބޮލުގައި ފިރުމާލަމުން ލިއުޒާ ބުންޏެވެ. ލުޔާ ލޯމަރައިގެން ހުރީ ގަސްތުގައި އަރީފުގެ މޫނަށް ނުބަލާށެވެ. އެ ސޫރަ ފެނުނަސް އޭނާއަށް ކެތް ނުކުރެވޭނެކަން އެނގޭތީއެވެ. އެހެނަސް އަރީފަށް ކަޅި ޖަހާނުލައި ބެލެނީ ލުޔާއަށެވެ. އޭނާގެ ލޮލުން ފައިބަމުން ދިޔަ ކަރުނަ ތަކަށެވެ. ހަމަ ހަގީގަތުގައިވެސް އެއީ އުފާވެރި ކަމުގެ ކަރުނަ ބާވައެވެ؟ ނޫނީ ލުޔާގެ ހިތުގައިވެސް… އަރީފުގެ ޚިޔާލުތަށް މިހިސާބަށް ދިއުމުން އޭނާ އަމިއްލަ ނަފްސަށް ބާރު ފޯރުވިއެވެ. އެހެން ވާނީ ކިހިނަކުން ހެއްޔެވެ. ލުޔާ މި ދުނިޔެއިން އެންމެ ލޯބިވާ އެކަކީ އޭނާގެ ދޮންތައެވެ. އެހެން ނޫނަސް ލުޔާ ދެކެނީ އަރީފު އަކީ އޭނާގެ ބޭބެއެއް ކަމަށެވެ. އަދި ގާތް ރަހުމަތް ތެރިއެއް ކަމަށެވެ. އެ ހިތުގައި އަރީފައްޓަކައި ޖާގައެއް ވާކަމެއް އަރީފަކަށް ނޭނގެއެވެ.\n“ކޮންގްރާ އަރީ… މިހާރު ދެން ހަމަ ރަނގަޅަށްވެސް ދޮންތަބެއަށް ވަނީ ދޯ…” ލުޔާ ވަހަކަ ދެއްކީ ގަދަ ކަމުންނެވެ. އެވަރުންވެސް އޭނާ އަރީފުގެ މޫނަކަށް ނުބަލައެވެ. އެހެން ބުނުމަށް ފަހު ލުޔާ ގޮސް އޭނާގެ ކޮޓަރިއަށް ވަނެވެ. މިރޭ އޭނާގެ ދޮޅި ނުހިކޭނެކަން ކަށަވަރެވެ. އެ މަގާމުގައި ހުރި ނަމަ އެހެން މީހަކަށްވެސް ހަމަ ލުޔާއަށް ވީ ވަރު ވާނެއެވެ. އެހިތަށް ވާ ތަދު ވާނެއެވެ. އަމިއްލަ ދިރިއުޅުމާމެދު ހަމަ އެހާ ފޫހި ވާނެއެވެ.\n“ދަނީ އިނގޭ.. ގުޑް ނައިޓް..” ލުޔާ ދޮރު ލެއްޕުމާއެކު އަރީފު ވާހަކަ ދެއްކިއެވެ. ލިއުޒާގެ ނިތްކުރިއަށް ބޮސް ދިނުމައްފަހު އޭނާ ހިނގައިގަތީ ގެއަށް ދާށެވެ. ލުޔާ ރޯތަން ފެނުމުން އޭނަގެ ހިތަށް މާބޮޑަށް އަސަރު ކުރީއެވެ. މިވަގުތު ލިއުޒާ ގާތުގައި ހުރުމަކީ އޭނާއަށް ކުޅަދާނަ ކަމެއް ނޫނެވެ.\n“މާދަމާ ފޯމު ނަގައްޗޭ…” އަރީފު އާއި އެކު ދޮރާށްޓާއި ދިމާލަށް ހިނގައި ގަންނަމުން ލިއުޒާ ބުންޏެވެ. ޖަވާބުގައި އަރީފު ބޯޖަހާލިއެވެ.\nއަރީފު ގެއަށް ދިޔަތާ ފަނަރަ ވަރަކަށް މިނިޓު ފަހުން ލިއުޒާ ފެންޑާއަށް ނިކުތެވެ. އަހުނަފް މިދަނީއޭ ބުނެ މެސެޖު ކުރުމުންނެވެ. އަހުނަފް އެގެއަށް ވަތް އިރު ލިއުޒާ އިނީ ޖޯލިފަތީގައެވެ. އައިގޮތަށް އައިސް އަހުނަފް އިށީނީ ލިއުޒާގެ ކުރިމަތީގައެވެ. އޭނާގެ ލޮލުގައިވާ ކަރުނަތައް ލިއުޒާއަށް ވަރަށް ސާފުކޮށް ފެނެއެވެ.\n“ކައިފިންތަ؟” އަހުނަފް އަހާލިއެވެ. ޖަވާބުގައި ލިއުޒާ ބޯ ހޫރާލިއެވެ.\n“ކާން ވާނެ..އެހެން ނުނީ ބޭބީ..” އަހުނަފްއަކަށް ކުރިއަކަށް ނުގެންދެވުނެވެ. އޭނާ ލިއުޒާގެ އުނގުގައި ބޯ އަޅާލިއެވެ.\n“ލިއު ޕްލީޒް.. ޑޯންޓް މެރީ ހިމް.. އަހަންނަން ލިއު ނުލިބޭ ތާނގަ ތި ދަރިފުޅުވެސް ދުރުކުރަން ނޫޅޭ…. ތީ އަހަރެންގެ ފުރާނަ… ތި ދެ މައިން..” ލިއުޒާގެ ބަނޑުގައި އަތް ބާއްވާލައިގެން އޮތް އިރު އަހުނަފްއަށް ރޮވެމުން ދިޔައެވެ. އަހުނަފްގެ އެ ލަފްޒު ތަކާއެކު ލިއުޒާއަށްވެސް ރޮވުނެވެ.\n“ޕްލީޒް ލިއު… މެރީ މީ..” އަހުނަފް ވާހަކަ ދެއްކީ ގޮސްލަމުންނެވެ.\n“މިހާރު ނިމިއްޖެ… މާދަމާ ފޯމު ނަގާނެ..” އަހުނަފްގެ ބޮލުގައި ފިރުމާލަމުން ލިއުޒާ ބުނެލިއެވެ. ހަމަ އެއާއެކު އަހުނަފް ކޮޅަށް ތެދުވިއެވެ.\n“ދެން ތި ނިންމުމެއް ބަދަލެއް ނުވާނެތަ؟” އަހުނަފް އަހާލިއެވެ. ޖަވާބުގައި ލިއުޒާ ބޯޖަހާލިއެވެ.\n“އޯކޭ… އެހެންވީރުން އަހަރެންވެސް ވާހަކައެއް ބުނަން ބޭނުން… އަހަރެން ޒީޝާން އާ އިންނަން މި އުޅެނީ…” އަހުނަފްގެ ވާހަކަ ނުނިމެނީސް ލިއުޒާވެސް ތެދުވިއެވެ.\n“ދޮގެއް… ބުނޭ ތީ ދޮގެކޭ!” އަހުނަފްގެ ކޮނޑުގައި ހިފާ ތަޅުވާލަމުން ލިއުޒާ ބުންޏެވެ. އަހުނަފް ލިއުޒާގެ އަތް ފޮޅާލިއެވެ.\n“ލިއު އަހަރެންގެ ހިތަށް ފައިން އަރާއިރު އަހަރެން ވީ މަޖާވެފަ ބަލަން އިންނަންތަ؟! މީ ދޮގެއް ނޫން.. ލިއު އަރީފުއާ އިންނަންޏާ އަހަރެން ޒީޝާންއާ އިންނާނަން…” ފަހަތަށް ދެތިން ފިޔަވަޅު އަޅަމުން އަހުނަފް ވާހަކަ ދެއްކިއެވެ. ލިއުޒާ އޭނާގެ މޭގައި އަތް އަޅާލިއެވެ. އެ ހިތަށް ކެތް ނުވާފަދައެވެ.\n“އައި ލަވް ޔޫ…” ބުނާނެ އިތުރު އެއްޗެއް ނޭނގުމުން ލިއުޒާއަށް ބުނެވުނީ މިހެންނެވެ.\n“ޑޯންޓް… ލިއު މިހާރު ތި ލަފްޒުގެ އަގު ވަނީ ވައްޓާލާފަ… އިޓް މީންސް ނަތިންގ…” އަހުނަފް މިހެން ބުނުމާއެކު ލިއުޒާގެ ހިތް ފަޅައިގެން ދިޔަ ފަދައެވެ. އޭނާއަށް ރޮއެ ގަނެވުނީ އަޑުން އަޑު ނަގާއެވެ.\nHama habeyss…when will be the next part…waiting:)\nIt’s B awesome waiting waiting for the next part……..,.,.,,\nwhat is tisbawsome.. lol\nV v v v. Reethi mi baivx.. Waiting4next part\nUp date kuraale las vee mah aslu vrh uhdagoovey…but v shalhi\nit’s really really nice, hama hivany filmehge shot thakeh sifavahen waiting4the next part\nvrh reethi waiting for the next part hope u will upload it sooooooooooooooooooooooooooooooooooooooooon\nHadhaa reethi yaaa. Y v slw\nThankolheh avahah up khdhee eyrun bst vaanee…anehen hama habeyss….mibai vrh touching 😀\nMaash baby avahah up kohdeeba\nchabee can u plx go ehkala place , hehehe\nAvahah up kohdeeba..


Hibalhidhoo massalaige aa vaahakathakeh Captain Ihusaan saafukoh dhehvaifi\nހިބަޅިދޫ މައްސަލައިގެ ބައެއް ވާހަކަތައް ކެޕްޓަން އިހުސާން ސާފުކޮށް ދެއްވައިފި\nރިސޯޓެއްގެ ގޮތުގައި ތަރައްގީ ކުރަމުންދިޔަ ބ. ހިބަޅިދޫން ހަތިޔާރު ތަކެއް ފެނުނު މައްސަލައިގެ ބައެއް ވާހަކަތައް އާމަރީ ޑެޕިއުޓީ ކޮމާންޑަރުގެ މަގާމުގައި ކުރިން ހުންނެވި ކެޕްޓަން އަލީ އިހުސާން ސާފުކޮށް ދެއްވައިފި އެވެ.\nބ. ހިބަޅިދޫ ކައިރީ ކަނޑުގެ އަޑިން ހަތިޔާރުތަކެއް ހޯދީ 2015 ވަނަ އަހަރު އެވެ. "ފިނިފެންމާ" ގައި ރައީސް އަބްދުﷲ ޔާމީން އަވަހާރަކޮށްލަން ދިން ހަމަލާއާ ހިބަޅިދޫން ފެނުނު ހަތިޔާރާ ގުޅުމެއް ބާއްވާ ކަމަށް ތުހުމަތު ކުރެވޭތީ ގިނަ ބައެއްގެ މައްޗަށް ކުރީ ސަރުކާރުގެ ދުވަސްވަރު ދައުވާ އުފުލިއެވެ. އެއީ ކުރީގެ ނައިބު ރައީސް އަހުމަދު އަދީބާއި ސިފައިންގޭގެ ބަޑި ގުދަނުގެ ކުރީގެ ވެރިޔާ ކާނަލް އަހުމަދު ފަޔާޒު (ޕާޕާ) އާއި އެފްއޭއެމްގެ ނޯމިލައިޒޭޝަން ކޮމެޓީގެ ކުރީގެ މެމްބަރު މުހައްމަދު ހުސައިން (އޮއިއްޓޭ) އާއި މ. ސެސްނާ މުހައްމަދު އައްލާމް ލަތީފް އަދި މ. ލޭންޑް އޮފް ގާޑަން، އަހުމަދު އިޝްފާހު އަލީ އެވެ. މި މީހުން ތިބީ ފިލައިގެން ގޮސް ރާއްޖެއިން ބޭރުގައި ފިލަ އެވެ. އެއިން އެއްވެސް މީހަކު ޝަރީއަތަށް ހާޒިރެއް ނުކުރެވެއެވެ.\nކެޕްޓަން އިހުސާން މިރޭ ކުރެއްވި ޓްވީޓްތަކެއްގައި ވިދާޅުވީ ހިބަޅޫއަށް ލޯންޗެއްގައި ހަތިޔާރު ގެންގޮސް އެތާނގައި ތިބި މީހުންނަށް ހަވާލުކުރީ މ. ސެސްނާ މުހައްމަދު އައްލާމް ލަތީފް އާއި މ. ލޭންޑް އޮފް ގާޑަން، އަހުމަދު އިޝްފާހު އަލީ ކަމަށެވެ. އަދި އެ މީހުން ހޯދަން ކުރިން ނެރެފައިވާ އިންޓަޕޯލްގެ ނޯޓިސް މިހާރު ކެންސަލް ކޮށްފައިވާ ކަމަށެވެ.\nއަދި ބިދޭސީއެއްގެ ފޮޓޯއެއް ހިމަނާ ކުރި ޓްވީޓެއްގައި އިހުސާން ވިދާޅުވީ އޭނާއަކީ އައްލާމް އާއި އިޝްފާހު ނިސްބަތްވާ ކުންފުނީގެ ޖެނެރަލް މެނޭޖަރަކަށް ހުރި މީހެއް ކަަމަށާ އޭނާއަކީ ހިބަޅިދޫގައި ހަތިޔާރުތައް ގެންގުޅުނު މީހާ ކަމަށެވެ.\nރިސޯޓެއް ތަރައްގީކުރަން ހިބަޅިދޫ ދޫކޮށްފައި އޮތީ ބިޒްނަސް މޯލްޑިވްސް ޕްރައިވެޓް ލިމިޓެޑް ކިޔާ ކުންފުންޏަކަށެވެ. ހަތަރު ހިއްސާދާރުންގެ މައްޗަށް އެކުލެވޭ އެ ކުންފުނީގައި އައްލާމްގެ އިތުރުން ތިބި ހިއްސާދާރުންނަކީ މ. ބޯއްޑޫ، މުހައްމަދު ރިޔާޒާއި ގދ. ތިނަދޫ ބެންހާގޭ ޝަހީދާ އަބްދުﷲ އެވެ.\nއިހުސާން ވިދާޅުވީ އެ ވާހަކަ ވިދާޅުވާން ޖެހިވަޑައިގެންނެވީ ތަކުރާރުކޮށް ސިޔާސީ އެކި ބޭފުޅުން އެކަން ހިނގާދިޔަ ގޮތް އޮޅުވާލާ ސިފައިންގެ ބޮލުގައި ބޮޑެތި ބަދުނާމުތައް އަޅުވަމުންދާތީ ކަމަށެވެ. އަދި ހިބަޅިދޫއިން ހަތިޔާރު ފެނުނު މައްސަލާގައި މިހާތަނަށްވެސް ރައްޔިތުންނަށް ކަންކަން ސާފުކޮށްދީފައިނުވާތީ ކަމަށެވެ.\nއިހުސާންގެ ވާހަކަތަކާއި ގުޅިގެން އެމްޑީޕީގެ އައްޑޫ މީދޫ ދާއިރާގެ މެންބަރު ވަނީ އައްލާމް އާއި އިޝްފާހަށް ހަތިޔާރު ލިބުނީ ކީއްވެގެންތޯ ސުވާލު ކުރައްވާފައެވެ.\n"ތި ސުވާލަށް ޖަވާބު ނުލިބޭނެ ނޫންތޯ އެ ދެ މީހުންނަށް [އައްލާމް އާއި އިޝްފާހު] ތި ބޭފުޅުން [މި ސަރުކާރު] މާފުދީ އިންޓަޕޯލްގެ ރެޑްނޯޓިސް ކެންސަލް ކޮށް ޔޫކޭގައި އެސައިލަމް ހޯދާދިނީމަ،" ރޮޒައިނާގެ ސުވާލަށް ޖަވާބު ދެއްވަމުން އިހުސާން ވިދާޅުވިއެވެ.\nއަަޅަންޖެހޭ ފިޔަވަޅު އަޅާނެ، ސަލާމަތީ ބާރުތައް އޮތީ ފުރިހަމައަށް: އުމަރު\nއަތުލި ހަތިޔާރުތަކުގެތެރޭ ސިފައިންގެ ދެ ބަޑި ހިމެނޭ: އެމްއެންޑީއެފް


ބ. ފުޓްބޯލް ޗެލެންޖް: ތުޅާދޫ ބަލިކޮށް ކިހާދޫން ސެމީގެ އުއްމީދު ބޮޑުކޮށްފި\nބ. ފުޓްބޯލް ޗެލެންޖުގައި މިއަދު ހަވީރު 4-2 އިން ތުޅާދޫ ބަލިކޮށް ކިހާދޫން ސެމީ ފައިނަލަށް ދިއުމުގެ އުއްމީދު ބޮޑުކޮށްފި އެވެ.\nމިއަދުގެ މޮޅާއެކު ކިހާދޫ ވަނީ ދެ މެޗުން ހަތަރު ޕޮއިންޓާއެކު ގްރޫޕް ސީގެ އެއްވަނަ އަށް ކުރިއަށް ޖެހިލާފަ އެވެ. ކިހާދޫގެ ފަހަތުގައި އޮތީ ދެ ޕޮއިންޓާއެކު ފެހެންދޫ އަދި ހިތާދޫ އެވެ. ދެ މެޗުން ލިބުނު އެއް ޕޮއިންޓާއެކު ތުޅާދޫ އޮތީ ފުލުގަ އެވެ.\nމިއަދުގެ މެޗުގައި ކިހާދޫން ތިން ގޯލު ޖަހާފައި ވަކޮށް ތުޅާދޫން ވަނީ ފަހަތުން އަރައި ދެ ގޯލު ޖަހައިފަ އެވެ. ތުޅާދޫން ކުރިއަށް ޖެހިގެން ކުޅެނިކޮށް ކިހާދޫން މެޗު ނިންމާލީ ހަތަރު ވަނަ ގޯލެއް ޖެހުމަށްފަހު އެވެ. މެޗުގައި ކިހާދޫގެ ފުރަތަމަ ގޯލު އަލީ ޖިނާހު ޖެހިއިރު ދެ ވަނަ ގޯލު ޖެހީ ހުސައިން އިކުލީލް އެވެ. އެޓީމުގެ ތިން ވަނަ ގޯލު މުހައްމަދު އަޔާޒް ޖެހީ ލިބުނު ހިލޭ ޖެހުމަކުންނެވެ. އަޔާޒް ވަނީ ފުރަތަމަ މެޗުގައި ފެހެންދޫ ކޮޅަށް ވެސް ހިލޭ ޖެހުމަކުން ގޯލު ޖަހައިފަ އެވެ. ކިހާދޫގެ ފަހު ގޯލު ޖަހައިދިނީ ކެޕްޓަން އަދި މެޗުގެ މޮޅު ކުޅުންތެރިޔާގެ މަގާމް ހޯދި ހުސައިން އީމާން އެވެ. މެޗުގައި ތުޅާދޫގެ ފުރަތަމަ ގޯލު އީމާން ލިޔާޒް ޖެހިއިރު ދެ ވަނަ ގޯލު ޖެހީ ޝަދާދް ޒަކީ އެވެ.\nމުބާރާތުގައި މާދަމާ ކުޅޭނީ ގްރޫޕް އޭގެ މެޗެކެވެ. މި މެޗުގައި ބައްދަލުކުރާނީ ކެންދޫ އާއި ދޮންފަނެވެ. ފުރަތަމަ މެޗުގައި ކެންދޫ ވަނީ ދަރަވަންދޫ ބަލިކޮށްފަ އެވެ. މާދަމާ ދޮންފަނު ބަލިކޮށްގެން ގްރޫޕް އޭ އިން ސެމީގެ ފައިނަލުގެ ޖާގަ ކެންދޫ އަށް ކަށަވަރު ވާނެއެވެ.


Luckyhiyage 281 Flat Vikkan Fashanee\nލަކީހިޔާ ފުލެޓްގެ ކުރެހުމެއް...\n12 ޖެނުއަރީ 2019 1 ކޮމެންޓް\nލަކީހިޔާގެ 281 ފުލެޓް ވިއްކަން ފަށަނީ\nލަކީހިޔާ ކޮންސްޓްރަކްޝަންއިން ހުޅުމާލޭ ފޭސް2ގައި އިމާރާތް ކުރަން ނިންމާފައިވާ 281 ފުލެޓްގެ މަސައްކަތް މާދަމާ ފަށައި ފުލެޓްތައް ވިއްކަން އެކުންފުނިން ނިންމައިފިއެވެ.\nލަކީހިޔާއިން ހުޅުމާލެ ފޭސް ދޭއްގައި އަޅާ 'ލަކީ ހިޔާ ކޮންޑަމީނިއަމް'ގެ މަސައްކަތް މާދަމާ މާބަލް ހޮޓެލްގައި އިފްތިތާހް ކުރަން ނިންމާފައިވާއިރު، ހޯމަ ދުވަހުން ފެށިގެން ފުލެޓްތަކަށް މާބަލް ހޮޓެލްގައި ބުކިން ހެދޭނެ ކަމަށް އެކުންފުނިން ބުނެއެވެ.\nލަކީ ހިޔާ ހަސަން ވަހީދު ވިދާޅުވީ އެކުންފުނިން އަޅާ ފުލެޓްތަކުގެ ކުރެހުން ނިމި ނަގަންޖެހޭ ހުރިހާ ހުއްދައެއް މިހާރު ލިބިފައިވާ ކަމަށާއި، ޕްލޭނާއި އެއްގޮތައް މަސައްކަތް ގެންދެވޭނެ ކަމުގެ އުއްމީދު އެބައޮތް ކަމަށެވެ.\nލަކީހިޔާއިން ބުނީ އެ ފުލެޓްތަކުގެ ބައެއް ފުލެޓްތައް ވިއްކަން ހަމަޖައްސާފައި ވަނީ 20 އިންސައްތަ އަގުހެޔޮކޮށް ކަމަށެވެ. ލަކީހިޔާގެ 15 ބުރީގެ މި ފުލެޓްގައި ފަސް ލިފްޓެއް ބެހެއްޓުމަށް ވަނީ ހަމަޖެހިފައެވެ.\nލަކީހިޔާގެ މި މަޝްރޫއު މާދަމާ އިފްތިތާހް ކުރަން ހަމަޖެހިފައިވާއިރު، މި ކޮންޑަމީނިއަމްގައި 22 ވައްތަރެއްގެ ފުލެޓް ހުންނާނެ ކަމަށް ލަކީހިޔާއިން ބުނެއެވެ. އޭގެ ތެރޭގައި އެއްކޮޓަރީގެ ފުލެޓާއި3ކޮޓަރީގެ ޖާގަ ތަނަވަސް ފުލެޓްވެސް ލިބެން ހުންނާނެ ކަމަށް އެކުންފުނިން ބުނެއެވެ.\nލަގްޒަރީކޮށް ތައްޔާރު ކުރެވޭ މި ފުލެޓްތައް އެއް މިލިއަން ރުފިޔާއާއި ފަސް މިލިއަން ރުފިޔާއާއި ދެމެދުގެ އަގަކަސް ގަންނަން ލިބޭނެ ކަމަށް އެކުންފުނިން ބުނެއެވެ. އަންނަ ހޯމަ ދުވަހު ފުލެޓްތައް ބުކް ކުރެވޭއިރު ބުކިން ފީއެއްގެ ގޮތުގައި 50000 ރުފިޔާ ދައްކަން ޖެހެއެވެ. އެއަށްފަހު ބޭންކް ނުވަތަ ލީސިންގް ކުންފުންޏެއް މެދުވެރިކޮށް ފުލެޓް ގަނެވޭނެ ކަމަށް އެކުންފުނިން ބުނެއެވެ.\nސީލައިފްކިޔާ ބަޔަކުވެސް މިފަދަކުރެހުންތަކެއް ދެއްކުމަށްފަހު ވަރަށްގިނަބަޔަކުއަތުން ފައިސާނަގާފަވީ، އަދިވެސްފްލެޓްއަޅާން ބުނިތަންއޮތީހުސްކޮށް. ކުޑަމިނުން ފާރުބުރިއެއްހާވަރުވެސްނެތް.


Raees Yameen geybandhuge gavaidhaa hilaafeh nuvey : Vakeelun\nރައީސް ޔާމީން ގޭބަންދުގެ ގަވައިދާ ހިލާފެއް ނުވޭ: ވަކީލުން\nރައީސް އަބްދުﷲ ޔާމީން ޕީޕީއެމްގެ ރަސްމީ ދިދަ އަކާއި ދިވެހި ގައުމީ ދިދައެއްވެސް ހިއްޕަވައިގެން މުޒާހަރާގެ ބައިވެރިންނަށް ހިތްވަރު ދެއްވަނީ\nއިދިކޮޅު ކޮންގްރެސް ކޯލިޝަނުން މިއަދު މާލޭގައި ކުރިއަށް ގެންދިޔަ އެއްވުމުގައި މިވަގުތު ގޭބަންދުގައި ހުންނެވި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް ގަވައިދާ ހިލާފަށް ބައިވެރިވެވަޑައިގެންފައި ނުވާ އެމަނިކުފާނުގެ ގާނޫނީ ވަކީލުންގެ ޓީމުން ބުނެފި އެވެ.\nރައީސް ޔާމީންގެ ވަކީލުންގެ ޓީމުގެ އިސް ވަކީލް އަދި ކުރީގެ ނައިބު ރައީސް ޑރ. މުހައްމަދު ޖަމީލު އަހްމަދު އަވަސް އަށް މިއަދު ވިދާޅުވީ ރައީސް ޔާމީން ސިޔާސީ އެއްވެސް ހަރަކާތެއްގައި ބައިވެެރިވެވަޑައިގެންފައި ނުވާ ކަމަށެވެ. އަދި ގައިދީން ގޭބަންދަށް ބަދަލުކުރާއިރު ވެވޭ އިގްރާރާއި ވެސް ހިލާފު ނުވާ ކަމަށެވެ.\n"ގޭ ބަންދުގައި ހުންނަވާ ފަރާތަކަށް ވެސް ގޭގެ ދޮރު / ކުޑަދޮރު ހުޅުވާލުމުގެ ހައްގު ލިބިގެންވޭ. އޭގެ މާނައެއް ނޫން ސިޔާސީ ހަރަކާތެއްގައި ބައިވެރިވިއްޔޭ." ޑރ. ޖަމީލް ވިދާޅުވި އެވެ.\nޖަމީލް ވިދާޅުވީ ކަރެކްޝަންސް އަކީ ހޯމް މިނިސްޓަރު އިމްރާން އަބްދުﷲގެ ދަށުގައިވާ ތަނަކަށް ވާތީ އެ މުއައްސަސާއިން ނެރޭ ބަޔާން ތަކަކީ ސިޔާސީ ނިންމުންތަކެއް ކަމަށެވެ.\nއިދިކޮޅުން މިއަދު ބޭއްވި މުޒާހަރާގައި ބައިވެރިވެވަޑައިގަތުމުގެ ގޮތުން ރައީސް ޔާމީން ވަނީ ދިރިއުޅުއްވާ ގޭގެ ކުޑަދޮރަކުން ބޭރު ބައްލަވާ، ސަޕޯޓަރުންނަށް އަތްޕުޅުން ހަނައަޅުއްވާ ހިތްވަރު ދެއްވާފަ އެވެ.\nފަހުން އެމަނިކުފާނު ހުންނެވީ ޕީޕީއެމްގެ ރަސްމީ ދިދަ އަކާއި ދިވެހި ގައުމީ ދިދައެއްވެސް ހިއްޕަވައިގެންނެވެ. މިއީ ރައީސް ޔާމީން ގޭ ބަންދަށް ބަދަލުކުރެއްވި ފަހުން މިފަދަ ގޮތަކަށް އިދިކޮޅު އެއްވުމެއްގައި ރައީސް ޔާމީން ބައިވެރިވެވަޑައިގެން ފުރަތަމަ ފަހަރެވެ.\nމިކަމާ ގުޅިގެން ޕްރިޒަން ކޮމިޝަނަރު އަހްމަދު މުހައްމަދުފުޅު މިއަދު ކުރެއްވި ޓުވީޓެއްގައި ވިދާޅުވީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިއަދު އަމަލުކުރެއްވީ ގައިދީން ގޭބަންދަށް ބަދަލުކުރާއިރު ވެވޭ އިގްރާރާ ހިލާފަށް ކަމަށެވެ. އެހެންކަމުން އެ މައްސަލަ ބައްލަވާ ފިޔަވަޅު އަޅުއްވާނެ ކަމަށެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް ޕީޕީއެމް + ޑރ. މުހައްމަދު ޖަމީލް އަހުމަދު އިމްރާން އަބްދުﷲ ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް


Dheenaa DhekoLhu Verikameh Gaaim Kurumah GovaaLumun Dr: shaheedhu Ah FaaDu Kiun Amaazu Vejje\nއިސްލާމްދީނާ ދެކޮޅު ވެރިކަމެއް ޤާއިމްކުރުމަށް ގޮވާލުމުން ...\nއިސްލާމް ދީނާ ދެކޮޅު ވެރިކަމެއް ރާއްޖޭގައި ޤާއިމްކުރުމަށް ގޮވާލުމުން، އެމްޑީޕީ ސަރުކާރުގެ ފޮރިން މިނިސްޓަރ ޑރ. އަހުމަދު ޝަހީދުއަށް ފާޑުކިޔުން އަމާޒުވެއްޖެއެވެ.\nޑރ.ޝަހީދުއަށް ފާޑުކިޔުން އަމާޒުވީ، ރާއްޖޭގައި ސިޔާސީ ނިޒާމަކުން ވެރިކަންކުރެވޭނީ، އިސްލާމްދީނާ ދެކޮޅު ސެކިއުލަރ ވިސްނުމެއް ގެންގުޅެންކަމަށް ބުނެ މިދިޔަ އަންގާރަދުވަހު ކުރި ޓްވީޓަކާ ގުޅިގެނެވެ.\nޝަހީދު މިގޮތަށް ޓްވީޓްކުރީ އިންކަމްޓެކްސް ނުނެގިޔަސް، މުދަލު ޒަކާތް ދައްކަން މަޖުބޫރުކުރުމަށް އެމްޑީޕީގެ ޕާލިމެންޓަރީ ގުރޫޕުގެ މެމްބަރަކު ގޮވާލުމުން، އެކަމަށް ރައްދުދެމުންނެވެ. އެމްޑީޕީގެ މެމްބަރަކަށް ރައްދުދެމުން ޝަހީދު ބުނެފައިވަނީ ސެކިއުލަރ ވިސްނުމެއްގައި ވެރިކަންކުރުމުން ދީނީގޮތުން އެއްވެސް ކަމަކަށް މަޖުބޫރު ނުކުރެވޭނޭކަމަށާއި ކޮންމެފަދަ ގޮތަކަށް ހެދުން އެޅިޔަސް ސަރުކާރަށް ކުރެވޭނެކަމެއްވެސް ނޯންނާނެކަމަށެވެ.\nއެމްޑީޕީގެ ވެރިކަމެއްގައި ޚާރިޖީ ވަޒީރުގެ މަޤާމަށް އަންނާނެކަމަށް ބެލެވޭ ޝަހީދުގެ މިވާހަކަތަކަށް ސޯޝަލް މީޑިއާގައި ރައްދުދިން މީހުން ވަނީ އޭނާއަށް ވަރަށް ބޮޑަށް ފާޑުކިޔާފައެވެ. މިގޮތުން އިސްލާމްދީނަކީ އިންސާނީ ކަރާމާތާއި އިންސާނީ ހައްޤުތަކަށް އިޚްތިރާމްކުރާ ދީނަކަށްވާއިރު، ހައްޤުތައް ހޯދަން އިސްލާމްދީނާ ދޫކޮށްލަންޖެހޭ ސަބަބެއް ނެތްކަމަށް ބައެއް މީހުން ބުނެފައިވެއެވެ. ޝަހީދުއަށް ފާޑުކިޔަމުން ބައެއް މީހުން ވަނީ އިދިކޮޅު ފަރާތްތަކާއެކު މަސައްކަތްކުރާ ދީނީ ޢިލްމުވެރިން ޝަހީދުގެ ވާހަކަތަކާމެދު އަޅާނުލަނީ އެކަމަށް ތާޢީދުކުރާތީތޯ ބުނެ ސުވާލު އުފައްދާފައެވެ.\nއިސްލާމްދީނާ ދެކޮޅު ވާހަކަތަކެއް ދައްކައިގެން ޝަހީދުއަށް ފާޑުކިޔުން އަމާޒުވެފައިވާއިރު މީގެކުރިންވެސް އޭނާ ވަނީ އިސްލާމްދީނާ ދެކޮޅަށް ކިތަންމެ ވާހަކައެެއް ދައްކާފައެވެ. ނަމަވެސް އެކަމަށް ފާޑުކިޔުމުގެ ބަދަލުގައި އެމްޑީޕީގެ ކެނޑިޑޭޓް އިބްރާހިމް މުހައްމަދު ސާލިހު ފެންނަނީ ޝަހީދުއާއެކު މަސައްކަތްކުރާ ތަނެވެ.


Mukhaathab Kuranvee Kon Namakunbaa?\nމުޚާޠަބު ކުރަންވީ ކޮންނަމަކުންބާ؟\n2 މަސް,3ހަފްތާ, 1 ދުވަސް,2ގަޑި, 19 މިނެޓް, 41 ސިކުންތު ކުރިން 2213މަރިޔަމް އިސްއާދާ\nޤައުމެއްގެ ރައީސްކަން ކުރައްވާފައިވާ ބޭފުޅުންނަކީ އިއްޒަތާ ކަރާމާތް ލިބިގެންވާ ބޭފުޅުންނެވެ. އެބޭފުޅުން ޤައުމަށް ކޮށްދެއްވި އަގުހުރި ޚިދުމަތްތަކަކީ ޤައުމު އެކަމަށްޓަކައި އެ ބޭފުޅުންނާ މެދު ފަޚުރުވެރިވާނެ ކަންކަން ކަން ޔަގީނެވެ.\nއެގޮތުން ދިވެހި ރާއްޖެއަށް ބަލާއިރު ރާއްޖޭގައި ރައީސްކަން ކުރައްވާފައިވާ ބޭފުޅުން ޤާނޫނަކުން އިނާޔަތްތަކާ ރައްކާތެރިކަންވެސް ވަނީ ކަށަވަރުކޮށްދެއްވާފައެވެ. އެގޮތުން އެ ބޭފުޅުންނަށް މުސާރައިގެ ގޮތުގައި އިނާޔަތް ލިބޭއިރު ސެކިއުރިޓިވެސް ބަލަހައްޓަން ބޭފުޅުންވަނީ ކަނޑައަޅުއްވާފައެވެ. މީގެ އިތުރުން އެ ބޭފުޅުންގެ އަނބިއަނބިކަނބަލުންނަށްވެސް އިނާޔަތް ލިބެއެވެ. އަދި ރައީސް ކަން ކުރައްވާފައިވާ ބޭފުޅުންނާ މުޚާޠަބުކުރާ އިރު ނުވަތަ އެ ބޭފުޅުންގެ ޚަބަރުތަކާ ވާހަކަތައް ގެނެސްދޭ އިރު އެބޭފުޅުންގެ ނަންފުޅުގެ ކުރިއަށް ކުރީގެ ރައީސް މި ލަފުޒު އަންނަ ޖެހެއެވެ.\nއެހެންކަމުން މީގެ ކުރިން ޤައުމުގައި ރައީސްކަން ކުރެއްވި ބޭފުޅުންގެ ޚަބަރުތަކާ ވާހަކަތައް ގެންނަންއިރު އެ ބޭފުޅުންނާ މުޚާޠަބު ކުރަންވީ ގޮތާމެދު އެއްވެސް ޝައްކެތްނުއުފެދެއެވެ. ސަބަބުތަކެއް ވެސް ނެތިއެއް ނޫނެވެ. އެއީ މީގެ ކުރިން ރައީސްކަން ކުރެއްވި އެއްވެސް ބޭފުޅަކު މަގާމުން ވަކިވެވަޑައިގެންނެވުމަށްފަހު ޤައުމުގެ އެހެން އެއްވެސް މަގާމެއް ފުރުއްވާފައިވާ ނުވާތީ އާ ވެސް އެކުއެވެ.\nނަމަވެސް ރާއްޖޭގެ ކުރީގެ ރައީސްކަން ކުރައްވާފައިވާ ތިއްބެވި ބޭފުޅުންގެ ތެރެއިން މަޤަމުގައި ހުންނަވާ އިސްތިއުފާ ދެއްވި ބޭފުޅާ ރާއްޖޭގެ މަޖިލީހަށް ހޮވިވަޑައިގެން އަދި އެ މަޖިލީހުގެ ރައީސްކަމަށްވެސް ހޮވި ވަޑައިގެން އަދި ޖުޑިޝަލް ސާވިސް ކޮމިޝަނުގެ މެމްބަރުކަމަށްވެސް ހޮވިވަޑައިގެންނެވުމުން ދެން އެ ބޭފުޅާއާ މުޚާޠަބު ކުރައްވާނެ ނަމަކާ މެދު އަޅުގަޑު ވިސްނާ ވިސްނާ ވަރުބަލި ވެއްޖެ އެވެ.\nހިތަށް އަރައެވެ. އެ ބޭފުޅާ އާ މުޚާޠަބު ކުރަންވީ ކޮން ނަމަކުންބާއެވެ؟ އިސްތިއުފާ ދެއްވި ރައީސް ތޯއެވެ؟ ކުރީގެ ރައީސް ތޯއެވެ؟ ނުވަތަ ރައްޔިތުންގެ މަޖިލިހުގެ ރައީސް މައްޗަންގޯޅި މެދު ދާއިރާގެ މެމްބަރު ތޯއެވެ؟ ނުވަތަ މިހާތަނަށް ރައީސްކަން ކުރެއްވި ބޭފުޅުންގެ ތެރެއިން ވައްކަން ސާބިތުވެފައިވާ ހަަމަ އެކަނި ރައީސްގެ ނަމުން ތޯއެވެ؟\nރައީސްކަން ކުރައްވާފައިވާ ތިއްބެވި ބޭފުޅުން ޤައުމުގެ މަޤާމުތަކަށް ކުރިމަތިލައްވަންޏާ ހައިޞިއްޔަތުވެސް އޮޅޭނެއެވެ. އެހެން ނޫންތޯއެވެ.\nާއަފްލާ 30 މެއި 2019 - 23:40\n1 ޢެލެކްސް ނަޝީދު2ކުރީގެ ރައީސް3މަޖިލީހުގެ ރައީސް4ހާމުދޫރު ރައީސް5ހިންދޫ ރައީސް6ކުޑަ މޯދީ7ގެރި ރައީސް 8 ބަޖިޔާ ރައީސް9ތަޅުދަނޑި ރައީސް 10 ޖީ އެމްއާރ ރައީސް 11 ބޯކިބާ ރައީސް 12 ދޮގު ހަދާ ރައީސް 13 ދުންމާރި ރައީސް 14 ނަށާ ރައީސް 15 ޑިސްކޯ ރައީސް\nއަހައްމަ 30 މެއި 2019 - 17:49\nއާސިއްޕެ 30 މެއި 2019 - 16:33\nބޮޑު ވަގު ނަޝީދު


Conference on Women Empowerment Baavvaifi - AO News\nކޮންފަރެންސް އޮން ވިމެން އެމްޕަވަރމަންޓް ބާއްވައިފި\n“ކޮންފަރެންސް އޮން ވިމެން އެމްޕަވަރމަންޓް”ގެ ނަމުގައި ރޭ މެންހެޓަން ބިޒްނަސް ހޮޓެލްގައި ހަރަކާތެއް އިންތިޒާމުކޮށްފިއެވެ.\nމިއީ ބައިނަލްއަޤުވާމީ އަންހެނުންގެ ދުވަސް ފާހަގަކުރުމުގެ ގޮތުން ބްރިޖިންގ ދަ ކޮމިއުނިޓީސް މޯލްޑިވްސް (ބީސީއެމް) ގެ ފަރާތުން ބޭއްވި ހަރަކާތެކެވެ.\nމެންހެޓަން ބިޒްނަސް ހޮޓެލާއި މެންހެޓަން ފިޝް މާކެޓްގެ އެހީތެރިކަމާއެކު ހިންގި މި ހަރަކާތުގައި ގިނަ އަދަދެއްގެ އަންހެނުން ބައިވެރިވެފައިވެއެވެ.\nމި ހަރަކާތުގެ މަޤްޞަދަކީ އަންހެނުން ބާރުވެރިކުރުވައި، އަންހެނުންނަށް އެންމެ ބޮޑެތި ގޮންޖެހުންތައް ހުރި ދާއިރާތައް ދެނެގަނެ، އެ ދާއިރާތަކުގެ ފަންނީ ފަރާތްތަކުގެ ތަޖުރިބާއާއި އިރުޝާދު ބައިވެރިންނަށް ފޯރުކޮށްދިނުމެވެ.\nއެގޮތުން ވިމެން އިން މީޑިއާ، ވިމެން އެންޑް ދަ އިކޮނޮމީ، ވިމެންސް ހެލްތު އަދި ވިމެން އެންޑް އެންވަޔަރަމަންޓް ފަދަ މަޢުޟޫއު ތަކަށް ވަނީ މަޝްވަރާކޮށްފައެވެ. ޕެނަލިސްޓުގެ ގޮތުގައި މި މައުޟޫޢުތަކަށް ވާހަކަ ދެއްކެވީ އެޑިއުކޭޓަރ އެންޑް ޓީވީ ޕްރެޒެންޓަރ އައިމިނަތު ނަމްޒާ، މެޑިފްލެކްސްގެ ޑައިރެކްޓަރ އޮޕަރޭޝަންސް އެންޑް މާކެޓިންގ އައިމިނަތު ޝާޔަން ޝާހިދު، މިޕްސްޓަރގެ ކޮންސަލްޓަންޓް ކްލިނިކަލް ސައިކޮލޮޖިސްޓް ޑރ. އައިޝަތު ޢަލީ ނާޒް އަދި ޕެޑީ ކޯސް ޑިރެކްޓަރ ޒޫނާ ނަޞީމެވެ.\nއަންހެނުންގެ ޙައްޤުތައް ހޯދައިދިނުމަށާއި އަންހެނުން ބާރުވެރިކުރުވުމުގެ މަޤްޞަދުގައި 14 ޖަނަވަރީ 2022 ގައި އިްތިތާހުކުރެވުނު ބީސީއެމްގެ ފަރާތުން އަންނަނީ ފުޅާ ދާއިރާއެއްގައި ހަރަކާތްތައް ހިންގައި، އަންހެނުންނަށް ގިނަ ފުރުޞަތުތައް ފަހިކޮށްދެމުންނެވެ.


Mathee Thauleeumuge Furusathah4Aharu Therey Billion Eh Haa Rufiyaa Haradhu Kuri - Minister Munavvaru - Vaguthu\nމަތީ ތައުލީމުގެ ފުރުސަތަށް ހަތަރު އަހަރުތެރޭ ބިލިއަނެއްހާ ރުފިޔާ ހަރަދުކުރި - މިނިސްޓަރ މުނައްވަރު\nމިނިސްޓަރު މުނައްވަރު ވާހަހަކަދައްކަވަނީ\nމަތީ ތައުލީމުގެ ފުރުސަތު ދިވެހި ދަރިވަރުންނަށް ފޯރުކޮށްދިނުމަށް ފާއިތުވި ހަތަރު އަހަރު ދުވަހުގެ ތެރޭގައި ބިލިއަނެއްހާ ރުފިޔާ ދީފައިވާ ކަމަށް ފިނޭންސް މިނިސްޓަރ އަހްމަދު މުނައްވަރު ވިދާޅުވެއްޖެއެވެ.\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގެ ދަސްވެނިވުމުގެ ހަފްލާގައި ވާހަކަފުޅު ދައްކަވަމުން މުނައްވަރު ރޭ ވިދާޅުވީ ސަރުކާރުން މަތީ ތައުލީމު ފޯރުކޮށްދިނުމަށް ބޮޑެތި ހަރަދުތަކެއް ކޮށްފައިވާ ނަމަވެސް އެކަންކަމަށް ހަރަދު ކުރެވޭނީ ވަކި ވަރަކަށް ކަމަށެވެ. އަދި އިތުރަށް އެފަދަ ފުރުސަތުތައް ފަހިިކޮށްދީ ހަރަދު ކުރުމަށް އިތުރު ދިރާސާތަކެއް ކުރަން ޖެހިފައިވާ ކަމަށް ވިދާޅުވިއެވެ.\nރާއްޖޭގައި 2011 ވަނަ އަހަރު ސްޓޫޑެންޓް ޑިވެލޮޕްމަންޓް ލޯނުގެ ނަމުގައި ސްކީމެއް ތައާރަފުކުރި ކަން ފާހަގަ ކުރައްވައި މިނިސްޓަރ ވިދާޅުވީ އެ ފަންޑުގައި މިހާރު ވެސް އެއް ބިލިއަން ރުފިޔާ އެބަހުރި ކަމަށެވެ.\nމިނިސްޓަރ ވިދާޅުވީ ތަރައްގީ ވެފައިވާ ގައުމުތަކުން ވެސް މަތީތައުލީމަށް ކުރާ ހަރަދު ނިސްބަތުން ކުޑަކުރަން މަސައްކަތް ކުރާ ކަމަށާއި މާލީ ގޮތުން ދެމެހެއްޓެނިވި ގޮތަކަށް ތައުލީމީ ނިޒާމް ބަދަލުކުރުން ރަނގަޅުކަން ދިރާސާތަކުން ވެސް ދައްކާ ކަމަށެވެ. އަދި ވޯލްޑް ބޭންކުގެ އެހީގައި މަތީ ތައުލީމާ ގުޅޭ މާސްޓަ ޕްލޭނެއް އެކުލަވާލާފައިވާ ކަމަށާއި އެ މާސްޓާ ޕްލޭންގައި ރާއްޖޭގެ މަތީ ތައުލީމު އޮތް ހާލަތާއި އެކަމަށް ބޭނުންވާ މިންވަރު ފާހަގަ ކޮށްފައިވާނެ ކަމަށް މިނިސްޓަރ މުނައްވަރު ވިދާޅުވި އެވެ.\n"ގައުމީ ފެންވަރެއްގައި މަތީ ތައުލީމް ހާސިލް ކުރުމަށްޓަކައި ވޯލްޑް ބޭންކްގެ އެހީގައި މިހާރު ވަނީ މާސްޓަ ޕްލޭނެއް އެކުލަވާލެވިފައި. އޭގައި ރާއްޖެ އޮތް ހާލަތާއި ރާއްޖެ ބޭނުންވާ މިންވަރަކީ ކޮބައިކަން. އަދި އެ ކަމުގައި އަޅުގަނޑަށް ފެންނަ ބައެއް ހިޔާލުތައް ހިއްސާކޮށްލާނަން. އެންމެ ފުރަތަމަ ސެކަންޑްރީ ސްޓަޑީ ނިޒާމް، އަޅުގަނޑު ގަބޫލުކުރާ ގޮތުގައި އަލުން ބައްޓަން ކުރަންޖެހޭ މިއަށް ވުރެ ސަސްޓެއިނަބްލް ފައިނޭންޝަލް މޮޑެލްއަކަށް. މިއީ ހަމަ އަޅުގަނޑުމެންގެ ދިރާސާތަކުން ފެންނަ ގޮތް." ދަރުބާރުގޭގައި ބޭއްވި ހަފުލާގައި މުނައްވަރު ވިދާޅުވި އެވެ.\nމީގެ އިތުރުން ރޭ މިނިސްޓަރ ވިދާޅުވީ ރާއްޖޭގައި ހަދާ ދިރާސާތައް ބޭރުގެ ފަރާތްތަކަށް ވިއްކައިގެން އެކަމުގެ ނަފާ ހޯދިދާނެ ކަމަށެވެ. މިނިސްޓަރ ވިދާޅުވީ ޓޫރިޒަމްގެ ދާއިރާގައި ރާއްޖެ އިން "ކޮމްޕެރިޓިވް އެޑްވާންޓޭޖް" ހޯދާފައިވާ ކަމަށާއި ނަމަވެސް ދިވެހިން އެދާއިރާ އިން ކޮށްފައިވާ ދިރާސާތައް ވަރަށް މަދު ކަމަށެވެ. އަދި ބޭރު ގައުމުތަކުން ދިވެހިން ކައިރިން ފަތުރުވެރިކަން ދަސްކުރަން ބޭނުންވާ ކަމަށާއި އެހެންކަމުން އެ ދިރާސާތައް ބޭރުގެ ފަރާތްތަކަށް ވިއްކޭނެ ކަމަށް މުނައްވަރު ވިދާޅުވި އެވެ.\n"ގައުމީ ޔުނިވާސިޓީ އިން އަޅުގަނޑު ދެކޭހިތްވަނީ ރިޗާސް ކުރުމަށް ޓަކައި ބަޖެޓުގައި ވަކި ޕަސެންޓޭޖެއް. ސަރުކާރުން އެކަންޏެއް އެކަމަށް ފައިސާއެއް ނުދެވޭނެ. އެހެންނަމަވެސް އެންޓަޕްރަނާޝިޕްގެ ވިސްނުން ވިސްނައިފި ކަމުގައިވާ ނަމަ އަޅުގަނޑުމެންނަށް ފެނިގެން ދަނީ ޔުނިވާސިޓީ ވެސް ތިކުދިންގެ ވިސްނުމާ އެކު އަދި ޔުނިވާސިޓީގެ އިސް ބޭފުޅުންގެ އެހީއާ އެކު އަޅުގަނޑުމެންނަށް ބިސްނަސް ސޮލިއުޝަންތަކެއް ހޯދޭނެ ކަމަށް،" މުނައްވަރު ވިދާޅުވި އެވެ.\nއެފަދަ ދިރާސާތައް ކުރުމަށްޓަކައި ގައުމީ ޔުނިވާސިޓީގެ ޓުއަރިޒަމް ފެކަލްޓީތައް ލާމަރުކަޒީކޮށް އެތަނަށް ވަކިން އިތުރަށް ބަޖެޓު ހޯދޭނެ ގޮތްތައް ހޯދަން ޖެހޭ ކަމަށް މިނިސްޓަރ ވިދާޅުވިއެވެ.\nއޭޕްރީލް 2, 2018 15:09\nބިލިއަން ޙަރަދު ކުރިއަސް ވާ ފައިދާއެއް ނެތް. ކިޔަވަން ރާއްޖެއިން ބޭރަށް ގޮސް ސިޓިޒަން ޝިޕް ހޯދައިގެން ގޮސް ވަޒަންވެރި ވަނީ. ލޯނެއް ދައްކަނީއެއް ނޫން. ޙިދްމަތެއް ކުރަނީއެއްނޫން. ރާއްޖެއަށް ފއިދާއެއްނުވޭ. ޢެހެން މީހުންގެ ފުރުސަތު ނަގާލަނީ.


Gaza Ge Haalathu Genes Dhinumah "Shifa Hospital" Beynun Kuran Noosverin Fashaifi - Vaguthu\nޣައްޒާގެ ހާލަތު ގެނެސް ދިނުމަށް "ޝިފާ ހޮސްޕިޓަލް" ބޭނުން ކުރަން ނޫސްވެރިން ފަށައިފި\nޣައްޒާގައި ހުންނަ އަލްޝިފާ ހޮސްޕިޓަލް\nއިސްރާއީލުގެ ހަމަލާތައް އަމާޒުވެފައިވާ ޣައްޒާގެ ފަހުގެ ހާލަތު ގެނެސް ދިނުމަށް އެސިޓީގައި ހުންނަ "އަލް-ޝިފާ ހޮސްޕިޓަލް" ބޭނުން ކުރަން މީޑިއާތަކުގެ ނޫސްވެރިން ފަށައިފިއެވެ.\nޣައްޒާގައި ހަރަކާތްތެރިވަމުން އަންނަ ބައިނަލްއަގުވާމީ މީޑިއާތަކުގެ ނޫސްވެރިން ޝިފާ ހޮސްޕިޓަލް ބޭނުން ކުރުމަށް ނިންމާފައިވަނީ އިސްރާއީލުން ޢައްޒާގައި ހުންނަ މީޑިއާތަކުގެ ޓަވަރު ބިމާއި ހަމަކޮށްލުމާއި ގުޅިގެންނެވެ.\nއެޓަވަރަކީ އެއީ އަލްޖަޒީރާ ނޫހާއި އެސޯސިއޭޓޭޑް ޕްރެސްގެ އިތުރުން ބައިނަލްއަގުވާމީ ބޮޑެތި މީޑީއާތަކުން މަސައްކަތް ކުރަމުން އަންނަ ޓަވަރެކެވެ. އިސްރާއީލުން އެ ޓަވަރު ބިމާއި ހަމަކޮށްލާފައިވަނީ އެންމެ2ސިކުންތުގެ ތެރޭގައި ކަމަށް ނޫސްވެރިން ވަނީ ބުނެފައެވެ.\nއެހެން ކަމުން ދުނިޔެއަށް މީގެ ކުރިން ޣައްޒާގައި ހިނގަމުން އަންނަ ހަބަރުތަކުގެ އެނގުނު ގޮތަށް ދެން ނޭނގޭނެ ކަމަށް ވެސް އެސޯސިއޭޓެޑް ޕްރެސް އިން ވަނީ ބުނެފައެވެ.\nއެހެންނަމަވެސް މީޑިއާތަކުގެ ބައެއް ބޭފުޅުން އަންނަނީ އެ ހާލަތުގައި ވެސް ޣައްޒާގައި ހިނގަމުން އަންނަ ހަބަރުތަކުގެ ތަފްސީލު ދުނިޔެއަށް ގެނެސްދިނުމަށް މަސައްކަތް ކުރަމުންނެވެ. އެގޮތުން ނޫސްވެރިއެއް ކަމަށްވާ ޔުމްނާ އަލް ސައީދު ބުނެފައިވަނީ މިވަގުތު އެންމެ ރައްކާތެރި ތަނަކަށް ހުރީ އަލްޝިފާ ހޮސްޕިޓަލް ކަމަށެވެ.\n"އެއީ މިހާރު އެންމެ ރައްކާތެރި ތަނަކަށް ހުރިތަން އަޅުގަނޑުމެންނަށް އެނގިގެން. މީގެ ކުރިން އެތަނަށް ހަމަލާދިނަސް ހޮސްޕިޓަލެއް ވީމާ ރައްކާތެރި ވާނެ ކަމަށް މި ބަލަނީ. އެތަނުން ދެން ހަބަރުތައް ގެނެސްދޭނީ" ޔުމްނާ ބުންޏެވެ.\nޔުމްނާ ބުނީ، އެމީހުން މީގެ ކުރިން މަސައްކަތް ކުރި "އަލް ޖަލާ" ޓަވަރުގައި ތިބި މީހުން އެތަން ދޫކޮށް ނިކުމެފައިވަނީ އިސްރާއީލުގެ ސިފައިން އެ ޓަވަރުގެ އިސް ފަރާތަށް އެއްގަޑިއިރު އެތަން ހުސްކުރުމަށް ދިނުމުން އެކަން އަންގައިގެން ކަމަށެވެ.\nއެއްގަޑިއިރުގެ މުއްދަތެއް ދިންނަމަވެސް، ހަމަލާ ނުދޭނެ ކަމަށް އިސްރާއީލުގެ އަސްކަރިއްޔާގެ ސްޕޯކްސްމަން ބުނި ކަމަށާއި އެހެން ނަމަވެސް އެއްގަޑިއިރު ހަމަވިތާ ގޮތަކަށް އެތަން ގޮއްވާލި ކަމަށް އޭނާ ވަނީ ބުނެފައެވެ.\nއިސްރާއީލުން އަލް ޖަލާ ޓަވަރު ގޮއްވާލާފައިވަނީ ހަމާސް އިން އެ އިމާރާތް ބޭނުން ކުރަމުން ދަނީ ހަތިޔާރު ރައްކާ ކުރުމަށާއި، ސައިބާ ސެންޓަރުތަކެއްގެ ގޮތުގައާއި މުއާސަލާތީ ހަބެއްގެ ގޮތުގަައި ކަމަށް ބުނެއެވެ.


ތ.ވަންދޫ އަންހެނުންގެ ހިއްވަރު އިމާރާތް މަރާމާތު ކުރުމާއިގުޅޭ\nތ.ވަންދޫ އަންހެނުންގެ ހިއްވަރު އިމާރާތް މަރާމާތު ކުރާނެ ފަރާތެއް ހޯދަން ބޭނުންވެއެވެ. ވީމާ، ބީލަން ފޮތުގައި ބަޔާންކުރެވިފައިވާ މަސައްކަތްތައް ކޮށްދިނުމަށް ޝައުޤުވެރިވާ ފަރާތްތަކުން ބިޑްހުށަހެޅުމަށް ޢާންމުކޮށް ފުރުޞަތު ހުޅުވާލަމެވެ.\nމިމަސައްކަތުގެ މައުލޫމާތު ހިމެނޭ ބިޑްފޮތް 25 އޭޕްރީލް 2022 ވާ ހޯމަ ދުވަހުން ފެށިގެން 10 މެއި 2022 ވާ އަންގާރަ ދުވަހުގެ ނިޔަލަށް ރަސްމީ ބަންދުނޫން ކޮންމެ ދުވަހެއްގެ ހެނދުނު 09:30 އިން 13:00 ދެމެދު ލިބެން ހުންނާނެއެވެ. ބިޑްފޮތް ބައްލައިގަތުމަށް އެދޭ ފަރާތްތަކުން،މިކައުންސިލަށް ދުރުވެ ނުވަތަ [email protected] މެއިލްއަށް ބިޑްރަޖިސްޓްރީ ކުރުމަށް އެދޭ ފޯމު ފުރިހަމަކޮށް ހުށަހަޅައިގެން ރަޖިސްޓްރީ ކުރެއްވުން އެދެމެވެ. ރަޖިސްޓްރީ ވުމަށް އެދޭ ފޯމް މިއިދާރާއިންނާއި ގެޒެޓުން ލިބެން ހުންނާނެއެވެ. މިމަސައްކަތަށް ބީލަށް ހުށަހެޅުމުގެ ފުރުސަތު ލިބޭނީ ރަޖިސްޓްރީވާ ފަރާތްތަކަށް އެކަންޏެވެ. މިއިޢުލާނާއި ގުޅިގެން ހުށަހަޅާ ބިޑުތަކުގެ ތެރެއިން ގަޑިއަށް ހުށަހަޅާފައިނުވާ ބިޑްތަކާއި މައުލޫމާތު ފުރިހަމަ ނުވާ ބިޑްތައް ބާޠިލް ކުރެވޭނެއެވެ. މި ބީލަމާއި ގުޅިގެން ބާއްވާ މައުލޫމާތު ބައްދަލްވުމާއި، ބިޑް ހުށަހެޅުމަށް ހަމަޖެހިފައިވާގޮތް ތިރީގައިވާ ތާވަލްގައި ބަޔާންކުރެވިފައިވާނެއެވެ.\nތ.ވަންދޫ ކައުންސިލް އިދާރާ\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ވަންދޫ ކައުންސިލް އިދާރާގެ ނަމްބަރ 7980047 ނުވަތަ 6780041 ފޯނާގުޅުއްވުންއެދެމެވެ.\nވީމާ,މިކަން ޢާއްމުކޮށް އެންގުމަށްޓަކައި އިޢުލާނުކުރީމެވެ.\nޕަބްލިޝްކުރި ގަޑި: 13:05\nސުންގަޑި: 15 މޭ 2022 10:30\n- ބީލަން ކަރުުދާސް


America in Misrah dhey askaree ehee ge baeh hifahattanee | Mihaaru\nދުނިޔެ / މިސްރު\nއެމެރިކާ އިން މިސްރަށް ދޭ އަސްކަރީ އެހީގެ ބައެއް ހިފަހައްޓަނީ\nމިސްރުގެ ރައީސް އަބްދުލްފައްތާހް އައްސީސީ އެ ގައުމުގެ އަސްކަރިއްޔާގެ ބައެއް އިސް ޖެނެރަލުންނާ އެކު. --އޭއެފްޕީ\n15 ސެޕްޓެމްބަރ 2021 - 13:45\nއެމެރިކާ އިން މިސްރަށް ދޭ އަސްކަރީ އެހީގެ ވަކި މިންވަރެއް އެ ގައުމަށް ނުދީ ހިފެހެއްޓުމަށް އެމެރިކާ ސަރުކާރުން ނިންމައިފި އެވެ.\nއެމެރިކާގެ ހާރިޖީ ވުޒާރާގެ ތަރުޖަމާނަކު އިއްޔެ ވިދާޅުވި ގޮތުގައި މިސްރަށް ދޭ އަސްކަރީ އެހީގެ ތެރެއިން ގާތްގަނޑަކަށް 130 މިލިއަން ޑޮލަރުގެ އަގުހުރި އެހީގެ ސާމާނު މިސްރަށް ނުދީ ހިފަހައްޓަން، ރައީސް ޖޯ ބައިޑެންގެ ސަރުކާރުން ނިންމީ، އިންސާނީ ހައްގުތަކަށް މިސްރު ސަރުކާރުން ހުރަސްއަޅާތީ އެވެ. ތަރުޖަމާނު ވިދާޅުވި ގޮތުގައި، މިސްރުގެ އިންސާނީ ހައްގުތައް ފުރިހަމައަށް ކަށަވަރުކޮށްދޭކަން، މިސްރު ސަރުކާރުން ޔަގީންކޮށްދިނުމުން ނޫނީ އެ އެހީތައް މިސްރަކަށް ނުދޭނެ އެވެ.\nއެމެރިކާ ސަރުކާރުން އަންނަނީ ކޮންމެ އަހަރަކު ވެސް 1.3 ބިލިއަން ޑޮލަރުގެ އަސްކަރީ އެހީ، މިސްރަށް ދެމުންނެވެ. އޭގެ ތެރެއިން، 300 މިލިއަން ޑޮލަރަކީ، އިންސާނީ ހައްގުތަކަށް މިސްރު ސަރުކާރުން ހުރުމަތްތެރިކޮށް ހިތުމަށް ޝަރުތުކޮށް ދޭ ފައިސާ އެވެ. މިފަހަރު ހިފަހައްޓަން ނިންމި ފައިސާއަކީ 300 މިލިއަން ޑޮލަރުގެ ތެރެއިން ބައެކެވެ.\nއެމެރިކާ އިން އަސްކަރީ އެހީގެ ގޮތުގައި ފައިސާ ދިން ނަމަވެސް، އެ ފައިސާ ދެނީ އެކި ކަންކަމާ މަތިކޮށްފަ އެވެ. އިންސާނީ ހައްގުތަކާ މަތިކޮށް ދޭން ކަނޑައަޅާފައިވާ 300 މިލިއަން ޑޮލަރުގެ ތެރެއިން 170 މިލިއަން ޑޮލަރަކީ، ޓެރަރިޒަމްގެ އަމަލުތައް ހުއްޓުވުމަށާއި، މިސްރުގެ ސަރަހައްދީ ރޮނގުގެ ސަލާމަތީ ކަންތައް ބެލެހެއްޓުމަށާއި، އަސްކަރީ ހަތިޔާރު ފެތުރުން ހުއްޓުވުމުގެ މަސައްކަތަށް ކަނޑައަޅާފައިވާ މިންވަރެވެ.\nއެމެރިކާގެ ރައީސް ޖޯ ބައިޑެން އާއި ހާރިޖީ ވަޒީރު އެންޓޮނީ ބްލިންކެން ވިދާޅުވެފައިވަނީ، އެބޭފުޅުން އެމެރިކާގެ ވެރިކަމަށް ވަޑައިގަތީ އިންސާނީ ހައްގުތައް ހިމާޔަތްކުރުމަށް މަސައްކަތް ކުރުމުގެ ވައުދާ އެކުގައި ކަމަށެވެ. އެހެންކަމުން، އެމެރިކާގެ ގާތް ބައިވެރިއަކު ވިޔަސް، އިންސާނީ ހައްގުތަކަށް އިހުތިރާމް ނުކުރާ ނަމަ، އެ ގައުމަކާ ދެކޮޅަށް ފިޔަވަޅު އަޅުއްވާނެ ކަމަށް އެ ދެ ބޭފުޅުން ވިދާޅުވެ އެވެ.\nއެމެރިކާ އިން މިސްރަށް ދޭ އަސްކަރީ އެހީގެ ތެރެއިން، އިންސާނީ ހައްގުތަކާ މަތިކޮށް ދެމުން އަންނަ ފައިސާ އެކުގައި ހިފެހެއްޓުމަށް ވެސް، އެމެރިކާގެ ގާނޫނު ހަދާ މަޖިލީހުގެ ބައެއް މެމްބަރުން ގެންދަވަނީ ސަރުކާރަށް ގޮވައިލައްވަމުންނެވެ. އޭގެ ސަބަބެއް ކަމަށް އެ ބޭފުޅުން ވިދާޅުވަނީ، މިސްރުގެ ރައީސް އަބްދުލް ފައްތާހް ސީސީގެ ވެރިކަމުގައި ވެސް، ސިޔާސީ ކުށްވެރިންގެ ގޮތުގައި އެތައް ހާސް ބަޔަކު ޖަލުގައި ހައްޔަރުކޮށްފައި ތިބުމެވެ.\n"ގާނޫނު ވާނީ ގާނޫނަށް. ގާނޫނު ބުނަނީ، އިންސާނީ ހައްގުތައް ހިމާޔަތް ކުރުމަށް އެކަށީގެންވާ މަސައްކަތެއް ކުރާކަން ކަށަވަރު ނުކުރެވޭ ނަމަ، އެ 300 މިލިއަން ޑޮލަރު ނުދެވޭނެ ކަމަށް. އަޅަން ޖެހޭ ފިޔަވަޅުގެ ދެބައިކުޅަ އެއްބައި އެޅުމުން އެކަކުވެސް ހިތްހަމައެއް ނުޖެހޭނެ،" ސެނެޓްގެ ޑިމޮކްރެޓިކް މެންބަރެއް ކަމަށްވާ ކްރިސް މާފީ ވިދާޅުވި އެވެ.\nމިސްރަކީ ސްޓްރެޓީޖީ ގޮތުންނާއި އަސްކަރީ ގޮތުން މެދުއިރުމަތީގައި އޮތް، އެމެރިކާގެ ވަރަށް މުހިންމު ބައިވެރިއެކެވެ. އެއީ ޓެރަރިޒަމާ ދެކޮޅަށް މަސައްކަތް ކުރުމާއި އިޒްރޭލާ އެކުގައި ގާތް ސުލްހަވެރި ގުޅުމެއް އުފައްދާފައިވާތީ އެވެ.\nއޭގެ އިތުރުން މި އަހަރުގެ މެއި މަހުގެ ތެރޭގައި އިޒްރޭލާއި ހަމާސްއާ ދެމެދު ކުރި ހަނގުރާމަ ނިމުމަކަށް ގެނެސް ދެފަރާތުން ހަތިޔާރު ބެހެއްޓުމުގައި މެދުވެރިއެއްގެ ގޮތުން، މިސްރުގެ ރައީސް ސީސީ އާއި މިސްރު ސަރުކާރުން ވަނީ ވަރަށް މުހިންމު ދައުރެއް އަދާކޮށްފަ އެވެ.\nއެމެރިކާ އިން މިސްރަށް އަސްކަރީ އެހީތެރިކަން ފޯރުކޮށްދޭން ފެށީ، ސެޕްޓެމްބަރު 17، 1978 ގައި މިސްރާއި އިޒްރޭލާ ދެމެދު ސުލްހައިގެ އެއްބަސްވުން ގާއިމުކުރުމާ ގުޅިގެންނެވެ.\nއިޒްރޭލް މިސްރު މިލިޓަރީ އެމެރިކާ\nކޮބާ ސައުދީގެ އިންސާނީ ހައްގުތައް!! އެވާހަކަ ނުދައްކަނީ ހަތިޔާރު ޑީލްތައް މަދުވެދާނެތީތަ! ކޮބާ ޔަމަނު ރައްޔިތުންގެ ހައްގުތައް ސައުދީންނާއި ޔޫއޭއީން ހިންގާ ޖަރީމާތަޚޯ ޔަމަނުގައި\nތިއެހީ އަކީ ހަގީގަތުގައި އިޒްރޭލައް ދޭއެހީއެއް. މިސުރުއާ ބޯޑަރުވެގެން އޮންނާތީ، އެހެންވީމަތާ ރައްޔަތުން ހޮވިވެރިކަން ވައްޓާލާން އަބްދުލްފައްތާހް އައްސީސީއަތް ހުުއްދިނީ\nކަލޭމެންތީ އިންސާނީ ހައްޤޭކިޔާ ވާހަކަ ދައްކަން މާ ރަގަޅު ބައެއްތަ؟؟؟؟\nދިވެހިރާއްޖެއަކީ އިންސާނީހައްގު ހިފެހެއްޓުމުގައި ނަމޫނާ ގައުމެއް


Maziya ge molhuvumuge race ah TC in nimun genesfi\nމާޒިޔާ އާއި ޓީސީ ކުޅުނު މެޗުގައި، މާޒިޔާގެ ކޯނޭ (ކ-3) އަތުން ބޯޅަ ހޯދަން ޓީސީގެ މިސްރުގެ ޑިފެންޑަރު މުހައްމަދު ސައްޔިދު ރާމޯސް މަސައްކަތް ކުރަނީ\nމާޒިޔާއިން ދަހަމައްޓަމުން އައި މޮޅުވުމުގެ ރޭސް، ނުވަ މެޗަށް ފަހު ޓީސީން ނިމުން ގެނެސްފި އެވެ. މެޗު އެއްވަރު 0-0 ންނެވެ.\nލީގްގެ ދެ ވަނަ ބުރުގައި، މާޒިޔާ ވަނީ އީގަލްސް އަތުން 1-0 ން ބަލިވެފަ އެވެ. އޭގެ ފަހުން ކުޅުނު އަށް މެޗުންވެސް މާޒިޔާ ވަނީ މޮޅުވެފަ އެވެ. ނުވަ މެޗު ހަމަވަނީ ދެ ވަނަ ބުރުގައި ވިކްޓަރީއާ ދެކޮޅަށް ކުޅެން އޮތް މެޗުގެ ތިން ޕޮއިންޓް މާޒިޔާއަށް ލިބިފައި ވުމުންނެވެ. ލީގްގެ ވަކި ހިސާބަކުން ފުޓްބޯޅައިގެ ހަރަކާތްތަކުން ވިކްޓަރީ ސަސްޕެންޑް ކުރުމުން، ހަމަޖައްސާފައި އޮތީ އެ ޓީމާ ދެކޮޅަށް ކުޅޭ ޓީމުތަކަށް އެ މެޗުތަކުން ތިން ޕޮއިންޓް ލިބޭ ގޮތަށެވެ.\nމާޒިޔާއިން ލީގް ޗެމްޕިއަންކަން ކަށަވަރު ކޮށްފައި ވުމުން، ލީގްގެ ވާދަވެރިކަން މިހާރު އޮތީ ދެ ވަނަ މަގާމާ މެދުގަ އެވެ. އެ މަގާމަށް އެންމެ ވަރުގަދަށް ވާދަ ކުރަނީ، މިހާރުވެސް ދެ ވަނަ މަގާމުގައި އޮތް އީގަލްސް އާއި ޓީސީ އެވެ. މާދަމާ ހަވީރު ދަ ގްރާންޑޭ އާ ދެކޮޅަށް އީގަލްސް ކުޅޭ މެޗުން މޮޅުވެ، އީގަލްސް އަށް ޓީސީ އާ ހަތަރު ޕޮއިންޓަށް ފަރަގު ބޮޑު ކުރެވޭނެ އެވެ. ޓީސީގެ ކޯޗް ޝާޒްލީ މުހައްމަދު (ޝާޒް) ބުނީ، މެޗުން އެއްވަރު ވިޔަސް، ދެ ވަނަ މަގާމުގައި ލީގް ނިންމާލުމަށް އަދިވެސް ޓީސީއަށް ރަނގަޅު ފުރުސަތެއް އެބައޮތް ކަމަށެވެ.\nމިރޭގެ މެޗުގައި ލަނޑު ޖަހާނެ އެންމެ ފުރަތަމަ ފުރުސަތު ލިބުނީ ޓީސީގެ އިޝާން އިބްރާހިމް (ސައްޓު) އަށެވެ. ފުރަތަމަ ހާފުގައި ޓީސީން އުފެއްދި ހަމަލާގައި، މާޒިޔާގެ ޑިފެންސް ބީޓްވެ، އެ ޓީމުގެ އޭރިއާ ތެރެއިން އެ ބޯޅަ ލިބުނީ ސައްޓު އަށެވެ. ސައްޓު ހަމަޖެހިލާފައި ފޮނުވާލަން މަސައްކަތް ކުރި ބޯޅަ، މާޒިޔާގެ ކީޕަރު އޮވިއަސް އަޒީޒީ އަތުން ދިފާއު ކުރީ ކުރިއަށް ނުކެމެވެ.\nމާޒިޔާގެ ޓީމުގެ މެދުތެރެއިން ކުޅެމުން ދިޔަ، އިބްރާހިމް ވަހީދު ހަސަން (އިއްބެ) އަށް ފުރަތަމަ ހާފުގައި ލިބުނު އަނިޔާއެއްގެ ސަބަބުން ބަދަލު ކުރަން ޖެހުނެވެ. ގިނަ ދުވަސްތަކެއް ވަންދެން އަނިޔާގައި ހުރުމަށް ފަހު، ދެ ވަނަ ބުރުގެ ފަހު ކޮޅުގައި އަލުން އެނބުރި ކުޅުމަށް އައިސް އޭނާ ދިޔައީ ރަނގަޅު ކުޅުމެއް ދައްކަމުންނެވެ. އިއްބެގެ ބަދަލުގައި ކުޅެން އެރި ހުސައިން ނިހާން (ނިހާޓް) ވަނީ، ޓީސީގެ ވިންގުން އަލީ އަޝްފާގް (ދަގަނޑޭ) އަށް ދޭ ފުރުސަތުތައް ހުއްޓުވުމަށް ވަރަށް ރަނގަޅަށް މަސައްކަތް ކޮށްފަ އެވެ.\nދެ ވަނަ ހާފު ފަށައިގެން ޓީސީން ކުޅެމުން ދިޔައީ ވަރަށް ރަނގަޅަށެވެ. އެ ޓީމުން ގިނަ އިރު ކުޅެމުން ދިޔައީ މާޒިޔާގެ ހާފުގެ ތެރޭގަ އެވެ. އެހެންވެ މާޒިޔާއިން ހަމަލާ އުފައްދަން ޖެހުނީ ކައުންޓަ އެޓޭކު ފުރުސަތުތަކުގަ އެވެ. އެ ޓީމުން އުފެއްދި ކައުންޓަ އެޓޭކްތަކުގައި އެންމެ މުހިންމު ދައުރެއް އަދާ ކުރީ ކޯނޭލިއަސް ސްޓްވާޓް (ކޯނޭ) އެވެ. އޭނާ ވަނީ ލަނޑު ޖަހާނެ ފުރުސަތުތައް ތަނަވަސް ކޮށްފަ އެވެ. ކައުންޓަ އޭތޭކުން އޭނާ ނެގި ފުރުސަތެއް، މާޒިޔާގެ ހަމްޒާ މުހައްމަދު (ހަމްޕް) އޭރިއާ ތެރޭގައި ހުސްކޮށް ހުރެ ފޮނުވާލި ބޯޅަ ދިޔައީ ގޯލްގެ މަތީ ކަނާ ދިމާލުން ހުރަސް ދަނޑި މަތިން ބޭރަށެވެ.\nމާޒިޔާއިން ވަނީ އޭގެ ފަހުން ގިނަ ހަމަލާތަކެއް އުފައްދާފަ އެވެ. އެޓީމުގެ ހަތަރު ހަމަލާއެއް ގޯލް ދަނޑިއަށްވެސް އަމާޒުވި އެވެ. ނެގި ކޯނަރުން ތަނަވަސްވި ބޯޅަ އެ ޓީމުން ތިން ކުޅުންތެރިން އެކި ފަހަރު މަތިން ބޯޅަ ފޮނުވާލިރުވެސް ގޯލައިގެ އެތެރެއަށް ބޯޅަ ވައްދާލެވޭ ގޮތެއް ނުވި އެވެ.\nމެޗުގައި ރެފްރީގެ ނިންމުންތަކާ މެދު ތަކުރާރުކޮށް ހިތްހަމަނުޖެހުން ފާޅު ކުރުމުން، މެޗުގެ ރެފްރީ އަބްދުﷲ ޝާތިރު ވަނީ މާޒިޔާގެ ކޯޗް މަރުޔާން ސްކެލޮވްސްކީ އަށް ރީނދޫ ކާޑުވެސް ދައްކާފަ އެވެ. މެޗަށް ފަހު ވާހަކަ ދައްކަމުން ސެކްލޮވްސްކީ ބުނީ މެޗެއްގައި ފެންނަން ޖެހޭ ފެއާޕްލޭ އާއި އިހްތިރާމެއް ނުފެނުނު ކަމަށެވެ. ރެފްރީންގެ ނިންމުންތަކާ މެދު ހިތްހަމަ ނުޖެހެނީތޯ ސުވާލު ކުރުމުން ސީދާ ޖަވާބެއް ނުދިނެވެ. އޭނާ ބުނީ މެޗުގައި މާޒިޔާގެ ކުޅުމާމެދު ހިތްހަމަޖެހޭ ކަމަށެވެ.


Raajje In Alah Vaccine Jehi Meehunge Adhadhu Record Minvarakah Ithuruvejje - Vaguthu\nރާއްޖެ އިން އަލަށް ކޮވިޑް ވެކްސިން ޖެހި މީހުންގެ އަދަދު ރެކޯޑް މިންވަރަކަށް އިތުރުވެއްޖެ\n1 މަސް ކުރިން ( އޮގަސްޓް 1, 2021 )\nމީހެއްގެ ގަޔަށް ކޮވިޑް ވެކްސިން ޖެހުމަށް ނަރުހަކު ތައްޔާރުވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖެ ގައި ކޮވިޑް-19 އިން ދިފާއުވުމަށް އަލަށް ވެކްސިން ޖެހި މީހުންގެ އަދަދު މިއަދު ރެކޯޑް މިންވަރަކަށް އިތުރުވެއްޖެއެވެ.\nއެޗްޕީއޭ އިން މިރޭ އާއްމުކުރި ތަފާސް ހިސާބުތައް ދައްކާ ގޮތުގައި މިއަދު 946 މީހަކު ވަނީ ކޮވިޑް-19 އިން ދިފާއުވުމަށް ވެކްސިންގެ ފުރަތަމަ ޑޯޒް ޖަހާފައެވެ. އެހެންކަމުން މިއަދަކީ މެއި 05 ވަނަ ދުވަހަށް ފަހު އެންމެ ގިނަ ބަޔަކު ވެކްސިންގެ ފުރަތަމަ ޑޯޒް ޖެހި ދުވަހެވެ.\nރާއްޖޭގައި ވެކްސިންގެ ފުރަތަމަ ޑޯޒް ޖެހުން ކުރިއަށް ގެންދިޔަ ނަމަވެސް ފަހަކަށް އައިސް ވެކްސިންގެ ފުރަތަމަ ޑޯޒް ޖަހާ މީހުންގެ އަދަދު އައީ ވަރަށް ބޮޑަށް މަދުވަމުންނެވެ. ބައެއް ދުވަސް ދުވަހު ވެކްސިންގެ ފުރަތަމަ ޑޯޒް ޖެހި މީހުންގެ އަދަދު 100 އަށް ވެސް ނާރައެވެ.\nމިއަދު އިތުރު 3331 މީހަކު ވަނީ ވެކްސިންގެ ދެވަނަ ޑޯޒް ޖަހާފައެވެ. މިއަދު ވެކްސިން ޖެހި މީހުންނާއިއެކު ރާއްޖެ އިން ވެކްސިންގެ ފުރަތަމަ ޑޯޒް ޖެހި މީހުންގެ އަދަދު ވަނީ 322710 އަށް އަރާފައެވެ. އަދި ވެކްސިންގެ ދެވަނަ ޑޯޒް ޖެހި މީހުންގެ އަދަދު މިހާރު ވަނީ 268244 އަށް އަރާފައެވެ.\nވެކްސިންގެ ފުރަތަމަ ޑޯޒް ޖެހި މީހުންގެ އަދަދު މިއަދު ވަރަށް ބޮޑަށް އިތުރުވެފައި މިވަނީ އޮގަސްޓް މަސް ނިމުމުގެ ކުރިން ރާއްޖޭގެ ވެކްސިން ޖެހޭ އާބާދީގެ %90 އަށް ވެކްސިން ދޭން ސަރުކާރުން އަމާޒު ހިފައި އެމަސައްކަތް ފަށާފައި ވަނިކޮށެވެ.\nވެކްސިން ޖަހަން ބޭނުންވާ ފަރާތްތަކަށް އެޗްޕީއޭގެ ވެބްސައިޓް މެދުވެރިކޮށް އޮންލައިންކޮށް އެޕޮއިންޓްމެންޓް ހެއްދޭނެއެވެ. އަދި އެޕޮއިންޓްމެންޓް ހެއްދުމަށް ދަތިވާ ފަރާތްތަކަށް މާދަމާ އިން ފެށިގެން ކޮންމެ ވެކްސިން ސެންޓަރެއްގައި ހެލްޕް ޑެސްކެއް ހުންނާނެއެވެ. އޮންލައިންކޮށް އެޕޮއިންޓްމަންޓް ނުހެއްދޭ ފަރާތްތަކަށް ހެލްޕް ޑެސްކުން އެހީތެރިވާނެއެވެ.\nމާލޭގެ ފައްސި ދަށަށް\nމިއަދު ފައްސިވީ 82 މީހުން\nއޮގަސްޓް 2, 2021 03:21\n1 މިލިޔަން މީހުންތޯ\nއޮގަސްޓް 2, 2021 05:47\nގެރި ސަރުކާރުން ގަދަކަމުން ވެކްސިން ޖަހުވަނީ.. ސްކޫލްތެރެއަށް ޕޭރަންޓުންނަށް ވަދެވެނީވެސް ތި ޖަހައިގެން\nއޮގަސްޓް 2, 2021 06:46\nއަބަ ދުވެސް ވަރުގަ ދަ ހެެޑުލައިނެއް ޖަހާގެން ނޫސް ކިޔުއްވަން އުޅެނީ. 946 މީހުން ވެކްސިން ޖެހީމަ ކޮންގޮތަކަށްތަ ރެކޯޑކަށްވީ\nއޮގަސްޓް 2, 2021 07:08\nދުނިޔޭގެ ސިއްހަތު ޖަމުއްޔާއަކީ އިންސާނުންގެ ސިއްހަތު ދުޅަހެޔުކުރުމަށްވުރެން ބޮޑަށް ވަކި ސިޔާސީ އެޖެންޑާއަކަށް ޓާގެޓް ހިފާފައިވާ ބައިގަޑެއް އެހެނީ ދުނިޔޭގެ ސިއްހަތު ޖަމުއްޔާ ޑަބުލިއުއެޗްއޯ އަށް އެގިލައްވާނެ ފަދައިން މިދިޔަ 50 ހަކަށް އަހަރު ތެރޭގައި ޤައުމުތަކަށް ކުރިމަތިވެފައިވާ އެންމެ ބޮޑު ވަބާއަކީ މަސްތުވާތަކެތި މިކަން ކޮންޓުރޯލް ކޮށް ހުއްޓުވަން ޤައުމުތަކަށް ބާރު ނޭޅުނީ ކީއްވެތޯ ކޮވިޑް 19 ކިޔާއެއްޗެއް ކޮންޓުރޯލް ކުރަން ބާރުއެޅި ކޮވިޑް ކޮންޓްރޯލް ކުރާފަދައިން ، ޤައުމުތަކުގެ ބޯޑަރުތަކުގައި ހަޔަސެކިއުރިޓީ ދާނުޖެހުނީ ކީއްވެތޯ ޑުރަގް ޑީލަރުން އަތުލާން !\nއޮގަސްޓް 2, 2021 07:32\nފަޅުރަށްރަށުގަ މަސައަކަތްކުރަންތިބިމީހުންނަށް އެންމެފަސޭހައިން ވެކްސިންޖެހޭނެގޮތަކީކޮބައިތޯ ؟؟ މުޅިންވެސް މާލެސަރަހައް ދުގެވާހަކަ ދެކެވޭތީ އަހާލެވުނީ ؟؟\nއޮގަސްޓް 2, 2021 07:36\nތިމާގެ ސަބަބުން އެހެން މީހުން ނުރައްކަލަށް ހުށަހެޅުނު ނުދީ ފަރުދީ ޒިންމާ އަދާކުރޭ


SunOnline: Rilwan ge maraa gulhigen hingaa operation kandu mahchah fulhaakoffi\nރިލްވާންގެ މަރާ ގުޅިގެން ހިންގާ އޮޕަރޭޝަން ކަނޑުމައްޗަށް ފުޅާކޮށްފި\nޝަފްނާ ހުސައިން 11 Sep 2019, 12:19\nފުލުހުން ކަނޑުމަތީގައި ހިންގާ އޮޕަރޭޝަންތަކުގެ ތެރެއިން -- ފޮޓޯ/ ޕޮލިސް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަ ބެލުމަށް އުފައްދާފައިވާ ކޮމިޝަނުން އާންމު ކުރި ރިޕޯޓާއި ގުޅިގެން ފުލުހުން އިއްޔެ ފެށި އޮޕަރޭޝަން މިއަދު ކަނޑުމައްޗަށް ފުޅާކޮށްފި އެވެ.\n"ގޮތް ނޭނގޭ މަރުތަކާއި ގެއްލިފައިވާ މީހުންގެ މައްސަލަތައް ތަހުގީގު ކުރާ" ރިޔާސީ ކޮމިޝަނުން ހޯދާފައިވާ ކޯޓް އަމުރުތަކުގެ ދަށުން ރޭ ފެށި އޮޕަރޭޝަނުގައި މާލެ އާއި ހުޅުމާލޭގެ އިތުރުން އައްޑޫ ސިޓީގެ ނުވަ ތަނެއް ވަނީ ބަލައިފާސްކޮށްފަ އެވެ.\nފުލުހުން ބުނީ މިއަދުވެސް މާލޭގެ ތިން ގެއެއް ބަލައި ފާސްކުރަމުން އަންނަ ކަމަށެވެ. އަދި ކަނޑުމަތީގައިވެސް އޮޕަރޭޝަނެއް ކުރިއަށްދާ ކަމަށް ފުލުހުން ބުންޏެވެ.\nފުލުހުންގެ ސްޕޯކްސްޕާސަން ވިދާޅުވީ އެ އޮޕަރޭޝަންގެ ދަށުން ފުލުހުން ކަނޑުމަތީގެ އޮޕަރޭޝަން ހިންގަނީ މާލޭ އޭރިއާގައި ކަމަށެވެ. މިއަދު ފާސްކުރަމުން ދަނީ، މާފަންނު ކޮޅުގެ ބައެއް ގެތަކެވެ.\nރިޔާސީ ކޮމިޝަނުން އެކުލަވާލި ޑްރާފްޓް ރިޕޯޓްގައިވާ ގޮތުން، ރިލްވާން ދިރިއުޅެމުން އައި އެޕާޓްމަންޓް ކައިރިން އޭނާ ރަހީނުކޮށް ކާރަކަށް އަރުވައި ޑިންގީއަކަށް އަރުވައިގެން ގެންގޮސް އޭނާ އެރުވީ ކަނޑު އުޅަނދަކަށެވެ. އަދި އެ އުޅަނދުގައި އޭނާގެ ކަރު ބުރިކޮށް ހަށިގަނޑު ކަނޑުފެއްތީ އެވެ.\nއިއްޔެގެ އޮޕަރޭޝަނުގައި ފުލުހުން ފާސްކޮށްފައިވަނީ ކޮމިޝަނުން އެކުލަވާލި ރިޕޯޓްގައި ތުހުމަތުތައް ކުރެވިފައިވާ ފަރާތްތަކާ ގުޅުން ހުރި ތަންތަނެވެ.\nއެގޮތުން ފާސްކުރި ތަންތަނުގެ ތެރޭގައި ސީކްރެޓް ރެސިޕީ ހުންނަ އިމާރާތް، ގ. އަނޫރާނީގެ އާއި ގާކޮށި ފްލެޓްތަކުގެ ފަސްވަނަ ފަންގިފިލާގައި ހުރި އެޕާޓްމެންޓަކާއި ކުރީގެ ޕްރޮސެކިއުޓާ ޖެނެރަލްގެ އޮފީސް ކުރިމަތިން ހުންނަ ހ. ވާލީވިލާ އާއި ސޯޝަން މަގު ޝޮޕް އެންޑް ސޭވް ކައިރީ ހުންނަ ހ. ނައިޓްވިއު އަދި މއ. ޕީޓްރަލް އެވެ.\nފުލުހުން ކަނޑުމަތީގައި ހިންގާ އޮޕަރޭޝަން -- ފޮޓޯ/ ޕޮލިސް\nއައްޑޫއިން ފާސްކޮށްފައި ވަނީ، ރިލްވާން މަރާލުމަށް އެރުވި ދޯނި ހަމަޖެއްސި ކަމަށް ރިޕޯޓްގައި ތުހުމަތު ކުރާ، އަހުމަދު އަގްލީލް (ކިޑޫ)އާ ގުޅުން ހުރި ތަންތަނެވެ.\nފާސްކުރި ތަންތަނަކީ، ރިލްވާންގެ މަރުގެ ރިޕޯޓްގައި ނަންތައް ހިމަނާފައިވާ ތ. އޮމަދޫ އަތިރީގޭ، ސާމިހު މުހައްމަދު (ސޯމިތު)، ހ. ވާލީ ވިލާ އަލީ ޝިޔާމް (ވީބީ އައްޔަ) އަދި ސ. ފޭދޫ، ގުރަހާގޭ އަހުމަދު އަގްލީލް (ކިޑޫ) އާ ގުޅުން ހުރި ތަންތަނެވެ.\nއޭގެ އިތުރުން ރޭ ސިފައިންވެސް ވަނީ ހަތިޔާރާއެކު މާލޭގެ މަގުތަކުގައި ހަރަކާތްތެރިވެފަ އެވެ. ނަމަވެސް އެ އޮޕަރޭޝަނާ ގުޅޭ އިތުރު ތަފްސީލް ހާމަކޮށްފައެއް ނުވެ އެވެ.\nމަރު ކޮމިޝަނުގެ ރިޕޯޓާ ގުޅުގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ހޯމަ ދުވަހު ވިދާޅުވީ ރަހީނުކޮށް މަރާލި ނޫސްވެރިޔާ އަހުމަދު ރިލްވާންގެ މައްސަލައިގައި ހައްޔަރު ކުރަން ޖެހޭ ކޮންމެ މީހަކު މި ސަރުކާރުން ހައްޔަރު ކުރާނެ ކަމަށާއި އެކަމުގައި ފަހަތަށް ޖެހިވަޑައިނުގަންނަވާނެ ކަމަށެވެ.


France muzaaharaa thakugai aadhaya hilaafah baaruge beynun kuri Fuluhunnah dhauvaa kurany – adduLIVE\nފްރާންސު މުޒާހަރާތަކުގައި ހަރުކަށިވި ފުލުހުންނަށް ދައުވާކުރަނީ\nMay 31, 2019, 13:47 އަހުމަދު ނަސޫހް\nފްރާންސު ސަރުކާރާ ދެކޮޅަށް ސިލްސިލާކޮށް ކުރެވުނު ބޮޑެތި މުޒާހަރާތަކުގައި، ފުލުހުންގެ ތެރެއިން މުޒާހަރާ ކޮންޓްރޯލް ކުރުމަށް ނިކުތް ބައެއް ފުލުހުން ބާރުގެ ބޭނުން ކުރަން ނުޖެހޭ މިންވަރަށް ކުރުމާއި ގުޅިގެން އެމީހުންނާ ދެކޮޅަށް ދައުވާ ކުރަން ފޮނުވަން ޕްރޮސެކިއުޓަރުން ތައްޔާރުވެއްޖެއެވެ.\nޕަބްލިކް ޕްރޮސެކިއުޓާ ރެމީ ހެއިޓްޒްއާ ހަވާލާދީ "ޓެލެގްރާފް" ނޫހުން ރިޕޯޓުކޮށްފައިވާ ގޮތުގައި ބާރުގެ ބޭނުން ކުރަން ނުޖެހޭ މިންވަރަށް ކުރުމުގެ 174 މައްސަލައެއް ބަލާފައިވާ ކަމަށެވެ. އޭގެ ސަބަބުން މުޒާހަރާގެ ބައެއް ބައިވެރިންގެ ލޮލަށް ގެއްލުންވެ އެއް ލޮލުން ފެނުމުން މަހްރޫމް ވެފައިވާ ކަމަށް އޭނާ ބުނެފައިވެއެވެ. "ފުލުސް އޮފިސަރުން ކޯޓަށް ފޮނުވޭނެ. މިމަހުން ފެށިގެން އަހަރުގެ ނިޔަލަށް ޝަރީއަތްތައް ކުރިއަށްދާނެ."\nނަމަވެސް ދައުވާ ކުރަނީ ކިތައް ފުލުހުން ކަމެއް ފްރާންސު ސަރުކާރުން ހާމަކޮށްފައެއް ނުވެއެވެ. ޚަބަރު ލިބޭ ގޮތުގައި މުޒާހަރާއަށް ނިކުތް 24 ބައިވެރިޔަކު ވަނީ އެއް ލޮލުގެ ފެނުމުން މަހުރޫމް ވެފައެވެ. އެ އެންމެން ވެސް ބުނަނީ ލޮލަށް ގެއްލުންވީ ފުލުހުން ބޭނުންކުރި ރަބަރު އުންޑަ އަރާ ބަޑީގެ އުންޑަތަކުގެ ސަބަބުން ކަމަށެވެ. ނަމަވެސް ފްރާންސުގެ އިންޓީރިއާ މިނިސްޓްރީން ބުނީ ލޮލަށް ގެއްލުން ލިބުނީ 10 މީހުންނަށް ކަމަށެވެ.\nފްރާންސަކީ މި ބާރު ބޭނުންކުރުމުގެ ހުއްދަ ފުލުހުންނަށް ދީފައިވާ މަދު ގައުމުތަކުގެ ތެރޭގައި ހިމެނޭ ގައުމެކެވެ. ސިލްސިލާ މުޒާހަރާތަކުގައި 2،200 އަށްވުރެ ގިނަ ބައިވެރިންނަށް ވަނީ އެކިވަރުގެ އަނިޔާތައް ލިބިފައެވެ. މުޒާހަރާ ހުއްޓުވަން ނިކުތް ފުލުހުންގެ ތެރެއިން 1،600 ފުލުހުންނަށް ވެސް އަނިޔާ ވެފައިވާ ކަމަށް ފްރާންސުން ހާމަކޮށްފައިވެއެވެ.\nހުސްވި އަހަރު ނޮވެމްބަރު މަހު "ޔެލޯ ވެސްޓް ހަރަކާތް" ފެށިގެން ދިޔައީ ސަރުކާރުން ކުއްލި ގޮތަކަށް ތެލުން ނަގާ ޑިއުޓީ އުފުލުމާ ގުޅިގެންނެވެ. މުޒާހަރާތައް ބިޔަވެ ސަރުކާރަށް ވަނީ ދުވަސްކޮޅެއް ފަހުން ތެލުގެ ޑިއުޓީ ކުޑަކުރަން މަޖުބޫރުވެފައެވެ. ނަމަވެސް މުޒާހަރާގެ ބައިވެރިން ވަނީ އުފުލާފައިވާ ޓެކްސް ވެސް ކުޑަކުރުމަށް ޑިމާންޑުކޮށްފައެވެ.


ކުށްވެރިއަކީ އަހަރެންތަ؟ – 19ވަނަ ބައި | arippe's blog\nކުށްވެރިއަކީ އަހަރެންތަ؟ – 19ވަނަ ބައި\n(ކުރީގެ އަދަދާ ގުޅޭ)\n“އަހަރެން ބުނިން އާއެކޭ..” ސުމަން ރައްޓަހިވާން އެހިވާހަކައާ އަދި އިފާ ނިންމިގޮތަކީ ކޮބައިކަން އިފާ ކިޔައިދިނެވެ. ސުމަން އިފާ ދެކެ ލޯބިވާވާހަކަ ބުންޏެވެ.\nއަފީފާވެސް އެއުފަލުގައި ބައިވެރިވިއެވެ. އެކަން އެގޮތަށް ވުމަކީ އަފީވެސް އެންމެ ބޭނުންވާ ގޮތެވެ. އެކަމައްޓަކައި އެހައި މަސައްކަތް ކުރިވެސް އެހެންވެގެނނެވެ. އެކުވެރިޔާއަސް ލިބ ޭކޮންމެ އުފަލަކީ އަފީފާއަށްވެސް ލިބ ެއެންމް ބޮޑު އުފަލެވެ.\n“މަ އޭރުވެސް ބުނީމެއްނު ކުރިމަތިލާށޭ.. ކަލޭ ފިޑިކަމުން ހުރީނު..” އަފީ އިޝާރާތްކުރީ ކުރިން އޭނަ ދެއްކި ވާހަކަތަކަށެވެ.\n“ހްމް.. ދެން ކޮންމެހެން ކުރީގެ ވަހަކަތަކެއް ދައްކާނެ ކަމެއް ނެތް” އިފާ ކުދަކޮސް ބޮޑާހާކާ ގޮތް ހަދާލަމުން އަފީއާ ގާތަށް ޖެހިލިއެވެ.\n“ބުނެބަލަ… ކީކޭތަ ރޭގައި ކީ؟” އިފާ އައިސް އަފީގެ ކޮނޑުގައި އަތް ބައްވައިލިއެވެ.\n“އައްދެ… މަގޭ ގާތުގައި ނާހާ ކީތްތަވާނީ އިފާ ފެއްޓިއްޔާ..!!” އަފީވެސް އިފާ ގައިގައި ކޮއްޓައިލަމުން ސޯފަގައި ޖައްސައިލިއެވެ.\n“ގައިމު ކިޔާދޭނެ ވާހަކަވެސް މިހާރު ހުންނާނެއްނު..”\n“މަ ނޫޅެން ކޮންމެހެން ކިޔައިނުދޭކަށް.” އިފާވެސް ސޯފާގެ ކޮޅުގައި ޖައްސައިލިއެވެ. އަދި ރޭގައި ކަންތައް ވީގޮތް ކިޔައދޭން ފެށިއެވެ. ވާހަކަތައް ކިޔައިދެމުން ދިޔައިރު އިފާ އިނީ ވަރަށް އުފަލުންނެވެ.\n“ދެމީހުން އެކީގައި ދިޔައިރު ސުމަން ވަރަށް ގިނަ ވާހަކަތައް އެހިއެވެ. އަހަރެންވެސް ސުމަންގާތުގައި ވަރަށް ގިނަ ވާހަކަތައް އެހީމެވެ. އަފީމެން ކުރިއަށްދިޔަ ފަހުން ސުމަން ބުނެގެން އެތަނުގައި މަޑުކޮށްލީއެވެ. އަދި ވާހަކައިގެ ތެރެއިން ސުމަންއަށް އަހަރެންގެ ހިތް ފެނުނީކަންނޭނގެއެވެ. ކުއްލިއަކަށް އަހަރެންގެ އަތުގައި ހިފިއެވެ. އަދި އަހަރެން އޭނަ ދެކެ ލޯބިވޭތޯއެހިއެވެ. “\nއިފާގެ ވާހަކަ އެހިސާބަޔަށް ދިޔައިރު އޭނާއަށް އިނދެވުނީ ސޯފާގައި ކަމެއް ނުވަތަ ބިންމަތިގައި ކަމެއް އިފާއަކަށް ނޭނގެއެވެ. ސޯފާގެ ކޮޅުގައި އިށީން މީހާއަށް އޭރި އިނދެވުނީ އަފފާ ގާތުގައި ޖައްސާލައިގެންނެވެ. އަފީގެ އެއް އަތުގައި ހިފައިގެންނެވެ.\n“އަހަރެންނަށް ފުރަތަމަ ބުނާނެ އެއްވެސް އެއްޗެއް ނޭނގުނެވެ. ލަދުންގޮސް ދުރަތަަށް ޖެހިލެވުނީއެވެ. އެކަމަކު ސުމަންގެ އެލޯތްބަށް ފުރަގަސް ދޭނެހާ ހިތްވަރެއް އަހަންނަކަށް ނުލިބުނެވެ. އެންމެފަހުން އަހަރެންގެ ހިތަށް ކެތްނުކުރެވިގެން އަހަރެން އާއެނކޭ ބުނީމެވެ. އެވަގުތު ސުމަން އަހަރެންގެ އަތުގައި ހިފައި، އޭނަވެސް އަހަރެންދެކެ ލޯބިވާކަމަށް ބުންޏެވެ. ލޯބިންގޮސް އަހަންނަށް ސުމަންއާ ބައްދާލެވުނެވެ. “\n“އައްދެއްޔޭ.. އަހަންނަނށްވުރެ މާކުރީގަ ދޯ އެހެންވިމަ..” އިފާގެ ވާހަކަ އެހިސާބަށް ދިޔަތަނާ އަފީ އޭނާގެ ކޮންޑުން އިފާގެ ކޮނޑުގައި ޖަހައިލަމުން ދިމާކޮށްލިއެވެ. އެވަގުތު އިފާ ސިޔައީ ސިއްސައިގެންނެވެ. އިފާއަށް އިނދެވުނީ އަފީފާގާތުކަން އެނގުނީވެސް ދެނެވެ. ވާހަކައިގެން ތެރެއިން އޭނައަށް އެހިސާބަށް އާދެވުނު ގޮތެއް ނޭނގެއެވެ.\n“ފަހުން ގުޅިތަ؟” އަނެއްކާވެސް ވާހަކަ ދެއްކީ އަފީއެވެ.\n“އަދި ނުގުޅާ. އެކަމަކު ރޭގަ އިން ވަރަށް ލޯބިވާކަމަށް ބުނެ ގުޑްނައިޓް މެސެޖެއް ފޮނުވާފަ.” އިފާކުޑަކޮށް ހަމަޖެހިލިއެވެ.\n“ވާހަކައެއް ބުނަންތަ؟” އިފާ އައިސް އަފީގާތުގައި އަނެއްކާވެސް އިށީނެވެ.\n“އެނގޭތަ؟ ސުމަން މަސައްކަތް ކުރަނީ މިރަށު ހޮސްޕިޓަލުގައި.”\n“އެހެންތަ؟ ތިހެން ބުނީމަ އަހަންނަށްވެސް ތިކަހަކަ އެއްޗެއް ހީވޭ. ކުރިންދުވަހު އަހަރެން ދުށިން މިދިމާ ކަންމަތިގައި ހުންނަ ބޭސްފިހާރަ ކައިރީގައި މީހަކާ ވާހަކަ ދައްކާން ސުމަން ހުއްޓަ. އަތުގައި ކޯޓަކާއި ފައިލެއް އޮތް. ވަރަށް ސްމާޓްކޮށް ހުރީވެސް” އިފާގެ އެވާހަކައިން އަފީފާއަށް ލިބުނީ ކުއްލި ހައިރާންކަމެކެވެ. ކުރިންވެސް ސުމަންގެ ހަރަކާތްތައް ހުރިގޮތުން އެނައަކީ އައްފާނާ އެއް އޮފީހެއްގައި އުޅޭ މީހެއްބާވައޭ އަފީއަށް ހީވިއެވެ.\n“ހަނދާންވޭތަ ދަތުރުދިޔަ ދުވަހު އައްފާނު ބުންޏެއްނު އެދަތުރުގޮސް އުޅުނީ އެމީހުން އޮފީހު ކުދިންނޭ.. އެހެންވީމ ާސުމަނއަކީވެސް ހޮސްޕިޓަލުގައި އުޅޭ މީހެއްނު” ތަންކޮލެއް ކުރީގެ ވާހަކައެއް އަފިއަށް ހަނދާންވިއެވެ.\n“އަސްލު ބުނަން މިއުޅުނީ މުޅިއެކު ތިވާހައެއް ނޫނޭ.. އެނގޭތަ؟ އޭނައަކީ ޑޮަކްޓަރެއް!” އިފާ އޭނާގެ ވާހަކަ ކުރިއަށްވުރެ ތަފްސީލްކޮށްލަދިނެވެ.\n“ދަތުރުގޮސް އުޅެނިކޮށް ފުރަތަމަ އެމީހުންނަ ދިމާދުވަސް ހަނދާންކޮށްބަލަ. ހަނދާންވޭތަ އަހަރެންގެ ފައިގައި އޭނަ ބޭސްއަޅައިިދިން ހަނދާން”\nއިފާ އެހެން ބުނުމާއެކު އަފީގެ މޫނުމައްޗަށް އުފާވެރިކަމެއް ގެނުވިއެވެ. އެކުވެރިޔާއަށް ގުޅެން ލިބުނު ބައިވެރިޔާއަކީ ހަރުދަނ ާމީހެއްކަން އެނގުމުން ހިތްހަމަ ޖެހުނެވެ. އަދި އުފަލުންގޮސް އިފާއާ ބައްދާލެވުނެވެ.\n“އަސްލުވެސްތަ.. ތީހާދަ އުފާވެރި ޚަބަރެކެ… އެހެންވީމަ ދެން ކިޔާނީ ޑޮކްޓަރ ސުމަން” ހިނިގަނޑެއް ޖަހާލަމުން އަފީ ސަމާސާކޮށްލިއެވެ.\nގަޑިން ގާތްގަނޑަކަށް މެންދުރުން އަނބުރާ ދޭއްޖަހަނީއެވެ. އިފާޝާ ހުރީ ގޭ ދޮރާށި ކައިރީގައި މަޑުކޮށްލައިގެންނެވެ. ހައްޖަމެން އަންނާނަމޭ ބުނެފައި އޮތީމައެވެ. ދުވަހަކީ ކޮލެޖްގެ ކިޔެވުން ނޯންނަ ދުވަހެއްކަމުން އެންމެން އެކީގައި ގްރޫޕް ސްޓަޑީޒް ހަދާގޮތަށް އެމީހުންވަނީ ރާވާފައެވެ. އޭރު ގޭޓް ދޮށުގައި ހުންނަތަ އިރުކޮޅެއް ވެދާނެއެވެ.\n“އިފާޝާ… އަދިވެސް ބޭރުގައި ހުރީތަ؟” ކުއްލިއަކަށް އިފާޝާ ސިއްސައިގެންދިޔައީ އެނާގެ ބައްޕަގެ އަޑު ަކންފަތުގައި ޖެހުމުންނެވެ. ތެދެކެވެ. އެއީ ބަސީރެވެ.\nއޮފީހުގައި އިނދެފައި ލިބުނު ހުސްވަގުތުކޮޅުގައި ގެއަށް އައިސްފައި އެނބުރި ދާން ނުކުންއިރު އިފާޝާ ބޭރުދޮރުކައިރީގައި ހުރުމުން ބަސީރު ސުވާލުކުރިއެވެ. އެތަނުގައި ހުންނަތާ ވިއްސަކަށް މިނެޓު ވެދާނެކަން ބަސީރަށްވެސް އެނގެއެވެ.\nބަސީރުއެހެން ބުނުމުން އިފާޝާ އެކައްޗެކޭވެސް ނުބުނެއެވެ. އެއްޗެކޭ ނުބުނެވުނީކީ ނޫނެވެ. ބުނަން ނުކެރުނީއެވެ. ބައްޕަގެ ހަރުކަށިކަމަކީ އިފާއަސްވެސް ފާހަގަކުރެވިފައި އޮތްކަމެކެވެ.\n“މިތާ ބޭރު ނުހުރެ އެތެރެއަށް ވަދޭ… މިއަދު ކިޔަވާން ދާކަށްވެސް ނުޖެހޭތަ؟” ބަސީރު އެހެން ބުނުމުން އިފާ އެތެރެއަށް ވަނެވެ.\nއެއާއެކު ބަސީރުވެސް މަޑުނުކޮށް ކުރިއަށް ދިޔައެވެ. އޭރު ހައްޖައާއި ސީމާއާ ދެމިހުންނަށް އެގެއާ ހަމައަށް އާދެވިއްޖެއެވެ. އެމީހުންނަށްވެސް ބަސީރު ފެނުމާއެކު މަޑުޖެހެވުނެވެ. ބަސީރުގެ އެހުންނަ ހަރުކަށި ސިފަ އެއްގެ ސަބަބުން އެގެއަށް ވަދެހަދާ މީހުންވެސް ތިބެނީ ފާޑަކަށް ބިރުގަނެފައެވެ. ބަސީރު ނުރުހުން ވެދާނެތީ ހީނސަކަރާތް ޖަހާލާކަށް ނުކެރެއެވެ. އަމުދުން މާގިނައިން މީހުންނަކަށް އެގެއަށް ވަދެހަދާކަށްވެސް ނުކެރެއެވެ.\nސީމާމެން އެގޯއްޗެތެރެއަށް ވަދެގެން އައިރު އިފާޝާ އޮތީ ބޭރު ޖޯލީގައެވެ.\n“ކޮންކަމަކާ ބަސީރުބެ ކަޓާފަ އެދިޔައީ..؟” އިފާޝާއާ ޖެހިގެން އޮތް ޖޯލީގައި އޮށީވެލަމުން ސީމާއަށް އަހާލެވުނެވެ.\n“ބޭބެ ބަލަލާގޮތުންވެސް އަހަރެން ބައެއްފަހަރު ބިރުގަނޭ.. އަބަދުވެސް ހީވަނީ ރުޅިއައިސްފައި ހުންނަހެން..” އަފީފާގެ ވާހަކައަށް ހައްޖަވެސް އެއްޗެއް އިތުރުކޮށްލިއެވެ.\n“އެއީ ބައްޕަގެ އާދައެއްނު.. މިގޭ ކައިރިން ބައްޕައާ ދިމާވީ ދޯ..” ސީމާގެ ޖަވާބު ވަރަށް ކުރެވެ.\n(އަދި ނުނިމޭ… 20ވަނަ ބަޔަށް އިންތިޒާރުކޮށްލައްވާ!)\nTags: އަޙުމަދު އަރީފް، ސުމަން، އިފާޝާ، ކުށްވެރިއަކީ އަހަރެންތަ؟، ވާހަކަ, އިފާޝާ، އައްފާނު، ސުމަން، އަރީފް، އަހުމަދު، ކުށްވެރިއަކީ އަހަރެންތަ، ލޯބި\n« ކުށްވެރިއަކީ އަހަރެންތަ؟… 18ވަނަ ބައި\nކުށްވެރިއަކީ އަހަރެންތަ؟… 20ވަނަ ބައ »


Brescia athun molhuve Juventus alun ehvana ah\nމި މެޗު ޔުވެންޓަސްއިިން ކާމިޔާބުކުރީ 2-0 ގެ ނަތީޖާއަކުން\nމި މެޗުގައި ޔުވެންޓަސްގެ ތަރި ރޮނާލްޑޯ ކުޅެފައެއް ނުވޭ\nކ. މާލެ | 17 ފެބްރުއަރީ 2020 | ހޯމަ 00:52 | 1,888\nބްރެޝިއާ އަދި ޔުވެންޓަސް ބައްދަލުކުރި މެޗުގެ ތެރެއިން - ގެޓީ އިމޭޖާސް\nއިޓާލިއަން ލީގުގައި ޔުވެންޓަސް އަދި ބްރެޝިއާ ބައްދަލުކުރި މެޗުން ޔުވެންޓަސް މޮޅުވެ އަލުން އިޓާލިއަން ލީގުގެ ތާވަލުގެ އެއްވަނައަށް ޖެހިލައިފިއެވެ.\nމި މެޗަށް ޔުވެންޓަސްއިން ނުކުތީ އެޓީމުގެ ތަރި ކްރިސްޓިއާނޯ ރޮނާލްޑޯ ނުލައެވެ. މިއަހަރު ކުޅުނު ހުރިހާ މެޗެއްގައި ރޮނާލްޑޯ ވަނީ ލަނޑު ޖަހައިފައެވެ. ނަމަވެސް މެޗަށްފަހު ވާހަކަދައްކަމުން ސާރީ ބުނީ ޗެމްޕިއަންސް ލީގަށް އެޓީމުން ނުކުތުމުގެ ކުރިން ރޮނާލްޑޯއަށް އަރާމްކުރަން ވަގުތުދޭން ޖެހޭ ކަމަށެވެ. އަނެއްކޮޅުން މި މެޗުގައި ޔުވެންޓަސްގެ އިތުބާރު ޑިފެންޑަރު ޖޯޖިއޯ ކިއެލިނީ ކުޅެން އަރުވައިފައެވެ. އަނިޔާއިން ސަލާމަތްވެ ކިއެލިނީ ކުޅެން މި ނުކުތީ ހަމަސް ދުވަހަށް ފަހުގައެވެ.\nމެޗުގެ ވަރަށް ކުރީކޮޅު ބްރެޝިއާ ކުޅުންތެރިޔަކަށް ދެ ރީދޫކާނޑު ހަމަވުމުން ވަނީ ރަތް ކާޑު ދައްކައި ދަނޑުން ފޮނުވައިލައިފައެވެ. މިއާއެކު ބްރެޝިއާއިން މެޗުގެ ބޮޑު ބައި ކުޅެފައިވަނީ ކުޅުންތެރިޔަކު މަދުކޮށެވެ.\nމެޗުގެ ފުރަތަމަ ލަނޑު 38 ވަނަ މިނެޓުގައި ޔުވެންޓަސްއަށް ކާމިޔާބުކޮށްދިނީ ޕައުލޯ ޑިބޭލާ އެވެ. ލިބުނު ހިލޭ ޖެހުމަކުން އޭނާ ޖެހި މި ލަނޑާއެކު ބްރެޝިއާއިން ވަނީ އެޓީމުގެ ކުޅުން ރަނގަޅުކޮށް ޔުވެންޓަސްގެ ގޯލަށް ނުރައްކާ ކޮށްފައެވެ. ނަމަވެސް ޔުވެންޓަސްގެ ވަރުގަދަ ޑިފެންސްއިން ވަނީ ބްރެޝިއާގެ ހަމަލާތައް ހުށިޔާރުކަމާއެކު ދިފާއުކޮށްފައެވެ.\nމެޗުގެ ފުރަތަމަ ހާފު ނިމިގެންދިޔައީ 1-0 ގެ ނަތީޖާއަކުންނެވެ.\nމެޗުގެ ދެވަނަ ހާފު ފަށައިގެން ޔުވެންޓަސްއިން ވަނީ ފުލުފުލުގައި ބްރެޝިއާގެ ގޯލަށް ނުރައްކާކޮށްފައެވެ. މެޗުގެ 75 ވަނަ މިނެޓުގައި ޔުވެންޓަސްއިން ވަނީ އިތުރު ލަނޑެއްޖަހާ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ބްލޭސް މަތުއިޑީގެ އެހީތެރިކަމާއެކު ވާން ކޮޑްރާޑޯގެ އެވެ.\nމި ނަތީޖާއާއެކު ޔުވެންޓަސްއިން އިޓާލިއަން ލީގުގެ އެއްވަނައިގައި އޮތީ ކުޅުނު 24 މެޗުން ލިބުނު 57 ޕޮއިންޓާއެކުގައެވެ. ދެވަނައިގައި އޮތް އިންޓަ މިލާނަށް 23 މެޗުން ލިބިފައިވަނީ 54 ޕޮއިންޓެވެ.


Saudi Rasgefaanuge dharikanbalun ge shareeai fashanee | Mihaaru\nސަލްމާން ރަސްގެފާނުގެ ދަރިކަނބަލުން ހައްސާ ބިންތު ސަލްމާން\nޕްރިންސަސް ހައްސާގެ މައްޗަށް ތުހުމަތުކޮށްފައި ވަނީ ޕެރިހުގެ އެވެނިއު ފޮޝްގައި ހުރި އެކަމަނާގެ އެޕާޓްމަންޓުގެ އިންޓީރިއާ ހަދަން ގެންދިޔަ ޑިޒައިނަރަށް ބޮޑީގާޑް ލައްވާ އަނިޔާ ކުރުމުގެ ކުށެވެ. އަނިޔާ ލިބުނު މިސްރަށް އުފަން ޑިޒައިނަރު އަޝްރަފް އީދު ބުނެފައި ވަނީ އެޕާޓްމަންޓުގެ ޑިޒައިން ހަދާނެ ގޮތް ބެލުމަށް އެތަނުގެ އެތެރޭގެ ފޮޓޯއެއް ނެގި ތަނުން ހައްސާ ވަނީ އޭނާ އަށް އަނިޔާ ކުރުމަށް ބޮޑީގާޑަށް އަންގަވައިފަ އެވެ. ބޮޑީގާޑު ވަނީ ޑިޒައިނަރު ބަނދެ އޭނާގެ މޫނުމަތީގައި ޖަހާ ވައްޓާލައިފަ އެވެ. އަދި ބިރުދައްކައިގެން އޭނާ ލައްވާ ވަނީ ހައްސާގެ ދަށްފައިގައި ބޮސްދީފަ އެވެ.\nސެޕްޓެމްބަރު، 2016 ގައި ހިނގި މި ހާދިސާއާ ގުޅިގެން ބޮޑީގާޑުގެ މައްޗަށް ވެސް ވަނީ ދައުވާކޮށްފަ އެވެ. އޭނާގެ މައްޗަށް ވަނީ ހަތިޔާރު ބޭނުންކޮށްގެން މީހަކަށް ބިރު ދެއްކުމާއި ވައްކަމާއި މީހެއްގެ ނުރުހުމުގައި ހިފެހެއްޓުމުގެ ދައުވާ ކޮށްފަ އެވެ. ޑިޒައިނަރު ބުނީ އޭނާ އަށް އެޕާޓްމަންޓުން ސަލާމަތްވެވުނީ އެތައް ގަޑިއިރެއް ފަހުން ކަމަށެވެ. ސަލާމަތްވީ ނަމަވެސް މަސައްކަތް ކުރަން ގެންދިޔަ ހުރިހާ ސާމާނެއް އަތުލި ކަމަށް ބުންޏެވެ. އެޕާޓްމަންޓުގެ ފޮޓޯ ނެގުމުން ހައްސާ ކޯފާވީ އެ ފޮޓޯތައް އޭނާ ވިއްކައިފާނެތީ ކަމަށްވެ އެވެ.\nޑިޒައިނަރު އީދު ބުނެފައި ވަނީ އޭނާ އަށް ބޮޑީގާޑު އަނިޔާ ކުރަމުން ދިޔަ އިރު ޕްރިންސަސް ހައްސާ އޭނާއާ މެދު ކަންތައްކޮށްފައި ވަނީ ކުއްތާއަކަށް ކަންތައް ކުރާ ގޮތަށް ކަމަށެވެ. އަދި ޝާހީ އަމީރާ އިންނާއި ޝާހީ އާއިލާގެ މެންބަރުންނާ ވާހަކަ ދައްކާނެ ގޮތް ދައްކާލާނެ ކަމަށް ހައްސާ ވިދާޅުވި ކަމަށް ޑިޒައިނަރު ބުންޏެވެ.\nމި ހާދިސާ ހިނގިތާ މާގިނައިރެއް ނުވަނީސް ހައްސާ ވަނީ ފްރާންސުން ފުރާވަޑައިގެންފަ އެވެ. އެކަމަނާ ހައްޔަރު ކުރުމަށް އިންޓަނެޝަނަލް ވޮރެންޓެއް ވަނީ ނޮވެމްބަރު 2017 ގައި ނެރެފަ އެވެ. ސައުދީ ވަލީ އަހުދު މުހައްމަދު ބިން ސަލްމާންގެ ދައްތަ ހައްސާ ވަނީ އެކަމަނާ ކުށެއް ނުކުރައްވާ ކަމަށް ވިދާޅުވެފަ އެވެ.\nހައްސާގެ ފްރާންސް ވަކީލް އެމަނުއަލް މޮއީން ވިދާޅުވީ ހައްސާގެ މައްޗަށް ކޮށްފައި ވަނީ ދޮގު ތުހުމަތުތަކެއް ކަމަށެވެ.\n"ސައުދީ އަމީރާ އަކީ ވަރަށް އޯގާތެރި މަޑުމައިތިރި މީހެއް. ސައުދީ ގާނޫނުތަކާއި އަމީރާ އިންގެ ސެކިއުރިޓީ އޮންނަ ގޮތުން އަމީރާ އިންގެ ފޮޓޯ ނެގުމަކީ މަނާ ކަމެއް،" ވަކީލް މޮއީން ވިދާޅުވި އެވެ.\n11 ކޮމެންޓް, 102 ރިއެކްޝަންސް\nފަލަސްތީނުގެ މުސްލިމުން މަރާ ހުސްކުރާއިރު މިފަދަ ޝަރީއަތެއް ހިންގަން ކެރޭ މީހެއް ނެތް\nގައުމަކަށް ގޮސް މީހަކަށް އަނިޔާކުރީމާ އެ ގައުމުން ހިންގާނީ އެގައުމުގެ ގާނޫނާ ޚިލާފަށް ކުރި ކަމެއްގެ ޝަރީއަތް!\nވަރަށް ބޮޑު ތެދެއް. އަނިޔާ ކުރާކަށް ނުވާނެ، އެކަމާ ދެކޮޅު. ހަގީގަތަކީ އިޒްރޭލްއިން އެތަށް ނިކަމެތި ފަލަސްތީންގެ ރައްޔިތުންނަށް ޝަހީދު ކުރާއިރު، ހަށްގަކާނުލާ އަނިޔާ ކުރާއިރު މި މީހުން އަޅާވެސް ނުލާ. އިޒްރޭލްގެ އަނިޔާވެރިކަމަށް ކާފަރުން ކުރާ ސަޕޯޓުންވެސް ފެންނަނީ ކާފަރުންގެ އަނިޔާ ވެރިކަމާ، ދެފުތް ދެގޮތްކަން.\nއަނިޔާކުރިކަން ވަރަށްސާފުވެއްޖެ ހައްސާގެ ވަކީލުންގެ ބަހުންވެސް\nޖަހާފަ ތިހިރީ އަދި ތިޔަ ޚަބަރުގައި ބުނާ ޕުރިންސަސްގެ ފޮޓޯއެއްނޫން..\nމާބޮޑަށް އެނގިގެން ނޫޅެބަލަ އެއީ ހަމަ އޭނަގެ ފޮޓޯއެއް...\nސައުދީ ކަމަނާގެ ބުރުގާ ކޮބާ؟\nހެހެހެހެ. އެއީ ފަގީރުން އަޅާ އެއްޗެއް، ތިޔަ ތަންނަތަނުގަ. ވަކިވަރަކަސް މުއްސަނދިވީމާ އަޅާކަށް ނުޖެހޭ!. ބަލާބަ ދުބާއީގެ ވެރިކަންކުރާ މީހުން.\nކޮންމެ އާއިލާ ގަ ވެސް ހުނނާނެ ޓޮއްގޮވާ ފަ ތިބޭ މީހުން، މި އާއިލާގަ މީނަ އާ މީނަގެ ބޭބެ މީ، ދުނިޔޭވީ އެދުމަށް ޓޮއްގޮވާ މިހުން\nއަހަރެންގެ ހިތުގައިވާޝައްކު ޔަޤީނާގާތެވެ. މިއީހަމަ ޔަހޫދީންނެވެ.


"އެދުރުވިޔަކަސް" "ފަތެއް" ނުލިބޭނެ! | | Sangu News\n"އެދުރުވިޔަކަސް" "ފަތެއް" ނުލިބޭނެ!\n7 ސެޕްޓެމްބަރ 2019 - 11:46\nދިވެހިން ބުނެ އުޅޭތީ އަޑު އަހަމެވެ. ފޮތެއް އޮތަކަސް އެދުރެއް ނުވާނެއެވެ. މި ބަސް ބުނެ އުޅެނީ ފޮތެއް އޮތަކަސް އެއިން އެއްޗެހި އޮޅުން ފިލުވައިދޭނެ މީހަކު ނެތި އަމިއްލަޔަށް އުނގެނި ނުގަނެވޭނެކަން އަންގައި ދިނުމުގެ ގޮތުންނެވެ. މި ބަހުގައި ބުނެވިދިޔަގޮތަށް ދިވެހިންގެ ތެރެއިން ގިނަ ބަޔަކީ އެ ބުނާ މޭރުމުން ތައުލީމަށް ލޯބިކުރާ ހޭހަން ބަޔަކު ދިރިއުޅޭ މުޖުމަތަމައުއެއްގެ ވެރިބައެކެވެ.\nކޮންމެއަކަސް، ތިމާގެ ޖީބުން ބޮޑު ޚަރަދުތަކެއްކޮށްގެން، ތިމާގެ އަގު ހުރި ވަގުތު ތައުލީމް އުނގެނުމަށް ހުސް ކުރަނީ އެދުރުވާން ބޭނުންވާތީއެވެ. އޭގެ ބޭނުމަކީ، ތިމާ އަކީ މުޖުތަމައުގައި ބޭނުން ހިފޭ، ތަހުޒީބު މީހަކަށްވުމެވެ. ތައުލީމް އުނގެނުމުގެ ބޭނުމަކީ ތިމާގެ ޢިލްމާއި ޚިލްމު އިތުރުކުރުން އެކަންޏެއް ނޫނެވެ. ތައުލީމް އުނގެނެނީ ތިމާ އެދޭ ވަޒީފާ އަށް ޤާބިލް މީހަކަށް ވުމަށްޓަކައެވެ. މުސްތަޤްބަލް އުޖާލާކޮށް މަޤާމްތަކަށް ކުފޫ ހަމަވާ މީހަކަށް ވުން ވެސް އުނގެނުމުގެ އެއް މަޤްސަދަކަށް އޮންނަނީ ވެފައެވެ. ކިޔަވަންދާ ދަރިވަރު ކޮންމެ ދުވަހަކު ކުރާ އުންމީދަކީ، ކިޔަވާ ނިމުމުން ބަނޑުފުރާނަ މުއްތި ކުރަން ވަޒީފާއެއް ހޯދަން ސަލާން ނުޖެހޭނެ ކަމުގެ އުންމީދެވެ. ކިޔަވާ ނިމުމުން ތިމާގެ ހުވަފެން ހަގީގަތަކަށް ވާނެ ކަމުގެ އުންމީދެވެ. ހައިބަތު ރަނގަޅު ވަޒީފާތަކަށް ގޮސް، ޤައުމަށް ޚިދުމަތް ކުރުމުގެ ފުރުސަތު ލިބޭނެ ކަމުގެ އުންމީދެވެ. ހަމައެހެންމެ ޤައުމަށް ޚިދުމަތްކޮށް، ލިބޭ ޢިލްމާއި ޚިލްމުގެ ބޭނުން ކުރެވޭނެ ކަމުގެ އުންމީދެވެ.\nއެކަމަކު ހަގީގީ ދުނިޔެއަށް ހޭލައްވާނީ ވަޒީފާގެ މައިދާނަށް ނުކުންނަން އެ ދަރިވަރު ފައި ނަގާ ހިސާބުންނެވެ. ދަސްވެނިވުމާއި ހަމައަށް ކުރި ބުރަ ދަތުރުގެ އަގެއް އެބައޮތްބާއޭ އެ ދަރިވަރު ހިތައް އަރާ މިންވަރަށް އޭނާ މާޔޫސްކޮށްލައެވެ. މިއަދުގެ މި މުޖުތަމައު އަށް ބަލާލީމަ ސަހަނރޯ ހީވާހާ ވެއެވެ. ތިމާގެ އުމުރުން އެތައް ދުވަހެއް ތައުލީމް ހާސިލްކުރުމަށް ހުސް ކުރި ޒުވާނުން ތިބެންވީ ކަރުއެލުވާލައިގެންނެވެ. އަތުގައި އޮތް ތައުލީމީ ސެޓްފިކެޓުން ވަޒީފާ އަށް ލިބޭ މާ ބޮޑު ކުރިއެރުމެއް ނޯވެއެވެ. ގިނަ ފަހަރު، އެ ސެޓްްފިކެޓްގެ ސަބަބުން މުސާރައިގެ ކުރިއެރުމެއް ނުލިބެއެވެ. ޑިޕްލޮމާ އާއި ޑިގްރީގެ ސެޓްފިކެޓް ހިފައިގެން އެއް އިންޓަރވިއުއިން އަނެއް އިންޓަރވިއުއިން ދުވާމީހުން މި ރާއްޖޭގައި މަދެއް ނޫނެވެ. އެތައް ދުވަހެއްގެ ތަޖުރިބާ އާއި އެކު މެނުވީ ތަނެއްގެ މެނޭޖަރެއް ނޫނީ ސުޕަވައިޒަރެއްގެ މަޤާމުވެސް އާންމު މީހާ އަށް ލިބެނީ މަދު ފަހަރެއްގައެވެ. ދަރަނިވެރިވެގެން އުނގެނުނު ތައުލީމްގެ ބޭނުމަކީ މިއީބާއޭ އެ ދަރިވަރުން ހިތަށް އަރައެވެ.\nމި ހާލަތުގައި ފެންނަ މަންޒަރަކީ ގްރޭޑް ދިހައެއްގެ ހަތަރު މާއްދާއިން ފާސް ނުވާ މީހާ އަށް ކޯޑިނޭޓަރުކަން ދިން ވާހަކައެވެ. މިވެނި އެވެނި ސިޔާސީ މީހެއްގެ ތިމާގެ މީހަކަަށް، ސްޓޭޓް މިނިސްޓަރުކަން ދިން ވާހަކައެވެ. މިއީ ތައުލީމް އުނގެނިގެން ތިބި ޒުވާނުންނަށް ކުރާ މަލާމާތަކަށް ނުވޭތޯއެވެ. ޒުވާނުންގެ ތެރެއިން އެއްބަޔަކު ނިދި ނަގާލާފައި ތައުލީމް އުނގެނެން ތިބި އިރު އަނެއް ބަޔަކު ތިބީ ސޯޝަލް މީޑިއާގައި ސިޔާސީ މީހުންނަށް ހަޖޫ ޖަހާށެވެ. އެއްބަޔަކު ފޮތް ބޮނޑިތައް ހިފައިން ދެއިރު ދެ ދަޅައަށް ކޮލެޖްތަކާއި ޔުނިވަރސިޓީތަކަށް ދިޔައިރު، މި ދެންނެވި މީހުންތިބީ ހިތްރުހޭ ސިޔާސީ ވެރިންގެ ޓްވީޓްތައް ރީޓްވީޓް ކުރާށެވެ. ތައުލީމް އުނެގުނުނަސް، އުނގެނުނު އެއްޗެއްގެ ބޭނުން ހިފެނީ ހާލަކުން ފަހަރެއްގައެވެ. ވާނީވެސް އެހެންތާއެވެ. ތައުލީމީ މީހުންގެ އާރުކާޓީންނަށް ލާފައި ތިބި މީހުންނަކީ ސިޔާސީ ކުލައިން ފުރިފަވާ މީހުންނެވެ.\nކޮންމެ ވެރިއަކު ވެސް ކިޔާާ ލަވައަކީ ޤައުމު ބާރުވެރި ކުރުވުމުގެ ލަވައެވެ. ޤާބިލް ތައުލީމީ ޖީލެއް ބިނާ ކުރުމުގެ ވާހަކަ ނުދައްކަވާ ޕޯޑިއަމްއެއް ހަރާމެވެ.\nއެހެންނަމަވެސް، ހަގީގަތް ދަންނަވަންތޯއެވެ؟ ވެރިކަމަށް އައުމުން ވަޒީފާގެ ވައުދު ފުއްދާ ދިނުމުގައި އިސްކަން ދެނީ އެއްކަލަ ރީޓްވީޓްކުރަން އުޅުނު ކުދިން ކޮޅަށެވެ. ސިޔާސީ ދަތުރުތައް ކޮށް، ނެގި ފޮޓޯތައް "ހިތް ހެޔޮ ރައީސް" މިހެން ލިޔެފަ މީސް މީޑިއާ ދޫކޮށްލުމުން، ހަދިޔާއެއްގެ ގޮތުގައި ވެރިކަމަށް ވަޑައިގެން ދެއްވަނީ ވަޒީފާގެ ފަތްކޮޅެވެ. މަތީ ތައުލީމް ހާސިލްކޮށްގެން އައިސް ތިބި ފަންނީ މުވައްޒަފުންނަށް އަމުރުކުރަން ތިބީ އެ ދާއިރާގެ އަލިފުވެސް ނުދަންނަ، ދާއިރާ އަށް ބީރައްޓެހި މީހުންނެވެ. އަދި ތައުލީމީ ގޮތުން ކިތަންމެ ފެންވަރު ރަނގަޅަސް އެ މީހަކަށް ވަޒީފާއެއް ލިބޭތޯ އާދޭސް ކުރަން ދާން ޖެހެނީ ކޮންމެވެސް ސިޔާސީ މޭސްތިރީހެއްގެ ފައިބުޑަށެވެ.\nތައުލީމީ މީހުންނަށް "ހައްގު މިންވަރު" މިއީ ބާވައެވެ؟\nޒުވާނުން ބާރުވެރިކުވާ، ތައުލީމީ ޤާބިލް ޒުވާނުންގެ ވާހަކަ ދައްކަން ތިބި ބައެއް ފަރާތްތަކަށް ލިޔެފައި އޮންނަ އެއްޗެއް ބަލައިގެން ކިރިޔާ ކޮށައި، ބޮށައި އެ ލިޔަން އެނގޭވަރު ވަނީއެވެ. ކޮންމެ ވެރިޔަކު ވެސް ވެރިކަމަށް ވަޑައިގަންނަވަނީ މަޤާމުތަކަށް ނަޒާހަތްތެރި ފަސްބައި ސާފު، ޤާބިލް ބޭފުޅުން އައްޔަން ކުރައްވާނެ ކަމަށް ވިދާޅުވެއެވެ. އެހެންނަމަވެސް އެ ވާހަކަތައް ވަނީ ބިލާހަކަށެވެ. ވެރިކަމަށް ވަޑައިގެން އެންމެ ފުރަތަމަ މަޤާމްތައް ދެއްވަނީ އަރިހުގައި ސިޔާސީ ދަތުރުތައް ކުރެއްވި ފަރާތްތަކަށެވެ. މި ދައްކަނީ ސިޔާސީ މަޤާމްތަކުގެ ވާހަކަ އެކަންޏެއް ނޫނެވެ. ދެންް މަޤާމްތަކަށް އައްޔަން ކުރަނީ ވެރިކަމަށް ގެންނަން ފަންޑު ކުރި މީހާ ރުހުން ދޭ ބައެކެވެ. ބާކީ މަޤާމެއް ހުރިއްޔާ، އެ މަޤާމްތައް ބަހާލަނީ އެކުގައި މަސައްކަތް ކުރި ކޯލިޝަން ހިތްރުއްސަންވެގެންނެވެ.\nއެންމެ އާދައިގެ ވަޒީފާ ވެސް ދިނުމުގެ ކުރިން ބަލަނީ ވަޒީފާ އަށް އެދުނު މީހާ ހުރި ޕާޓީއެވެ. ގިނަ ފަހަރު މަޤާމަކަށް އިޢުލާން ކުރަނީ ވަކި މީހަކަށް ފަހާ ހެދުމެއްހެންނެވެ. އެ މަޤާމަށް ކިތަންމެ ޤާބިލް މީހަކު ކުރިމަތި ލިޔަސް ހޮވާނީ "ވެރިޔާ" ވިދާޅުވާ ފަރާތެކެވެ.\nކަންކަން މި ހިސާބަށް ދިޔައިމަ، ޒުވާނުން މާޔޫސް ވީމާ ހައިރާންވާކަށް ނުޖެހެއެވެ. މިއަދު ކިޔަވައިގެން ވަޒީފާއެއް ނުލިބި ހުރި ދަރިވަރު ހިތަށް އަރާނެއެވެ. އަހަރެންވެސް ޓްވީޓް ކުރަން ހުރި ނަމަ، ވަޒީފާއެއް ލިބުނީސް ތޯއްޗެކެވެ. އެހެންވީމައި މިހާރު ކަންހިނގާ ބީދައަށް ބަލާއިރު، ލިބޭ ލަޤަބް ފިޔަވާ އުގެނުނު ތައުލީމަކުން ލިބުނު ކުރިއެރުމެއް ނެތެވެ. ހާސިލް ކުރި ހިލްމަކުން ތިމާއަށް ލިބުނު ހިތްހަމަޖެހުމެއް ނެތެވެ. ވަޒީފާ ހޯދަން ޖެހެނީ ސިޔާސީ މީހެއްގެ "އުނގަށް" ވެއްޓެން ދާށެވެ. އެ މީހުންނަށް ޚުޝާމަތު ނުކުރާހައި ހިނދަކު ވަޒީފާ ގަނޑެއް އަތަކު ނުޖެހެއެވެ.


(15 އެޕްރިލް 2021 އާ ގުޅޭ)\nއަސްލަންގެ ހިތް ލޫނާ މިލްކު ކުރީ ހެއްޔެވެ. ނޯޔާއަށްވުރެ ކުރީން ހެއްޔެވެ. ނޯޔާއަށް އިނދެވުނީތީ އަސްލަން އެވަނީ މަޖުބޫރު ކަމެއްގަ ހެއްޔެވެ. ލޫނާ މަސައްކަތް އެކުރަނީ އަނދިރި ކަމެއްގައި ނޯޔާ ހުރީތީ ހަޤީޤަތް ހާމަކުރަން ހެއްޔެވެ. ހައްތަހާ ވެސް ނޯޔާގެ ހިތުގައި ވަނީ ސުވާލު ތަކެވެ.\nރޫމާއައިސް ނޯޔާގެ ގާތުގައި ހުއްޓިލި އެވެ. އެންމެން ސައިބޮއެ ނިމުނު ތަށިތައް ދޮވުމުގައި ސިންކު ކައިރީ ނޯޔާ ހުއްޓެވެ. އޭނާގެ ކޮނޑުގައި ރޫމާ ފިރުމާލި އެވެ.\n"ސައިތަށްޓެއް ބޯލި ގޮތަކަށް ތިހުރީ... ކީއްވެ އެއްޗެއް ނުކެއި." ރޫމާ ވާހަކަ ދެއްކީ މަޑުމަޑުންނެވެ.\n"ކާހިތް ނެތީ..." މަންމަގެ ސުވާލަށް ނޯޔާ ޖަވާބު ދިނެވެ.\nވާހަކަނުދައްކާ ފަރުވާތެރިކަމާއެކު ދަރިފުޅަށް ބަލަން ރޫމާ މަޑުކޮށްލި އެވެ. އެއަށްފަހު އޭނާ ހިނގައިގަންނަމުން ގޮވާލީ ސަބީނާއަށެވެ. މެންދުރަށް ނޯޔާ އެގެއަށް ގެންދާނަމޭ ރޫމާ ބުންޏެވެ. ސަބީނާ ދެކޮޅެއް ނުހެދި އެވެ. ސަބީނާގެ ފޯނު ރިންގުވާން ފެށީ އެވަގުތެވެ. އޭނާ ލައިގެން ހުރި ހައުސްކޯޓުގެ ޖީބުގެ ތެރެއިން ފޯނު ނެގިއެވެ.\n"އަސްލަން އެ ގުޅަނީ..." ހަށިގަނޑު ތެދުކޮށްލި ގޮތަށް ބަދެގެތެރޭ އުޅޭ ނޯޔާއަށް ސަބީނާ ބަލާލިއެވެ. ދެބުމަ ކައިރިވެލައި ތިރީތުންފަތުގައި ނޯޔާ ދަތްއަޅާލި ކަމެއް އެތަނުން އެކަކަށް ވެސް ނުފެނެ އެވެ. ސަބީނާ ފޯނުކޯލު ނެގިއެވެ. އޭނާ އަސްލަންއާ ވާހަކަ ދައްކާ އަޑު ނޯޔާއަށް އިވެއެވެ. އެހެންވިޔަސް އެނބުރި އެމީހުންގެ ގާތަށް ނޯޔާ ނައެވެ. ސިންކު ކައިރިން ނިމުމުން އޭނާ ހިނގައިގަތީ ކޮޓަރިއާ ދިމާއަށެވެ. އޭނާއަށް ކޮޓަރިއަށް ނުވަދެވެނީސް ސަބީނާ ގޮވާލައިފި އެވެ.\n"ދަރިފުޅުގެ ފޯނަށް ނުގުޅިގެން އަސްލަން އެބައުޅޭ... ފޯނު ބަލާލަބަލަ." ސަބީނާ ބުންޏެވެ.\nކޮޓަރިއަށް ނޯޔާއަށް ވަދެވެންވީއިރު އޭނާގެ ފޯނު ވައިބްރޭޓްވާން ފަށައިފި އެވެ. އަސްލަން ގުޅީކަން އެނގުނެވެ. ކޯލަށް ޖަވާބު ނުދިނުމުން މަސްލަހަތު ވާނީ ގޯސްކަން ނޯޔާއަށް ވިސްނެ އެވެ. ފޯނުކޯލު ނެގީ އެހެން ވެއެވެ. އެހެންޏާ ހުންނަ ގާތްކަމެއް ނޯޔާގެ އަޑަކު ނެތެވެ. އަސްލަން ދައްކާ ވާހަކައަށް ރައްދު ދޭން ޖެހިއްޖެނަމަ ނޫނީ ވާހަކައެއް ނުދައްކަ އެވެ. ބަލީތޯ އަސްލަން އަހާލިއިރު އެ އަޑުގައި ކަންބޮޑުވާކަން ޚުދު ނޯޔާއަށް ވެސް އިހްސާސް ކުރެވުނެވެ. އެކަންވީ ތަކުލީފު އިތުރު ކުރުވި ކަމަކަށެވެ. ކުދީންނާ ވާހަކަ ދައްކާލަން ނޯޔާ ބުނީ އަސްލަންއާ ގިނައިރު ވާހަކަދައްކަން ހުންނަން ބޭނުން ނުވާތީ އެވެ. ނަމަވެސް އެކަމާ އަސްލަން މަނާ ވެގަތެވެ. އެހެން ވަގުތަކުން ގުޅާނަންކަން އަސްލަން ބުނުމުން ނޯޔާ ދެން ދެއްކި އުޒުރަކީ ފާޚާނާއަށް ދާން ބޭނުންވެފައި ހުރި ކަމެވެ. ފޯނުކޯލު ނިމުމަކަށް އައީ އެހެންވެއެވެ.\nއަރީން ދެއްކި ވާހަކައަށް މިދުހަތު އެއްވެސް އެއްޗެއް ނުބުންޏެވެ. ވިސްނަން އިން ފަދައަކުން އޭނާ އިނީ އެވެ. ކޮނޑުގައި ހިފައި އަރީން ތަޅުވާލުމުން މިދުހަތުގެ ނަޒަރު އަރީނަށް ހުއްޓުނެވެ. އަރީން ބަނޑުބޮޑުވެދާނޭ ކަމުގެ ޚިޔާލު ވެސް މިދުހަތުގެ ސިކުނޑިއަށް ކުރިއަކުން ނާދެއެވެ. ގޯސް ހެދުނީ އޭނާ އަށެވެ. މަޖަލާއި ފޯރީގައި ހުރަސް ބޭނުން ކުރުމުގައި ފަރުވާކުޑަކުރީ ޚުދު އޭނާއެވެ. ލީކުވާހެން ހީވެ އެކަން އަރީން ފާހަގަކުރިކަމުގެ ހަނދާން މިދުހަތު ވިއެވެ. އެހެންވިޔަސް އަރީނަށް ހީވާގޮތޭ ބުނެ އެކަމަށް އަޅާނުލެވުނީ އެވެ. އެކަން އަރީން ހަނދާން ހުރި ހެނެއް ހިޔެއް ނުވެއެވެ. ވީއިރު އަލުން އެ ދުވަހުގެ ކަންތައް ހަނދާންކޮށްދޭކަށް މިދުހަތު ބޭނުމެއް ވެސް ނޫނެވެ. އޭރުން ހީވާނީ މިދުހަތު ގަސްދުގައި އަރީނަށް ލަނޑެއް ދިނީ ހެނެވެ.\n"މީތި ކަޑައޭ... އަރީން ބުނާނީ އިންނަން، އެކަމަކު އަހަރެން އިންނަން ބޭނުންވާ ކުއްޖާ އަދި ހުރީ... އެކަން ނުވެގެން އުޅެނިކޮށް މިޖެހުނީ ކިހާ ވަރުގަދަ ކަމެއް." މިދުހަތުގެ ހިތާއި ސިކުނޑީގައި ވިއެވެ.\n"މިދުހަތު ކީއްވެފަތަ ތިއިންނަނީ؟ ވާހަކަ ދައްކަބަލަ!..." މިދުހަތު އަނގައިން ނުބުނެގެން އަރީން ހާސްވި އެވެ.\n"ކީކޭތަ ބުނަންވީ، އަރީން ދޭތެރެ ދުރުކުރާ ބޭސް ބޭނުން ނުކުރަންތަ؟" މިދުހަތަށް ބުނެވުނެވެ.\n"ނުކުރަމޭ ބުނީމެންނު، މިހެންވެދާނެތީއޭ އަހަރެން ކައިވެނިކުރާ ވާހަކަ އެވަރަށް ދެއްކީ، ދެން ކިހިނެއް ހަދާނީ... ނުބުނާތި ދަރިވައްޓާލަން." ފަހު ބަހާއެކު އަރީންގެ އަޑު ވެސް ހަރުކަށި ވެލިއެވެ.\n"އެކަމަކު ކުރީން ދަރި ވައްޓާލީމެންނު." މިދުހަތަށް އެނގޭ ކަމެއް ހާމަކުރިއެވެ.\n"އޭރު އަހަރެން ކުޑަ، މިދުހަތު ބުނީމަ އެފަހަރު ވެސް ބޭސްތައް ކެއީ... އެކަމަކު މިހާރު ނުކެރޭނެ... ޕްލީޒް މިދުހަތު، އަހަރެން ވަރަށް ބިރުގަނޭ." އަރީން އިނީ އިންތިހާއަށް ހާސްވެފައެވެ.\n"މިވަގުތު އަހަރެން ވެސް މިއިނީ ބޯ ގޮވާފަ، އަހަރެން ވިސްނާލަން ފުރުސަތު ދީ... ރީން އިހަށް ދޭ ގެއަށް، އަހަރެން ގުޅާނަން."\nމިދުހަތުގެ ވާހަކައިން އަރީން ރުޅި އައެވެ. ނަމަވެސް ރުޅިވެރިކަން ހާމަނުކުރީ މިދުހަތުދެކެ ރުޅި އައުމަކުން ފައިދާއެއް ނުކުރާނޭކަން އެނގޭތީ އެވެ. މޮޅު ގޮތަކީ ހަމަޖެހިގެން ވާހަކަދެއްކުމެވެ. އޭރުން ފަހަރެއްގައި މިދުހަތު ރަނގަޅު ގޮތެއް ނިންމަފާނެއެވެ. އެހެންވިޔަސް އަރީނަށް ޔަގީންކަމެއް ނެތެވެ. މިދުހަތު ކުރީން ވެސް އޭނާ އިންނަން ބުނެބުނެ އޮއްވާ ދޫކޮށްލާފައި ދިޔައީއެވެ. އާއިލާ ނުރުހޭވަރާއި އޭނާގެ ޢާއިލާ ވެސް ރާއްޖޭން ބޭރަށް ބަދަލުވާއިރު މިދުހަތު އެމީހުންނާއެކު ދާން ޖެހޭނެކަމަށް ބުނެ އޭރު ވެސް އޭނާ ދެއްކީ ބަހަނާއެވެ. އަރީންއާ އިނދެވެގެން ނެތް ހުރިހާ ގޮތެއް އޭނާ ހޯދިއެވެ. އުމުރުން ނަވާރަ އަހަރުގައި ބަނޑުބޮޑުވުމުން ދުނިޔެއަށް ނޭނގި ބަނޑު ސާފުކޮށްލީ މިދުހަތު ގެނެސްދިން ބޭހުންނެވެ. އެއީ އޭނާ ކޮންތާކުން ހޯދި އެއްޗެއްކަމެއް އަދި އަދަށް ވެސް އަރީނަކަށް ނޭނގެއެވެ. އެ ހައްޔަރުން ސަލާމަތްވުމުން އަރީންނާ އިންނާނަމޭ މިދުހަތު ބުންޏަސް އެކަމެއް ނުވިއެވެ. ފަހު ވަގުތު އަންގާ ވެސް ނުލާ މިދުހަތު ފުރައިގެން ދިޔައީއެވެ.\n"މިފަހަރު ވެސް އޭނާ އެ އުޅެނީ އެހެން ހަދަންތަ؟" އަރީނަށް އަމިއްލަ ހިތާ ސުވާލު ކޮށްލެވުނެވެ. އިރުކޮޅަކު ހިމޭނުން އިނުމަށްފަހު މިދުހަތަށް އަރީން ބަލާލިއެވެ.\n"ފުރުސަތު ދެވިދާނެ... އެކަމަކު މިކަމުގައި އަހަރެން މަޑުކުރާނީ ކިހިނެއް؟ ކޮންމެ ދުވަހެއް ވެސް އަހަރެންނަށް ވަރަށް މުހިންމު، މިކަން އެނގުމުން އެންމެން ވެސް ސުވާލު ކުރާނެ، އަހަރެންގެ ރަހިމުގަ އަށަގަތް ލޭކޮޅަކީ މިދުހަތުގެ ލޭ..."\n"ތީ ދޮގެކޭ ބުނެފިންތަ... ރީން، ހެޔޮނުވާނެ!. ދެން އިހަށް ދޭ ގެއަށް... އަހަރެން... އަހަރެން ފަހުން ގުޅާނަން." މިދުހަތު ސޯފާއިން ތެދުވިއެވެ. ހޭވިފައި ހުރި އިސްތަށިގަނޑުގައި އަތްފުނާ އަޅާލިއެވެ. ފުންނޭވާއެއް ލުމާއެކު ތުނބުޅީގައި ކަނާއަތްތިލަ ހާކާލިއެވެ.\nއަރީން ތެދުވެ އެ އެޕާޓްމެންޓްއިން ނުކުންނަން ހިނގައިގަތެވެ. މިފަހަރު މިދުހަތު އޭނާގެ ފަހަތުން ނައެވެ. އެހެންޏާ އެ އެޕާޓްމެންޓުން ނުކުމެ ލިފްޓަށް އަރަންދެން ވެސް އޭނާއާއެކު މިދުހަތު ހުންނާނެއެވެ. ބައެއް ދުވަސް ދުވަހު އެގޭ ދޮރޯށިން ނުކުމެ ޓެކްސީއަށް އަރީން އަރަންދެން މިދުހަތު ނުކުމެ ބަލަން ހުރެއެވެ. އަރީންގެ ބޮލުގެ ރިހުން އެނބުރި އައެވެ. ނިތްކުރީގައި ހިފަހައްޓާލައިގެން ހުރެ އޭނާ އައިސް ލިފްޓަށް އެރިއެވެ.\n"މިދުހަތަށް އެކަނި ބަރޯސާވާނީ ކިހިނެއް؟، އޭނާ އަހަރެންނާ އިނދެފާނެތަ؟، އެކަހަލަ އިޝާރާތެއް ނުކުރޭ، ޕްރެގްވާންވީ ކީއްވެތަ؟ އަހަރެން ކަމެއްކޮށްލާއިރަށްތަ މިހެން ވާން ޖެހެނީ... ކިތައް އަންހެނުންތަ ގެއިން ބޭރުން ހިތްހަމަޖެހުން ހޯދަނީ... އައްދޯއި!... މި ބޮލެއްގަ ވެސް ރިއްސާވަރެއް..." ދެއަތުން ނިތްކުރީގައި އަރީން ހިފެހެއްޓިއެވެ. އޭނާ ހިނގައިނުގަނެ ދޮރޯށި ކައިރީ ހުއްޓިގެން އެތައް އިރަކު ހުއްޓެވެ. ބޮލަށް އެނބުރުން އަރާހެން ހީވާތީއެވެ. ހަމައަކަށް އެޅުމުން ޓެކްސީއަކަށް ގުޅާ ގެނުވިއެވެ. ގެއާ ދިމާއަށް ދަތުރު ފެށީ ޓެކްސީގައެވެ.\nކުންނާރު ގަހަށް ބަލަން ހުރި އަސްލަންގެ ކޮނޑުގައި ފަހަތުން އައިސް ހުސެން ޖަހާލި އެވެ. އެއާއެކު މުށުތެރޭ އޮތް ދެ ކުންނާރު ހުސެންއަށް އޭނާ ދިއްކޮށްލި އެވެ.\n"ކީއްވެފަ؟ މާބޮޑަށް އަންހެނުން މިސްވަނީ ދޯ." ހުސެން ދިމާކޮށްލި އެވެ.\n"މިދަތުރުގަ އަންނަ ކަހަލަ ހިޔާލެއްގައެއް ނޫން ހުރީ، ޖުނައިދު އެދުނީމަ ނޫނެކޭ ނުބުނަން ވެގެން... ދެ ހަފްތާ، ކުއްލިއަކަށް މާ ދިގުވެއްޖެހެން ހީވަނީ... ހުސެން ބުނެބަލަ، މިރަށަށް އައީ ކީއްކުރަންތަ؟ އަހަރެމެން މިކޮޅަށް އަންނަން އޮތްކަން އެނގިހުރެ އަންގާ ވެސް ނުލި، ތެދަށް ބުނެބަލަ... މީ ކޮންދަތުރެއް؟" އަސްލަން ވާހަކައިގަ ހުސެންއާއެކު އައިސް ގޯތިތެރޭގައި ހުރި ޖޯލިފަތީގައި އިށީނެވެ.\n"ހިތަށް އެރީ ޗުއްޓީ ނުނަގާތާ ހަތަރު އަހަރުވީއޭ... އަސްލަންމެން ދާން އުޅެނީ އަހަރެންނަށް އެނގޭ ރަށަކަށްވީމަ ހިތަށް އެރީ މަޖާވާނޭ ޗުއްޓީ ނަގައިގެން މިކޮޅަށް އައީމަ."\n"ނަސީބެއް ހުސެން ހުރިކަން... އެހެންނޫނީ ވަރަށް ފޫހިވީސް." އަސްލަން ނިކަން އަވަހަށް ބުންޏެވެ.\n"މިރޭ މަހަށް ދާނަންތަ؟ އަހުމަދުމެންގޭ ބޮޑު ދޯނި ތައްޔާރު އެބަކުރޭ.... ހުކުރުން އައިސް އެވާހަކަ ދައްކަން އޭނާ އެ ހުންނަނީ." ހުސެން ބުންޏެވެ. އަސްލަން އެއްބަސްވުމުގެ ގޮތުން ބޯ ޖަހާލި އެވެ.\n"ވާހަކައެއް އަހާލަންތަ؟" އަސްލަން ކުއްލިއަކަށް ބުނެލި އެވެ. ހުސެން ބުނާށޭ ބުނުމުން އަސްލަން ވާހަކަ ދެއްކިއެވެ.\n"ލޫނާއާ ހުސެންއާ ދެމެދު ކަމެއް ހިނގަނީތަ؟ ލޫނާގެ ފަސްފަހަތުން ހުސެން ދުވާކަން ފާހަގަ ވެގެން... އަނެއްކާ އަހާ ކަހަލަ ވާހަކައެއް ނޫންތަ މިއެހުނީ." އަބުއި ގޮތަކަށް ލަސްލަހުން އަސްލަން ބުންޏެވެ. ޒާތެއްގެ ހިންޏެއް ހުސެން ޖަހާލި އެވެ.\n"އަހަރެން ނޫޅެންޏާ އޭނާ އަސްލަންގެ ފަހަތުން ދުވެދާނެ، އެގޮތްތަ ބޭނުމީ." ހިނިއައިސްފަ އިނދެ ހުސެން ބުނި ގޮތުން ހީވަނީ ސަމާސާއެއް ހެންނެވެ. އަނެއްކޮޅުން އޭނާ ދެރަވެސް ވިއެވެ. އެކުވެރި ކަމަށް ލޫނާ ގަދަރު ނުކުރީމައެވެ. އަސްލަންގެ ދިރިއުޅުމުގެ ހަމަޖެހުން ގެއްލޭ ފަދަ ޢަމަލުތައް ލޫނާ ކުރާތީއެވެ.\n"އެ ކީއްކުރަން އަހަރެންގެ ފަހަތުން... ލޫނާއަކަށް ނުކެރޭނެ އެހެން އުޅޭކަށް، މައިރާއާ ދެމީހުން އެހާ ކްލޯޒް، އަނެއްކާ އަހަރެން މިއުޅެނީ މީހަކާ އިނދެގެން... ނޯޔާ... ނޯޔާ ދޫކޮށެއް ނުލާނަން، އެކަހަލަ ވިސްނުމެއް ވެސް ނެތް." އަސްލަން ބުންޏެވެ.\n"ނޯޔާ ވަރަށް ކަމުގޮސްފިހެން ހީވޭ." ހިނިއައިސްފަ އިނދެ ހުސެން ބުންޏެވެ. ބޯޖަހާލަމުން އަސްލަން ވާހަކަ ދެއްކިއެވެ.\n"ވަރަށް ބޮޑަށް... އެހެންވެ މިބުނީ، މައިރާ ހުރިއިރު އަހަރެންގެ ލޮލަށް އޭނާ ނޫނީ ނުފެންނަ ފަދައިން، މިހާރު އަހަރެންނަށް ވެސް ނޯޔާ ނޫން އަންހެނަކު ނުފެނޭ... އަހަރެންގެ ދަރީންނާއި އަހަރެންގެ މައްޗަށް ﷲ ލެއްވި ރަޙުމަތެއް އެއީ، އަހަރެންނަށް ޤަބޫލު ކުރެވެނީ އެހެން، ދުވަހަކު ކުޑަކުދީންތަކެއް ގެންގުޅެފައެއްނެތް، ކެއްކުމާއި ގޭތެރެ ސާފުކުރުމާއި އެކަހަލަ ކަންކަން ކުރާނޭ ވަގުތު އޭނާއަށް ވާނޭ އަހަރެންގެ ހިތެއް ނުބުނޭ، ކިޔެވުން ނިންމާލުމާއެކު އަހަރެންނާ ކައިވެނި ކުރީ... އެފަދަ ރިވެތި އަޚުލާޤެއް އަހަރެން މީގެ ކުރިއަކުން ނުދެކެން، ބައެއްފަހަރު އަހަރެން ލަދުގަނޭ... އޭނާހާ ދީންވެރި އަހަރެން ނުވާތީ، އޭނާ ކުރާހާ ނަމާދުތައް އަހަރެންނަށް ނޭނގޭތީ... އަހަރެންނަށްވުރެ އުމުރުގެ ގޮތުން އެތައްތަނެއް އޭނާ ހަގު، އެކަމަކު އޭނާގެ އުޅުން އަހަރެންގެ މަންމަ ފަދަ... ކެތްތެރި އަންހެނެއް އެއީ..." ގުދުވެލައި ދެއަތް ޖޯޑު ކޮށްލައިގެން ބިންމައްޗަށް ބަލަން އަސްލަން އިނީ ނޯޔާގެ ޚިޔާލުގަ އެވެ.\n"އެއީ ރަނގަޅު އަންހެނެއްކަން ފެނިފަ އަހަރެންނަށް ބުނަން އެނގުނު، ތީ ނަސީބުވެރިޔެއް... އަހަރެންވެސް ހިތުގައި އޮންނަނީ މަންމަ ފަދައިން އަހަރެންދެކެ ލޯބިވާނޭ ޞާލިހު އަންހެނެއް ލިބުން، އެފަދަ އަންހެނާ ދިމާވުމުން ކައިވެނި ލަހެއްނު ކުރާނަން، ކަލެއަށް ދަޢުވަތު ދޭނަން... ސިއްރެއް ނުކުރާނަން." ހުސެން ހީނގަތެވެ.\n"ކައިވެނީގެ ކެއުން މާލެ ދެވުނީމަ ހުސެންއަށް ދޭނަން، އަހަރެމެން ގެއިން... ނޯޔާގެ އަތުން ތައްޔާރު ކޮށްގެން، އޭރުން ދެން މަޢާފުކުރާނަންތަ؟ އަހަރެން ވެސް ގަސްދުގަ ނުބުނާކަށް ނޫން... އެހެންވެސް ކިތައް ފަހަރު ބުނެފިން." އަސްލަން ވެސް އިނީ ހިނިއައިސްފަ އެވެ.\n"ދަޢުވަތު އުފަލާއެކު ޤަބޫލުކޮށްފިން، ވަރަށް އިންތިޒާރު ކުރާނަން، އެހެންވީމަ މާލެ ގޮސް ހަނދާންނައްތާނުލާތި." ހޭވައްލާ ތައްޔާރޭ ބުނާ ފަދައިން ހުސެން އިނީ އެވަގުތަށް ތައްޔާރު ވެއެވެ.\nއެތައް ގޮތަކަށް ވިސްނާ ފިކުރު ކުރުމަށްފަހު އަރީން ގޮތެއް ނިންމިއެވެ. ދުނިޔޭގެ ލަދާ ކުރިމައްޗެއް އޭނާއަކަށް ނުލެވޭނެ އެވެ. ރޭވެ ނިދަންވުމުން ފަވާދުގެ ގާތަށް އަރީން ޖެހުނީ އެންމެ މަޤްޞަދެއްގައެވެ.\n"އަރީން..." އަރީންގެ އަތް ފަވާދު ދުރަށް ޖައްސާލި އެވެ.\n"ހިނގާބާ..." ފިރިމީހާގެ ގައިގާ ހަށިގަނޑު އުނގުޅާލަމުން އަރީން ބުނެލި އެވެ.\n"މިރެއަކު ނޫން، އަރީން ބަލިކަން އަހަރެންނަށް އެނގޭ... އަހަރެންނާއެކު ޑަކްޓަރަށް ދާން އެއްބަސްވެބަލަ." ފަވާދު ބުންޏެވެ.\n"އަހަރެން ބޭނުން ވެގެން ބުނީމަ ކީއްވެ ނޯ އޭ ތިބުނީ." އަރީން ހިތްހަމަނުޖެހޭ ގޮތް ދެއްކި އެވެ.\n"ރުޅިއަންނަން ނޫޅޭ، އަރީން ވެސް ކިތަންމެ ފަހަރަކު ނޯ އޭ ބުނޭ... އަހަރެން ތިވަރު އަރުވަންތަ؟، ކައިގެން އައިސް ފާޚާނާއަށް ވަދެ ހޮޑުލީ އަޑު އަހަރެންނަށް އިވުނު، އިރުއޮއްސުނުއިރު އޮތީ ބޮލުގަ ރިއްސާވަރުން ލޯ ހުޅުވާލަން ނުކެރިފަ، ދެރަކަމެއް ނުވަނީސް ޑަކްޓަރަށް ދައްކަންވާނެއެއްނު، އަރީންނަށް ކަމެއްވެއްޖެއްޔާ އަހަރެން ކިހާ ހާސްވާނެ." ފަވާދު ބުންޏެވެ.\nފިރިމީހާގެ ވާހަކަތަކުން އަރީން ހިމޭންވި އެވެ. އޭނާގެ ދެ ލޯ ފެންކަޅިވާންފެށި އެވެ. ފަވާދު އެންމެފަހުން އެ ބުނެލި ބަސްތަކުން އަރީންގެ ހިތަށް އަސަރު ކުރީއެވެ. ރޮވޭހާ އަސަރު ކުރާނޭކަން ޚުދު އޭނާއަކަށް ވެސް ނޭނގެއެވެ.\n"ރީން... އަހަރެން ރުޅިއެއް ނާންނަމޭ." އަރީން ލޯ ފުހެލައި ފަވާދަށް ފުރަގަސްދެމުން އެނބުރިލި ހިނދު އޭނާ ބުނެލިއެވެ.\n"ފަވާއަށް އޮޅުވާލަންވީތަ؟ އޭނާ ކީއްވެތަ އަހަރެންދެކެ އެވަރަށް ލޯބިވަނީ؟ ފަވާއާއެކު މިހާ ދުވަހު އުޅެފަވެސް މިދުހަތު ފެނުމުން އެވީގޮތެއް ނޭނގެ... އަހަރެންގެ މާޒީއާ ބެހޭގޮތުން މިހާތަނަށް އެއްވެސް ސުވާލެއް ފަވާކޮށްފައެއް ނެތް." އަރީނަށް ބާރަށް ރޮވުނެވެ. ފަވާދަށް ހަޤީޤަތް އެނގުމުން މިހާރު އެ އުޅޭހާ ލޯބިން ނޫޅޭނެކަން އަރީނަށް ވިސްނެނީއެވެ. އެއްވެސް މީހަކަށް އެވަރުގެ ބޭވަފާތެރިކަމެއް ބަރުދާސްތެއް ނުކުރެވޭނެއެވެ. ފަވާދާއެކު ގުޅުމެއް ހިނގައިނަމަ ކުޑަނަމަ ވެސް ޗާންސެއް އަރީން ބަދުނާމުވުމުން ސަލާމަތްވާން ލިބުނީހެވެ. އެހެންނާ ރުހިފައި ފުރުސަތު ދިނަސް ފަވާދު މިރޭ އެފަދައިން ކަންތައްނުކުރިއެވެ. މިއީ ވެސް އަރީން މާޔޫސްކުރުވި ކަމެކެވެ. ބޭނުންވީ ނަމަވެސް ބޭނުންވާ ގޮތަށް ކަންތައް ނުވުމަކީ އަރީނަށް ގޮތް ހުސްވާނޭ ކަމުގެ ކޮޅުމައްޗެވެ.\nއަނދިރިކަމަށް ފަހު ދުނިޔެ އަލިވެއެވެ. ފާއިތުވާ ކޮންމެ ދުވަހެއް މާޒީގެ އޮޅި ގިރާކޮށް ފަހަތަށް ގެއްލި ދެއެވެ. މާޒީވި ދިރިއުޅުން މަތިން ހަނދާންކޮށް ދަސްކުރަނީ ކިތައް މީހުން ބާއެވެ. އެ ދުވަސް ދީފައި ދިޔަ ފިލާވަޅުގެ ބޭނުން ހިފަނީ ކިތައް މީހުންބާއެވެ. އުޑުމަތި އަލިވަމުން އައިއިރު އަރީން ހުރީ ބެލްކަނީގައެވެ. އެ ދެ ލޯ ވަނީ ތެމިފައެވެ. ރުއިމުގެ ސަބަބުން އެ ދޮން މޫނު ހިސާބަކަށް ރަތްވެފައެވެ. ސިކުނޑީގައި ހަރުލާފައިވަނީ މިދުހަތު ދެއްކި ވާހަކައެވެ.\n"އަހަރެންނޫން ދެން ކާކާ އޭނާ އިންނަން ބޭނުންވަނީ؟ ދެއަނތްބަށް ވިޔަސް އިނުން އަހަރެންނަށް މުހިންމު... އެކަމަކު އިންނާނީ ކިހިނެއް؟ އިއްދައިގެ ތިންމަސް އެމީހުން ގުނާނެ، އެ ތިންމަސް ތެރޭ އަހަރެން ބަނޑުބޮޑުކަން ނޭނގިއެއް ނުހުންނާނެ، ބަނޑުބޮޑީ މިދުހަތަށްކަން އެނގިއްޖެނަމަ މަންމަ ކުރާނެކަމެއް ވެސް ނޭނގެ، މިދުހަތު އިންނާނަމޭ ބުންޏަސް ގެރެންޓީއެއްނެތް... ވައްޓާލުމުން އޭނާ އަނެއްކާވެސް ކުރީގެ ދިރިއުޅުން ބޭނުންވެދާނެ، ދެން ވެސް ނީނދެ ތިބެ... ނޫން! އެގޮތް ބޭނުމެއްނޫން... މީ ދެވަނަ ފަހަރު، ދެވަނަ ފުރުސަތު... އަހަރެންވާ ލޯތްބަށް ކުޑަވެސް ޤަދަރެއް މިދުހަތު ކުރާނަމަ، މިފަހަރު އަހަރެން ދޫކޮށެއްނުލާނެ... ފުރައިގެން ބޭރަށް ދެވެން ވެސް އެބައޮތް، ތިން މަސްވީމަ ބޭރުން ކައިވެނީގެ ސެޓްފިކެޓެއް ހައްދާފައި ރާއްޖޭ ކޯޓަށް ފޮނުވާނީ، އެގޮތް ވެސް މިދުހަތަށް އެބައޮތް... ދެ ހަފްތާވީ... މިދުހަތަށް ކޮށްދެވުނީ ކޮންކަމެއް؟، އެހެން އަންހެނަކު އަހަރެންނަށް ވުރެ މުހިންމުވެއްޖެ... އެއީ ކާކު؟ ކޮންއަންހެނެއް؟ މިދުހަތު އަހަރެންނާއެކު ވަގުތު ހޭދަކުރަމުން އެހެން އަންހެނެއްދެކެ ލޯބިވީ ކިހިނެއް؟ އަހަރެންނަށްވުރެ ޚާއްޞަވީ ކޮންގޮތަކުން؟." ކޯތާފަތުން ދެމިލި ކަރުނައިގެ ރޮނގު އަރީން ނިކަން އަވަހަށް ފުހެލިއެވެ. އެހިތާއި ސިކުނޑި ހާސްކަމުން ފުރިބާރުވެފައި ވެއެވެ. (ނުނިމޭ)


މީރާއާއި މިނިސްޓްރީ އޮފް އިކޮނޮމިކް ޑިވެލޮޕްމަންޓް އާ ދެމެދު އެމް.އޯ.ޔޫ އެއްގައި ސޮއިކޮށްފި\nމީރާއާއި މިނިސްޓްރީ އޮފް އިކޮނޮމިކް ޑިވެލޮޕްމަންޓް (އެމް.އީ.ޑީ) އާ ދެމެދު މެމޮރެންޑަމް އޮފް އަންޑަސްޓޭންޑިންގ (އެމް.އޯ.ޔޫ) އެއްގައި މިއަދު ސޮއިކޮށްފިއެވެ. މިއީ އެއް އިދާރާއިން އަނެއް އިދާރާއަށް އެއްބާރުލުމާއި އެހީތެރިކަން ފޯރުވައިދިނުމަށާއި، ދެ އިދާރާގެ މެދުގައި މައުލޫމާތު ހިއްސާކުރުމާ ބެހޭ ގޮތުން ވެވުނު އެއްބަސްވުމެކެވެ.\nމި އެމް.އޯ.ޔޫގެ ސަބަބުން ދެ އިދާރާގެ މަސައްކަތްތައް މިހާރަށްވުރެ ފުރިހަމަ ގޮތެއްގައި ތަންފީޒުކުރުމުގެ ފުރުޞަތު ފަހިވެގެންދާނެއެވެ. މި ގޮތުން މި އެމް.އޯ.ޔޫގެ ދަށުން، އެމް.އީ.ޑީގައި ރަޖިސްޓަރީކޮށްފައިވާ އަމިއްލަ ފަރުދުންގެ ވިޔަފާރި، ޕާޓްނަރޝިޕް، ކުންފުނި، އަދި ކޯޕަރޭޓިވް ސޮސައިޓީތަކުގެ ގޮތުގައި ވިޔަފާރިކުރާ ފަރާތްތަކުގެ އެންމެހާ މައުލޫމާތު އޮންލައިންކޮށް މީރާއާ ހިއްސާކުރުމަށް ވަނީ ހަމަޖެހިފައެވެ. މީގެ އިތުރުން، ދިވެހިރާއްޖޭގެ ކުންފުންޏާބެހޭ ޤާނޫނުގެ ދަށުން ކުންފުނިތަކުން ރަޖިސްޓްރަރ އޮފް ކޮމްޕެނީޒް އަށް ހުށަހަޅަންޖެހޭ ކުންފުނީގެ އަހަރީ ހިސާބު، ވިޔަފާރީގެ ފައިދާއިން ޓެކްސް ނެގުމުގެ ޤާނޫނުގެ ދަށުން ކުންފުނިތަކުން މީރާއަށް ވެސް ހުށަހެޅުމަށް ލާޒިމްކުރާތީ، ދެ އިދާރާއަށް މި ލިޔެކިއުންތައް ހުށަހެޅުމުގެ ބަދަލުގައި، ހަމައެކަނި މީރާއަށް މި ލިޔެކިއުންތައް ހުށަހެޅުމަށް މަގުފަހިކުރުމަށް ވެސް އެއްބަސްވެވިފައިވެއެވެ. އަދި ކުންފުނިތަކުގެ މާލީ ހިސާބުތަކާ ގުޅޭ ލިޔެކިއުންތަކުގައި ހިމެނޭ މައުލޫމާތު، އޮންލައިންކޮށް އެމް.އީ.ޑީއާ ހިއްސާކުރުމަށް ވެސް ވަނީ އެއްބަސްވެވިފައެވެ. އަދި މި އެމް.އޯ.ޔޫގެ ސަބަބުން ދެ މުއައްސަސާގެ ވަސީލަތްތައް ހިއްސާކުރުމަށް މަގުފަހިވެގެންދިއުމުގެ އިތުރުން އެއް އިދާރާއިން ހިންގާ ޓްރެއިނިންގ ޕްރޮގްރާމްތަކުގައި އަނެއް އިދާރާގެ މުވައްޒަފުން ބައިވެރިކުރުމުގެ ފުރުސަތު ލިބިގެންދާނެއެވެ.\nއެމް.އޯ.ޔޫގައި ސޮއިކޮށްފައިވަނީ ވެލާނާގޭގައި ބޭއްވުނު ރަސްމިއްޔާތެއްގައެވެ. އެމް.އޯ.ޔޫގައި މީރާގެ ފަރާތުން ސޮއިކުރެއްވީ ކޮމިޝަނަރ ޖެނެރަލް އޮފް ޓެކްސޭޝަން، އަލްފާޟިލް ޔަޒީދު މުޙައްމަދެވެ. އަދި މިނިސްޓްރީ އޮފް އިކޮނޮމިކް ޑިވެލޮޕްމަންޓުގެ ފަރާތުން ސޮއިކުރެއްވީ މިނިސްޓަރ އަލްފާޟިލް މުޙައްމަދު ސައީދެވެ.


Anwar: Ethanah thanakah dhathurukoh reethi manzaruthah ishthihaaru kurumugai, enme dhaa hihvvanee Kaizeen aaku - One Online\nއަންވަރު: އެތައް ތަނަކަށް ދަތުރުކޮށް ރީތި މަންޒަރުތައް އިޝްތިހާރުކުރުމުގައި، އެންމެ ދާހިތްވަނީ ކައިޒީންއާ އެކު\nއެކި މީހުން ޝައުގުވެރިވާނީ އެކި ކަންކަން ކުރުމަށެވެ. ބައެއް މީހުންނަކީ، އެކަނިވެރި ދިރިއުޅުމަކަށް ލޯބިކުރާ މީހުން ކަމަށްވާއިރު، އަނެއް ބައި މީހުންނަކީ ދުނިޔޭގެ އެކި މަންޒިލަށް ދަތުރުކުރުމާއި، ހަނދާނެއްގެ ގޮތުގައި ނަގާ ފޮޓޯ އާއި ވީޑިއޯތަކުން ހިތް އުފާކުރާ މީހުންނެވެ. އެގޮތުން ރ. އިނގުރައިދުއަށް އުފަން އުމުރުން 23 އަހަރުގެ ހުސައިން އަންވަރަކީ ދަތުރުކުރުމުގެ ރޫހު ކަށީގައި ހަރުލާފައިވާ ޒުވާނެކެވެ. އަންވަރު އޭނާގެ ހުވަފެންތަކުގައި ކުލަޖައްސަމުން އަންނަނީ ދުނިޔޭގެ އެކި މަންޒިލްތަކަށް ދަތުރުކޮށްގެނެވެ.\nރަށު ސްކޫލުން އޯލެވެލް ނިންމުމަށް ފަހު މާލެ ބަދަލުވެ، އާމްދަނީ ހޯދުމަށް ޒުވާން އުމުރުގައި މަސައްކަތް ފަށައިގަތް އަންވަރަކީ ނެޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ)ގައި މަސައްކަތް ކުރަމުން އަންނަ ހީވާގި ޒުވާނެކެވެ. އަންވަރަކީ ބިޒްނަސް މެނޭޖުމަންޓްގެ ދާއިރާއިން ބެޗެލާސް ހަދާފައިވާ ތައުލީމީ ޒުވާނެވެ. އަންވަރުގެ އުންމީދަކީ އަދިވެސް އިތުރަށް ކިޔެވުމެވެ.\nދަތުރުކުރުމަށް ޝައުގުވެރިކަން އުފެދުނީ ކިހިނެއް؟\nއަންވަރު ބުނި ގޮތުގައި ސުކޫލުގައި އުޅުނު އިރު އޭނާ އެންމެ ވާން ބޭނުންވީ ކެބިން ކުރޫއަކަށެވެ. ނަމަވެސް މަތީ ތައުލީމަށް ކިޔަވަން ފެށި ފަހުން ހިޔާލު ބަދަލުވެ ދަތުރުކުރުމަށް ލޯބި ޖެހުނީ ކަމަށް އަންވަރު ބުންޏެވެ. ސްކޫލުގައި އުޅުނު އިރުވެސް ފެރީގައި ކައިރި ރަށްރަށަށް ގޮސް އެރަށްރަށުގެ ހިތްގައިމު މަންޒަރުތައް ބަލާ އެރަށްރަށް "އެކްސްޕްލޯ" ކުރުމަކީ އޭނާ ޝައުގުވެރިކަމާއެކުގައި ކުރި ކަމެކެވެ. އެއިރުވެސް އުންމީދަކީ ގާދޫކޮލުން ބޭރަށް ނުކުމެ، ދުނިޔޭގެ ރީތި މަންޒިލްތަކުގައި އުދުހިލުން ކަމުގައި އަންވަރު ބުންޏެވެ.\n"އަސްލު އެންމެ ކުޑައިރުއްސުރެވެސް ވަރަށް ޝައުގުވެރިކަން ހުރޭ ޓްރެވެލް ކުރަން. ދެން ފަހުން ބޭނުންވި ކެބިން ކުރޫއަކަށްވާން. ނަމަވެސް ބޭނުންވީ ޓްރެވެލިން އަކީ ޕެޝަނެއްގެ ގޮތުގައި ކުރަން. ކެބިން ކުރޫއެއްގެ ގޮތުގައި ހުރެ ޓްރެވެލް ކުރުމަކީ އުނދަގޫ ކަމެއް. އެއީ އާންމު ގޮތެއްގައި ކެބިން ކުރޫއިންގެ މަސައްކަތް ބުރަވެފައި ލީވް ލިބުމުގައި އުނދަގޫތަކެއް ހުރީމަ" އަންވަރު "ވަން" އަށް މައުލޫމާތު ދެމުން ބުންޏެވެ.\nރާއްޖެއިން ބޭރަށް ފުރަތަމަ ދަތުރުކުރީ 17 އަހަރުގައި، މިހާރު 13 ގައުމެއްގެ 50 ވުރެ ގިނަ މަންޒިލަށް ދަތުރުކޮށްފި!\nއަންވަރު ބުނި ގޮތުގައި އޭނާ ރާއްޖެއިން ބޭރަށް އެންމެ ފުރަތަމަ ދަތުރުކުރީ އުމުރުން 17 އަހަރުގައެވެ. އާއިލާއަށްވެސް ނޭނގި ރަށްޓެއްސެއްގެ އެހީތެރިކަމާއެކު އަންވަރު އެންމެ ފުރަތަމަ ދަތުރުގައި ދިޔައީ އަވަށްޓެރި ސްރީލަންކާއަށެވެ. އެއިރު އަންވަރަށް ލަންކާ ފަދަ ބޮޑު ގައުމެއްގައި އުޅެން އެއްވެސް ވަރަކަށް ފަރިތައެއް ނޫނެވެ. ކުޑަމިނުން ލަންކާއިން ސިމް ކާޑެއް ނަގާނެ ގޮތެއްވެސް އަންވަރަކަށް އެއިރަކު ނޭނގެއެވެ.\n"ހަނދާނުން ނުފޮހެވޭނެ ދަތުރެއް އެއީ. ނަސީބެއް ރައްޓެއްސަކު އެކުގައި ދިޔަކަން. އެހެން ނޫންނަމަ ނޭނގެ އުޅެން ޖެހޭނީ ކޮން ހާލެއްގައި ކަމެއްވެސް" އަންވަރު ބުންޏެވެ.\nއަންވަރު އިންޑިއާގެ ޖައިސަލްމާގައި---\nއަންވަރު ލަންކާއަށް ކުރި ދަތުރުވެގެން ދިޔައީ ބޭރުގެ ގައުމުތަކަށް ދަތުރުކުރުމަށް އޭނާގެ ހިތުގައި އޮތް ލޯބި އިތުރުވި ދަތުރަކަށެވެ. ނަމަވެސް މާލީ ބައެއް ގޮންޖެހުންތަކާ ހުރެ ފުރަތަމަ ކޮޅުގައި އަންވަރަށް މާގިނަ ގައުމުތަކަށް ދަތުރު ކުރެވޭ ގޮތް ނުވިއެވެ. ނަމަވެސް އަމިއްލަ މަސައްކަތުންނާއި ވަޒީފާ އަދާކޮށްގެން ލިބޭ އާމްދަނީ ބޭނުންކޮށްގެން އަންވަރު ވަނީ އުމުރުން 25 އަހަރު ފުރުމުގެ ކުރިން 50 ގައުމަށް ދަތުރުކުރުމަށް އޭނާ ދެކެމުން އަންނަ ހުވަފެނުގައި ކުލަ ޖެއްސުމަށް ކަމަރު ބަނދެލާފައެވެ. އެގޮތުން މިހާތަނަށް އައިއިރު އަންވަރު ވަނީ 13 ގައުމަކަށް ދަތުރުކޮށްފައެވެ.\n"ވަރަށް ބޮޑަށް ބަލަން އެއްފަހަރު ދާ ތަނަކަށް އަނެއް ފަހަރު ނުދާން. ދިޔަސް އެއް މަންޒިލަކަށް ނުގޮސް ވޭތޯ ވަރަށް ބަލަން. ހުންނާނެ ބައެއް ގައުމުތަކަށް ތަކުރާރުކޮށް ވަރަށް ގިނައިން ދެވިފައި. އެގޮތުން މެލޭއަށްވެސް ގާތްގަނޑަކަށް 15 ފަހަރު އަދި އިންޑޮނޭޝިއާއަށްވެސް ހަތް ވަރަކަށް ފަހު ދެވިއްޖެ. ހަމަ އެގޮތަށް ތައިލެންޑަށްވެސް ވާނީ އެކި ފަހަރު މަތިން ގޮސްފައި. މިވީ މުއްދަތުގައި 13 ގައުމެއްގެ 50 ވުރެ ގިނަ މަންޒިލަށް ހުންނާނީ ދެވިފައި" ދަތުރުކުރުމުގައި އަންވަރުގެ ތަޖުރިބާ ހިއްސާކުރަމުން ބުންޏެވެ.\nއެންމެ ދާހިތްވަނީ ސެންޓޮރީނީއަށް، ދާން ބޭނުމީ ކައިޒީންއާއެކު!\nމިހާރުވެސް 13 ގައުމަކަށް ދަތުރުކޮށްފައިވާ ޒުވާން އަންވަރު ބުނި ގޮތުގައި އޭނާ އެންމެ ދާހިތްވަނީ ގްރީސްގެ ފަރުބަދަމަތީ ރަށެއްކަމަށްވާ ސެންޓޮރީނީއަށްކަމަށެވެ. އެއީ އެތަނުގެ އާކިޓެކްޗާއާއި އިމާރާތްތައް ބަލާލުމަށެވެ.\n"ސެންޓޮރީނީއަކީ ގަދީމީ ތަންތަން ގިނަ ރަށެއް. އެތަނުގެ އިމާރާތްތައްވެސް ހުންނާނީ ވަރަށް އެއްގޮތްކޮށް ހަދާފައި. އެހެންވެ، އެތަނުގެ އިމާރާތްތަކާއި، ފަންނުވެރިކަން ހަމަލޮލުން ބަލައިލަން ވަރަށް ބޭނުން" ސެންޓޮރީނީ ގަޔާވާ ސަބަބުތައް ކިޔައިދެމުން އަންވަރު ބުންޏެވެ.\nއަންވަރު ތުރުކީގެ ކަޕަޑަސިއާގައި--\nރާއްޖޭގެ ސެލެބްރިޓީއަކާ އެކުގައި ދަތުރުކުރުމުގެ ފުރުސަތު ލިބިއްޖެ ނަމަ، ހިޔާރުކުރާނީ އިންސްޓްގްރާމްގައި މަޝްހޫރު މޮޑެލް ކައިޒީން ކަމަށް އަންވަރު ބުންޏެވެ. އެއީ ކައިޒީންއަކީ އެންމެންވެސް ދަންނަ ޓްރެވެލް އިންޑަސްޓްރީއަށްވެސް އާ މޫނަކަށް ނުވާތީ ކަމަށް އަންވަރު ބުންޏެވެ.\n"ރާއްޖޭގެ އެންމެ ފޭން ބޭސް ބޮޑު އެއް ސެލެބްރިޓީއަކީ ކައިޒީން. އަންވަރު ގަބޫލު ކުރާ ގޮތުގައި ކައިޒީން ފަދަ ފޮލޯވަރުން ގިނަ މީހަކާއެކު ދަތުރުކޮށްލަން ލިބުމަކީ މަޖާކަމަކަށް ވާނެ. އެއީ ކައިޒީން ފަދަ ވެލް ނޯން މީހަކު ދަތުރުކުރާ މަންޒިލްތައް ބަލަން އެތައް ބަޔަކު ބޭނުންވާނެ" އަންވަރު ބުންޏެވެ.\nއަންވަރު ބުނީ، ރާއްޖެއިން ބޭރުން ބަޔަކު އިހްތިޔާރުކުރަން ޖެހިއްޖެނަމަ ކުރާނީ އޭނާގެ ޓްރެވަލް އިންސްޕިރޭޝަންކަމަށްވާ މަރީ އާއި ޖޭކް ކަމަށެވެ.\nއަމާޒަކީ ދަތުރުކުރުމަކީވެސް އާމްދަނީ ލިބޭ ކަމެއްގެ ގޮތުގައި ހެދުން\nއަންވަރު ބުނި ގޮތުގައި އޭނާ ދަތުރުކުރާއިރު އެންމެ ބޮޑަށް ބަލަނީ ދިވެހިންގެ މެދުގައި އެހާ މަގުބޫލު ނޫން މަންޒިލްތަކަށް ދިއުމަށެވެ. އަދި ތަފާތު ސަގާފަތްތައް އޮންނަ ތަންތަނަށް ގޮސް އެތަންތަނުގެ އާދަކާދަތައް ލޮލުންދެކެ އަތުން ހިފައިލުމަކީވެސް އަންވަރު ޝައުގުވެރިވާ ކަމެކެވެ. ދުނިޔޭގެ ރީތި އެތައް މަންޒިލަކަށް ދަތުރުކޮށްފައިވާ އަންވަރު ވަނީ އޭނާ ދަތުރުކުރާ މަންޒިލްތަކުގެ ފޮޓޯއާއި ވީޑިއޯ އޭނާގެ އިންސްޓްގްރާމް ޕޭޖު "މޯލްޑިވޯ ޓްރެވެލާ" އަށް ދޫކޮށްލައިފައެވެ. ތޭރަ ހާހަށް ވުރެ ގިނަ ފޮލޯވަރުން ތިބި އެޕޭޖަށް އަންވަރު ވަނީ ހިތްގައިމު އެތައް މަންޒަރެއް ދޫކޮށްލައިފައެވެ. އަންވަރު ބުނި ގޮތުގައި ދަތުރުކުރުމަކީ އާމްދަނީ ހޯދިދާނެ ކަމެކެވެ. އެގޮތުން މިހާރުވެސް ބައެއް ތަންތަނުން ހިލޭ ހުރުން ލިބޭ ކަމަށް އޭނާ ބުންޏެވެ.\n"ބައެއް ތަންތަނަށް ރިވިއު ލިޔެދީގެންނާއި ފޮޓޯ ނަގާފައި ދީގެންނާއި އެނޫންވެސް ގޮތްގޮތުން ބޮޑު އެކްސްޕެންސެއް އެބަ ސަލާމަތްވޭ. ރަނގަޅު ކޮންޓެންޓެއް އުފެއްދި، ރަނގަޅު އޯޑިއަންސެއް އޮތިއްޔާ މިއީވެސް އާމްދަނީ ލިބޭނެކަމެއް" ދަތުރުކުރުން އާމްދަނީ ހޯދުމާއި ގުޅުވައިގެން އަންވަރު ބުންޏެވެ.\nއަންވަރު އިންޑިއާގެ ޖައިސަލްމާގައި\nދަތުރުކުރުމަށް ބޭނުންވާ ޒުވާނުންނަށް އެކަމުގެ މަގުކޮށައިދީ އެހީތެރިކަން ފޯރުކޮށްދިނުމަށް އަންވަރު މިހާރު އަންނަނީ "މޯލްޑިވޯ ޓްރެވެލާ" ނަމުގައި ވެބްސައިޓެއް ލޯންޗު ކުރުމުގެ މަސައްކަތް ކުރަމުންނެވެ. އެ ވެބްސައިޓު މެދުވެރިކޮށް އެނާ މިހާތަނަށް ދަތުރުކޮށްފައިވާ މަންޒިލްތަކުގެ މައުލޫމާތާއި އެތަންތަނަށް ދަތުރުކުރުމުގައި ހުރި ލުއި ގޮތްތަކުގެ އިތުރުން ޓިކެޓު ނެގުމަށް ހުރި ލުއި ގޮތްތައް ކިޔުންތެރިންނަށް އެނގިގެންދާނެ ކަމަށް އަންވަރު ބުންޏެވެ. އަންވަރުގެ އަމާޒަކީ އެ ވެބްސައިޓު އާ އަހަރާ ދިމާކޮށް ލޯންޗު ކުރުމެވެ.\nއަންވަރުގެ ބޭނުންވަނީ ހަމައެކަނި ބޭރުގެ މަންޒިލްތައް ޕްރޮމޯޓުކުރާކަށް ނޫނެވެ. ރާއްޖޭގެ ހިތްގައިމު މަންޒަރުތަައް ބޭރު ދުނިޔެއަށް ދައްކައިދީ، ބޭރު މީހުންގެ ޝައުގު ރާއްޖެއަށް އުފެއްދުމަކީވެސް އަންވަރުގެ އަމާޒެކެވެ. ހާއްސަކޮށް ބަޖެޓް ޓްރެވެލިންގެ ގޮތުގައި ރާއްޖެ ޕްރޮމޯޓުކުރުމަކީ އަންވަރު ކުރަން ބޭނުންވާ ކަމެކެވެ.\nއަންވަރު ތުރުކީގެ އިސްތަންބޫލްގައި\n"މިއަހަރު މި ނިމިގެންދަނީ އެއްވެސް ތަނަކަށް ދަތުރު ނުކުރެވި. އެހެންވެ ކަރަންޓީނަށް ލުޔެއް ދިންހާ އަވަހަށް ނިންމައިގެން މިހުރީ އަތޮޅުތެރޭގެ ރަށްރަށަށް ގޮސް އެރަށްރަށުގެ ރީތި މަންޒަރުތައް ނަގައި ބޭރު ދުނިޔެއަށް ދައްކައިލުމަށް. ރާއްޖޭގެ ރީތި ދޮންވެލި ތުނޑިތަކާއި ނަލަ ވިލުތަކާއި ފަރުތައް އެބަހުރި. ގިނަ ބަޔަކަށް ރާއްޖެ އެނގިފަ މި އޮންނަނީ އަގުބޮޑު މަންޒިލެއްގެ ގޮތުގަ. އަގުބޮޑު ރިސޯޓުތައް އާންމު ގޮތެއްގައި ޕްރޮމޯޓް މިކުރެވެނީވެސް. ނަމަވެސް ރާއްޖެއަށްވެސް ބަޖެޓް ޓްރެވެލް ކުރެވިދާނެ. ހަރަދު ކުޑަކޮށްވެސް ރާއްޖޭގެ ހިތްގައިމުކަން ބަލައިލެވިދާނެ. އެކަން ކޮށްދިނުމުގެ މަސައްކަތް މިހާރު ކުރަމުން މި އަންނަނީ" ބަޖެޓް ޓްރެވެލިންގެ ގޮތުގައި ރާއްޖެ ޕްރޮމޯޓު ކުރުމާ ބެހޭ ގޮތުން އަންވަރު ބުންޏެވެ.\nކައިޒީން، އަންވަރު އެންމެ ދަތުރުކުރާ ބޭނުންވަނީ ކައިޒީންއާ އެކު، ފޮޓޯ: ކައިޒީން އެފްބީ\nއެންމެ 17 އަހަރުގައި ރާއްޖެއިން ބޭރަށް ދަތުރުކުރަން ފެށި އަންވަރު ބުނި ގޮތުގައި އުންމީދަކާއެކު ކަމެއް ކުރަން އުޅެފިނަމަ އެކަން ކުރެވޭނެއެވެ. އަންވަރު ބޭނުންވަނީ ދަތުރުކުރުމަކީ ހަރަދުބޮޑުކަމެއްގެ ގޮތުގައި ގިނަ ބަޔަކަށް ވިސްނިފައި އޮންނަ އޮތުން ބަދަލު ކުރާށެވެ. އަދި ދަތުރުކުރުމުގެ ދާއިރާއަށް އިންގިލާބީ ބަދަލުތަކެއް ގެނައުމުގެ އިތުރުން އާމްދަނީ ލިބޭނެ މަގަކަށް ދަތުރުކުރުން ހެދުމަށެވެ. "ވަން" އިން އެދެނީ އަންވަރަށް ފުރިހަމަ ކާމިޔާބީއަށެވެ.!\nގުޅޭ ޓެގު އިންސްޓަގްރާމް ޓުއަރިޒަމް


Bollywood film eh Hina ah Hushahelhee Bigg Boss 11 gai eynaage hunaru feni: Vikram\nހީނާ ހާން އަދި ވިކްރަމް ބަޓް--\nބޮލީވުޑު ފިލްމެއް ހީނާއަށް ހުށަހެޅީ ބިގް ބޮސް 11ގައި އޭނާގެ ހުނަރު ފެނިގެން: ވިކްރަމް\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ "ކަސޯޓީ ޒިންދަގީ ކޭ" ގައި ކޯމޮލިކާގެ ރޯލުން ގިނަ ބައެއްގެ ތަރުހީބު ހޯދަމުން އަންނަ ހީނާ ހާނަށް ބޮލީވުޑުގެ ފިލްމެއްގައި މަސައްކަތް ކުރަން ފުރުސަތު ދިނީ ކަލާސް ޓީވީން ދެއްކި "ބިގް ބޮސް 11" ގައި އޭނާ ދައްކާފައިވާ ހުނަރުވެރިކަމުން ކަމަށް ބޮލީވުޑުގެ މަޝްހޫރު ޑައިރެކްޓަރު ވިކްރަމް ބަޓް ބުނެފިއެވެ.\n"ރާޒް" ފަދަ ކާމިޔާބު ފިލްމުތައް ބެލުންތެރިންނާއި ހިސާބަށް ގެނެސްދީފައިވާ ވިކްރަމް ބުނީ، "ޔޭ ރިޝްތާ ކިޔާ ކެހްލާތާ ހޭ" ގައި ހިނާ މަސައްކަތް ކުރިއިރު ވެސް އޭނާގެ އެކްޓިން ވަރަށް ކަމުދިޔަ ކަމަށެވެ. އެކަމަކު އޭނާއާ އެކު މަސައްކަތް ކުރަން ނިންމީ ބިގް ބޮސް 11 ގައި އޭނާ ފެނިގެންދިޔުމުން ކަމަށާއި އެ ޝޯގެ ތިން ވަނަ އެޕިސޯޑާ ހަމައަށް އައިއިރު އެކަން ކުރަން ހުރީ ނިންމައިގެން ކަމަށް ވިކްރަމް ބުނެއެވެ.\nއޭގެ އިތުރުން ވިކްރަމް ބުނީ، އުމުރުން 31 އަހަރުގެ ހީނާ ފިލްމަށް ނެގީ ހަމައެކަނި ފެޝަނަށް ވިސްނާފައި ނޫން ކަމަށާއި އޭނާގެ ބޮޑީ ލޭންގުއެޖް ވަރަށް ކަމުދާ ކަމަށެވެ. ވިކްރަމުގެ ކުރިއަށް އޮތް ފިލްމަކީ ފެޝަން އެޑިޓަރެއްގެ ހަޔާތް ދައްކުވައިދޭ ފިލްމެކެވެ.\nމިވަގުތު ކަސޯޓީގައި މަސައްކަތް ކުރިނަމަވެސް ހީނާ އޭނާގެ ފުރަތަމަ ބޮލީވުޑު ފިލްމުގެ ޝޫޓިންތައް ފެށުމަށް ކަސޯޓީން ވަރަށް އަވަހަށް ބްރޭކެއް ނަގާނެއެވެ.\nހީނާއަށް މަގުބޫލުކަން ލިބުނީ "ޔޭ ރިޝްތާ ކިޔާ ކެހެލާތާ ހޭ" ގައި މަސައްކަތް ކޮށްގެންނެވެ. "ބިގް ބޮސް" ގެ އިތުރުން އޭނާ ވަނީ "ހަތްރޯން ކީ ކިލާޅީ" އާއި "ނަޗް ބަލިޔޭ" ފަދަ ޝޯތަކުގައި މަސައްކަތް ކޮށްފައެވެ.\n"ދަ ސްކައި އިޒް ޕިންކް" ގެ ފުރަތަމަ ލަވަ ގިނަ ބަޔަކަށް ކަމުގޮސްފި


ފިތުރު ޢީދުގައި ބާއްވާ ތޮއްޑޫ ބްރައިޓް ކްލަބް ފުޓުބޯޅަ މުބާރާތް މި ފަހަރު މުޅި ރާއްޖެއަށް، ޗެމްޕިއަން ޓީމަށް 45،000 ރުފިޔާ\nއއ.ތޮއްޑޫ ބްރައިޓް ކްލަބުން އިންތިޒާމްކޮށްގެން ކޮންމެ އަހަރެއްގެ ވެސް ފިތުރު އީދުގެ މުނާސަބާތުގައި އެ ރަށުގައި ބާއްވާ ފުޓުބޯޅަ މުބާރާތުގައި ބައިވެރިވުމަށް މި ފަހަރު މުޅި ރާއްޖެއަށް ހުޅުވާލައިފިއެވެ.\nތޮއްޑޫ ބްރައިޓް ކްލަބްގެ މެންބަރު ޝިފާޒު ޢަލީ 'މިއަދު' ނޫހަށް ވިދާޅުވީ މި މުބާރާތަކީ މިދިޔަ 25 އަހަރުއްސުރެން އެ ރަށުގައި ފިތުރު ޢީދުގެ މުނާސަބަތުގައި ބާއްވަމުން އަންނަ ނައިން ސައިޑް ފުޓުބޯޅަ މުބާރާތެއް ކަމަށެވެ. މީގެ ކުރީ ފަހަރުތަކުގައި މި މުބާރާތް ބާއްވަމުން ދިޔައީ ހަމައެކަނި ތޮއްޑޫގެ ޓީމުތަކަށް ހުޅުވާލައިގެންކަމަށާއި ނަމަވެސް މި އަހަރުގެ މުބާރާތުގައި ބައިވެރިވުމުގެ ފުރުސަތު މުޅި ރާއްޖެއަށް ހުޅުވާލަން ނިންމާފައިވާ ކަމަށް ޝިފާޒު ޢަލީ ވިދާޅުވިއެވެ.\nމުބާރާތުގެ އިންތިޒާމްތަކުގެ ޚަރަދުތައް ކުރަނީ ބްރައިޓް ކްލަބްގެ ބަޖެޓުގެ އިތުރުން އެ ކްލަބުން ހިންގާ ދެ ވިޔަފާރިއެއް ކަމަށްވާ ބްރައިޓް ސްޓޯއާއި ބްރައިޓް ކޭބަލް ނެޓަށް ލިބޭ އާމްދަނީއިން ކަމަށް ޝިފާޒު ވިދާޅުވިއެވެ. އޭގެ އިތުރުން ބައެއް އެހެނިހެން ވިޔަފާރިތަކުން ވެސް ސްޕޮންސާގެ ގޮތުގައި މުބާރާތަށް ފަންޑްކުރާކަމަށް ޝިފާޒު ވިދާޅުވިއެވެ. އޭގެ ތެރޭގައި ހިމެނެނީ އުރީދޫއާއި، ލިލީ ސްޓޯއާއި، ޔޫރޯ މާޓާއި، ގޮވެލިއާއި، ބްރަދާހުޑާއި، ކޮކާކޯލާއެެވެ.\nމި އަހަރުގެ މުބާރާތުގެ ޗެމްޕިއަން ޓީމަށް އިނާމެއްގެ ގޮތުގައި 45،000 ރުފިޔާ ދިނުމަށް ނިންމާފައިވާކަމަށާއި ރަނައަޕް ޓީމަށް ދިނުމަށް ހަމަޖެހިފައިވަނީ 10،000 ރުފިޔާކަމަށް ޝިފާޒު ވިދާޅުވިއެވެ.\nޝިފާޒު ވިދާޅުވީ މި އަހަރުގެ މުބާރާތް މުޅި ރާއްޖެއަށް ހުޅުވާލުމުން މިހާރު އެކަށީގެންވާ ތަރުހީބެއް ލިބެމުން އަންނަ ކަމަށާއި ޚާއްޞަ އަރި އަތޮޅުގެ ރަށްތަކުގެ ޓީމުތަކުން މުބާރާތުގައި ބައިވެރިވުމަށް ގުޅަމުން އަންނަ ކަމަށެވެ.\nމުބާރާތުގައި ބައިވެރިވުމަށް ހުޅުވާލާފައިވަނީ އަންނަ މެއި މަހުގެ ފުރަތަމަ ދުވަހުން ފެށިގެން އަންނަ މެއި މަހުގެ 31 ވަނަ ދުވަހުގެ ނިޔަަލަށެވެ. މުބާރާތް ފަށާނީ ފިތުރު ދުވަހުގެ ހަވީރުގައެވެ.\nމިދިޔަ އަހަރުގެ މުބާރާތުގައި ޗެމްޕިއަން ޓީމަށް 40،000 ރުފިޔާ ދީފައިވާއިރު، އެ ފަހަރު މުބާރާތުގެ ޗެމްޕިއަން ޓީމަކީ ވައި މެކްސް އެފްސީއެވެ.